Umurun 23 Aharuge Zuvaan Dhivehi Kehkkuntheriyaa Rish Ge Vaahaka - Vaguthu\nއުމުރުން 23 އަހަރުގެ ޒުވާން ދިވެހި ކެއްކުންތެރިޔާ ރިޝްގެ ވާހަކަ\nދަ ޝެފް މޯޑް ބަދިގެ -ވަގުތު އިމޭޖަސް- މުހައްމަދު އަފްޒަލް\nދިވެހިވަންތަ ރަހަތައް ދިވެހިންނާއި، ހަމައަށް ގެނެސްދޭ، އެންމެ ދިވެހި ވަންތައްކޮށް ހަދާފައިވާ ދަ ޗެފް މޯޑު ބަދިގެއަށް ވަދެލީމެވެ. އެތަނުގައި މަސައްކަތް ކުރާ ޒުވާން އުމުރުގެ ކުދިންނަށް ކަޅިއެއް އެއްލާލެވުނީ އެ ކުދިންގެ ހިތްވަރު ފެނިގެންނެވެ. ކައުންޓަރުން ފެށިގެން ކެއްކުމުގައިވެސް އެ ފެނިގެން ދަނީ ދިވެހިންނެވެ. އަދި ގެނައި މެނޫގައިވެސް ހުރީ ހުސް ދިވެހި ކެއުމެވެ.\nއެތަނުގައި މަސައްކަތް ކުރަމުންދާ ޒުވާން ދިވެހިންގެ ތެރެއިން އެންމެ ބޮޑު ސަމާލުކަމެއް ލިބިގެންދިޔައީ ބަދިގޭގައި އެއްޗެހި ކޮށަން އިން އުމުރުން 23 އަހަރުގެ ކައްކާއަށެވެ. ދަ ޗެފް މޯޑް ބަދިގޭގެ ނަމުން ނަމަ އެއީ ކެއްކުންތެރިޔާ އެވެ. އެ ކެއްކުންތެރިޔާ އަކީ އެތަނަށް އިންޓާންއަކަށް ވަން ރިޝްފާ މުހައްމަދު (ރިޝް) އެވެ.\nއުމުރުން 23 އަހަރުގެ ބޮޑު ކެއްކުންތެރިޔާ ރިޝް - ވަގުތު އިމޭޖަސް- މުހައްމަދު އަފްޒަލް\nދިވެހި ޝެފުންގެ މަސައްކަތް ފެނި ޝައުގުވެރިކަން އިންތިހާއަށް!\nހދ. ކުޅުދުއްފުށި ސިޓީއަށް ނިސްބަތްވާ ރިޝް ކެއްކުންތެރިއަކަށް ނުވަތަ ޝެފަކަށް ވާން ޝައުގުވެރިވި ގޮތް އަހާލީމެވެ. އޭނާ ބުނީ، އެކަމަށް ޝައުގުވެރިވީ އިންސްޓަގްރާމް އިން ޝެފް އާދިލް އާއި ޝެފް ޒިޔާންގެ ހާއްސަ ޕޯސްޓްތައް ފެނިގެން ކަމަށެވެ. އަދި އެ ޝެފުން މީހުން މޯޓިވޭޓް ކުރާ ތަންވެސް ފެންނަ ކަމަށް އޭނާ ބުންޏެވެ.\n"އެހެންވެ ބޮޑަށް ބޭނުންވީ މި ދާއިރާއިން ކުރިއަށްދާން، މި ދާއިރާއާ ކުރިމަތިލީއިރު ނޭނގެ އަސްލު އެހާ ބޮޑަކަށް މި ދާއިރާއަށް ވަދެވުނީ ކިހިނެއް ކަމެއް ވެސް، މޯސްޓް އިންސްޓަގްރާމުން ޝައުގުވެރިވީ" ރިޝް ބުންޏެވެ.\nރިޝް ކެއްކުންތެރިއަކަށްވާން ޝައުގުވެރިވީ ދިވެހި ޝެފުންގެ މަސައްކަތްތައް ފެނިގެންނެވެ. ޝެފް ޒިޔާން އާއި ޝެފް އާދިލްއަކީވެސް ޒުވާނުން މި ދާއިރާއަށް ވަނުމަށް ވަރަށް ބޮޑަށް ބާރުއަޅާ ދެ މީހުން ކަމަށްވުމާއެކު، އެ މީހުން އެ ދާއިރާއިން ކުރިއަށްދާން ހިތްވަރު ދެއެވެ.\nޒުވާން ކެއްކުންތެރިޔާ ރިޝް :އިމޭޖަސް- މުހައްމަދު އަފްޒަލް\n"ދެން އައި ހާޑް، ފޯ ސީޒަންގައި އެޕަރެންޓެސްޝިޕެއް، އެހެންވެ ބޭނުންވީ ބޮޑަށް މި ދާއިރާއާ ކުރިމަތިލާން، ދެން ޝެފް ޒިޔާން ވޯޒް ދަ ވަން އަޅުގަނޑު ޝެފް މޯޑުއަށް އިންޓްރޮޑިއުސް ކޮށްދިން، ދެން އެ ހިސާބުން ޝެފް އާއެކު، މަސައްކަތް ފެށީ، ހީ ގޭވްމީދަ އޮޕަޗުނިޓީ، ހުރިހާ ތަމްރީންތަކާއި، ދަސްކޮށްދޭން ޖެހޭ ހުރިހާ ކަމެއް ދަސްކޮށްދިނީ ޝެފް މޯޑް". ރިޝް ބުންޏެވެ.\nރިޝް ބުނީ، މިއީ އޭނާއަށް ކުރެވިދާނެ ކަމެއް ކަމަށް ފުރަތަމަ ގަބޫލެއްވެސް ނުކުރެވޭ ކަމަށެވެ. ފުރަތަމަ އޭނާ ހުރީ ޝައްކެއްގެ މަތީގައެވެ. އެހެން ނަމަވެސް އޭނާ ޝެފް މޯޑު ބަދިގެއަށް ވަދެ، އެތަން ތަރައްގީވަމުންދާތަން ފެނި، އެތަނަށް އޭނާ ލޯބި ޖެހުނީ އެވެ. ހިތް ޖެހުނީ އެވެ. އެއާއެކު ހުއްޓާލަން ބޭނުން ނުވިއެވެ. ބޭނުންވީ އެތަނުގެ ކައްކާ އަށް ވާށެވެ.\nޒުވާން ކެއްކުންތެރިޔާ ރިޝް -ވަގުތު އިމޭޖަސް- މުހައްމަދު އަފްޒަލް\nމޯޑްގެ ފަރާތުން ގިނަ ކަންކަން ދަސްވި!\nރާއްޖޭގެ އެންމެ ތަޖުރިބާކާރު އެއް ޝެފްގެ ގޮތުގައި ފާހަގަކޮށްލެވޭ މޯޑުގެ ބެލުމުގެ ދަށުން ރިޝް ބޮޑު ކައްކާއަކަށް ވުމުގެ ހުވަފެންތަކުގައި ކުލަ ޖައްސަމުން ދިޔައެވެ. ރިޝް ބުނަނީ މިހެންނެވެ.\n"މޯޑު އަޅާ ވަރަށް ކުޑަކުޑަ އިންގްރީޑިއަންޓަކުންވެސް އެ ޑިޝް އެއްކޮށް ޗޭންޖްކޮށްލާ ވަރުގެ މީހެއް އެއީ، ހީ މޭކްސް ދަ ޑިޝް ޕާފެކް".\nރިޝް ބުނީ، މޯޑު އޭނާއަށް ބަދިގެ ހެންޑްލް ކުރަން ވަރަށް ރަނގަޅަށް ދަސްކޮށްދިން ކަމަށެވެ. އަދި ލީޑާޝިޕްވެސް ވަރަށް ބޮޑަށް މޯޑު ދަސްކޮށްދިން ކަމަށް ރިޝް ބުންޏެވެ.\nރިޝް ދިވެހި ކެއުމަށް ތައްޔާރުކޮށްލުމަށް ފިޔާ ކޮށަނީ -ވަގުތު އިމޭޖަސް- މުހައްމަދު އަފްޒަލް\n"ފުރަތަމަ އައިއިރު، ވަޅިއެއްގައި ރަނގަޅަށް ހިފަންވެސް، މިހާރު ބޭސިކް ސްކިލްސް އިން ފަށައިގެން ކިޗަންއެއް ހޭންޑްލް ކުރަންވެސް ވަރަށް ބޮޑަށް އެހީވެދިން، އެ ލީޑާޝިޕް ދަސްކޮށްދިނީމަ، މިހާ ކޮންފިޑެންސްއާ އެކީގައި ކިޗަންއެއް ހޭންޑްލް ކުރަން މި އެނގުނީ"\nރިޝް ބުނީ، އޭނާ އަށް މިހާރު އެތަނުގެ މެނޫގައި ހުންނަ ހުރިހާ ކެއުމަށް ތައްޔާރުކޮށްލެވޭ ކަމަށެވެ. އެގޮތުން މިތަނަކީ ދިވެހި ވަންތައް ރަހަތައް ގެނެސްދޭ ތަނެއް ކަމުން، މި ސަރަހައްދުން މި ފެންވަރުގެ ދިވެހި ކެއުން ލިބޭނެ ތަނެއް ނުހުންނާނެ އެވެ.\nޝެފް މޯޑް އޭނާގެ މުވައްޒަފުންނާއެކު -ވަގުތު އިމޭޖަސް- މުހައްމަދު އަފްޒަލް\nޑިއުޓީގައި ރިޝްއަކީ މި މީލްސްތައް ތައްޔާރު ކުރާ އެންމެ މައި ކެއްކުންތެރިޔާ އެވެ. މި ކެއްކުންތައް ގާތުން ބެލުމަށް ޝެފް މޯޑު ހުރެއެވެ. އަދި އެހީވެދެއެވެ.\nދިވެހިން ބަލައިގަނެއްޖެ، މިއީ ސަޅި މަސައްކަތެއް!\nމީގެ ކުރިން ޝެފަކަށް ވާ ވިސްނުމެއް އަތުވެއްޖެ ނަމަ އެތައް ބައެއްގެ ފާޑުކިޔުންތައް އަމާޒުވެއެވެ. ވަޒީފާ ނެތިގެން އުޅޭ މީހުން ދާ ވަޒީފާއެއްގެ ގޮތުގައި ޝެފަކަށްވުމުގެ ވަޒީފާ ވިއެވެ. އެހެން ނަމަވެސް އެއީ މާ ކުރީ ޒަމާނެވެ. މި ޒަމާނުގައި މިއީ ހަމަ ފެޝަން އެވެ. ޝައުގުވެރިކަމާއި، މޮޅު ހުނަރެވެ.\nރިޝް ބުނީ، އޭނާ މި ދާއިރާއަށް ވަންނަން އުޅުމުން ގިނަބައެއްގެ ސަޕޯޓް ލިބިގެން ދިޔަ ކަމަށެވެ.\n"އަސްލު ވަރަށް ސަޅި މަސައްކަތެކޭ އެންމެންވެސް ބުނަނީ، މޯސްޓްލީ އަޅުގަނޑުގެ އުމުރުގެ އަންހެން ކުދިންނަށް ވާނީ މިކަން ވަރަށް ބޮޑު ކަމަކަށްދޯ، ކައްކާ ހިތްވޭ އެކަމަކު ބޭނުން ނުވޭ ޝެފަކަށް ވާހިތެއް. އެހެންވީމަ އަހަރެން ބޭނުންވީ އެ މީހުންނަށްވެސް ރިއަލައިޒްކޮށްދޭން، މިކަމަށް ޝައުގުވެރިވާނަމަ ކުރިމަތިލައިގެން ކުރިއަށްދާށޭ"\nރިޝްގެ ވިސްނުން ހުރީ ދާއިރާއަށް ދެވެން އޮތް އެންމެ މައްޗަކަށް ދާށެވެ.\nދަ ޝެފް މޯޑް ބަދިގޭގެ ކެއްކުންތެރިޔާ ރިޝް ކެއުމެއް ތައްޔާރުކޮށްލުމަށް އެެއްޗެހި ކޮށަނީ -ވަގުތު އިމޭޖަސް- މުހައްމަދު އަފްޒަލް\nއޭނާ ޝެފަކަށް ވާން ބޭނުންވާ ފަރާތްތަކަށް ދިން މެސެޖެއް އެބަ އޮތެވެ. އޭނާ ބުނަނީ ޝެފަކަށް ވާން ބޭނުންވާ މީހުން ކޮންމެހެން ރިސޯޓެއްގައި މަސައްކަތް ކުރަން ނުޖެހޭކަމަށެވެ.\nރުޅި އައުމާއި ޒުވާބު ކުރުމުން ރޯދަވެރިޔާ ދުރުހެލިވާން ޖެހެނީ ކީއްވެ؟\nމެއި 2, 2021 09:42\nރިސް އާރޔޫ ސިންގަލް ،\nމެއި 2, 2021 11:00\nރިސްގެ ޑިސްތައް ބަރައްމީރު. ރިސްއައްކާމިޔާބުދެއްވާށި. އާމީން\nމެއި 2, 2021 13:07\nއައި ވޮންޓް ޖޮއިން ހައު\nމެއި 3, 2021 04:03\nދިވެހި ބަހުންވެސް ބުނެވުދާނެ ނު.\nއިނގިރޭސިބަހުން ދެބަސް ހަމަޔަށް ކިޔަން ނޭގުނަސް، އިންގްލިޝް ވެގަނެގެން އުޅޭތި!\nމެއި 2, 2021 13:53\nމާޝާﷲ. އަދި ތެދުމަގު ދައްކަވާށި އާމީން\nމެއި 2, 2021 14:44\nމެއި 2, 2021 16:12\nމީރުކޮށް ކައްކާ ކުއްޖަކާ އިންނަނީ\nމެއި 2, 2021 20:53\nމެއި 3, 2021 18:06\nމެއި 7, 2021 12:38\nކާމިޔާބު ދުވަސްތަކަކަށް އެދެން، ނަމަނަމަ ބުރުގާ ނުބާލާތި. އިއީ މޮޅުކަމެއް ނޫން. އައްޑޫ އިން މޮޅު ޝެފެއް އުފެދުނު، ދެން ފެނިގެން ދިޔައީ ބުރުގާ ބާލާފައި އޮރިޔާމުން އުޅެންފެށި މަންޒަރު. އުޅުން ބަދަލު ކޮށްލުމަކީ ކުރިއެރުން ލިބޭނެ ކަމެއްނޫން. އެކަން ހަނދާނުގައި ބަހައްޓާތި


World Cup: Group B (Spain) - Vaguthu\nވޯލްޑް ކަޕް: ގްރޫޕް ބީ - ސްޕެއިން\nސްޕެއިން ޓީމުގެ ކުޅުންތެރިން - ފޮޓޯ: އޭއެފްޕީ\nސްޕެއިން (ގުރޫޕް ބީ)\nފީފާ ރޭންކިން: 8\nފުރަތަމަ ވޯލްޑް ކަޕް ކުޅުނީ: 1934\nވޯލްޑް ކަޕްގެ އެންމެ ރަނގަޅު ނަތީޖާ: ޗެމްޕިއަން (2010)\nސްޕެއިން އަކީ ފުޓްބޯޅައިގައި ވަރުގަދަ ޤައުމެކެވެ. ވަރުގަދަ ލީގަކާއި، ހުނަރުވެރި ކުޅުންތެރިންތަކެއް ސްޕެއިން އިން ނެރުނު ނަމަވެސް، 2010 ވަނަ އަހަރުގެ ކުރިން ވޯލްޑް ކަޕްގައި އެ ޤައުމުން އުންމީދުކުރި ވަރުގެ ކާމިޔާބެއް ނުލިބެ އެވެ.\nސްޕެއިން އެންމެ ފުރަތަމަ ވޯލްޑް ކަޕްގައި ވާދަކުރީ 1934 ވަނަ އަހަރެވެ. އަދި އޭގެ ފަހުން 1950 ވަނަ އަހަރުގެ ވޯލްޑް ކަޕްގައި ވާދަކޮށް، މުބާރާތުގެ ހަތަރު ވަނަ ހޯދި އެވެ.\nސްޕެއިން އިން ވަނީ 1978 ވަނަ އަހަރުން ފެށިގެން މިހާތަނަށް ބޭއްވި ހުރިހާ ވޯލްޑް ކަޕަކަށް ކޮލިފައިވެފަ އެވެ. މި މުއްދަތުގެ ތެރޭގައި 2010 ވަނަ އަހަރު ކުރިން އެ ޤައުމަށް ވޯލްޑް ކަޕްގައި އެންމެ ކުރިއަށް ދެވުނީ ކުއާޓާ ފައިނަލާ ހަމައަށެވެ.\nއެކަމަކު 2008 ވަނަ އަހަރުގެ ޔޫރޯ ސްޕެއިން އިން ކާމިޔާބުކުރުމުން، ވޯލްޑް ކަޕް ކާމިޔާބުކުރުމަށް އެ ޤައުމުން ކުރަމުންދިޔަ އުންމީދު އާވި އެވެ. ސްޕެއިންގެ "ގޯލްޑަން ޖެނަރޭޝަން"ގެ ގޮތުގައި މަޝްހޫރުވި ޓީމާއެކު، ސްޕެއިން އިން ފުޓްބޯޅައިގައި ޒަމާނީ ސިސްޓަމެއް ތައާރަފްކުރި އެވެ.\nއެ ބިންގަލުގެ މަތީގައި، ސްޕެއިން އިން ވަނީ 2010 ވަނަ އަހަރު ދެކުނު އެފްރިކާގައި އޮތް ވޯލްޑް ކަޕްގެ ތަށި އުފުލާލައިފަ އެވެ. މިއީ ސްޕެއިންގެ ފުޓްބޯޅައިގެ ތާރީހުގައި މިހާތަނަށް ލިބުނު އެންމެ ބޮޑު ކާމިޔާބެވެ.\nއެކަމަކު 2014 ވަނަ އަހަރުގެ ވޯލްޑް ކަޕްގައި ސްޕެއިން ވަނީ ފުރަތަމަ ބުރުން ކަޓައިފަ އެވެ. ވޯލްޑް ކަޕް 2010 ވަނަ އަހަރު އަދި ޔޫރޯ 2012 ވަނަ އަހަރު ކާމިޔާބުކުރި ޓީމުގައި ހިމެނޭ ގިނަ ކުޅުންތެރިންތަކެއް 2014 ވަނަ އަހަރު ވޯލްޑް ކަޕްގައި ކުޅުނު ނަމަވެސް، ސްޕެއިން އަށް ތަފާތު ދެއްކޭ ގޮތެއްނުވި އެވެ. ސްޕެއިންގެ ޓީމަށް ބަދަލުތަކެއް ގެންނަންޖެހޭކަން އެ މުބާރާތުން ސާބިވުވި އެވެ.\nމި އަހަރުގެ ވޯލްޑް ކަޕަށް ސްޕެއިން ކޮލިފައިވިއިރު، މިހާރު ސްޕެއިން ޓީމުގައި "ޖާދޫ" ދައްކަނީ އާ މޫނުތަކެކެވެ. އިސްކޯ އާއި އެސެންސިއޯ ފަދަ ކުޅުންތެރިންނަކީ ވޯލްޑް ކަޕަށް ނުކުންނަ ސްޕެއިންގެ އާ ޖީލުގައި ހިމެނޭ މުހިންމު ތަރިންނެވެ.\nނަން: ޖުލެން ލޮޕްޓެގުއީ\n(51 އަހަރު) 28 އޯގަސްޓް 1966 އުފަން ތާރީހު:\nސްޕެއިންގެ ކޯޗުކަށް ހުރި ވިސެންޓޭ ޑެލްބޮސްކޭ 2016 ވަނަ އަހަރު ރިޓަޔާކުރުމުން، އެ މަޤާމާ ދެން ހަވާލުވީ ޖުލެން ލޮޕްޓެގުއީ އެވެ. ޖުލެން ސްޕެއިންގެ ކޯޗަކަށް ހަވާލުވިއިރު، އޭނާގެ ކުރިން މި މަޤާމުގައި ހުރި ދެ ކޯޗުން ވެސް ވަނީ ސްޕެއިންގެ ތާރީހުން ޖާގަ ހޯދައިފަ އެވެ. ދެހާސް އަށް ވަނަ އަހަރު ލުއިސް އަރަގޮނޭސް ވަނީ ސްޕެއިން އަށް ޔޫރޯ ކާމިޔާބުކޮށްދީފަ އެވެ. އަދި ވިސެންޓޭ ޑެލްބޮސްކޭ ވަނީ 2010 ވަނަ އަހަރުގެ ވޯލްޑް ކަޕާއި 2012 ވަނަ އަހަރުގެ ޔޫރޯ ކާމިޔާބުކޮށްފަ އެވެ.\nކުޅުންތެރިއްގެ ގޮތުގައި ބާސެލޯނާ އާއި ރެއާލް މެޑްރިޑަށް ވެސް ކުޅުނު ޖުލެން ކޯޗިން ކެރިއަރު 2003 ވަނަ އަހަރު ފެށީ ސްޕެއިންގެ 17 އަހަރުން ދަށުގެ ޤައުމީ ޓީމުންނެވެ. އަދި އެއަށް ފަހު އޭނާ ވަނީ ރެއާލް މެޑްރިޑްގެ "ބީ" ޓީމުގެ ކޯޗުކަމާއި ޕޯޗުގަލްގެ އެފްސީ ޕޯޓޯ އަށް ކޯޗުކޮށްދީފަ އެވެ.\nސްޕެއިންގެ ކޯޗުކަމާ ޖުލެން ހަވާލުވީ 2016 ޖުލައި މަހު އެވެ. ޖުލެންގެ އިރުޝާދުގެ ދަށުން ސްޕެއިން ކުޅުނު ފުރަތަމަ 16 މެޗުގެ ތެރެއިން 12 މެޗުން އެ ޓީމު ވަނީ މޮޅުވެފަ އެވެ.\nސްޕެއިން އިން ފަހުގެ ތާރީހުގައި ހޯދި ހުރިހާ ކާމިޔާބެއްގައި ވެސް އަންދްރެސް އިނިއެސްޓާ ވަނީ މުހިންމު ރޯލެއް އަދާކޮށްފަ އެވެ.\nސްޕެއިންއާއެކު އިނިއެސްޓާ ވަނީ 2008 ވަނަ އަހަރާއި 2012 ވަނަ އަހަރުގެ ޔޫރޯ އާއި 2010 ވަނަ އަހަރުގެ ވޯލްޑް ކަޕް ކާމިޔާބުކޮށްފަ އެވެ.\nމި ފަހަރުގެ ވޯލްޑް ކަޕަށް ސްޕެއިން ކުރިމަތިލާއިރު، ޓީމުގެ އެންމެ ސީނިއާ އެއް ކުޅުންތެރިޔަކަށް ހުރީ އުމުރުން 33 އަހަރުގެ އިނިއެސްޓާ އެވެ. މިއީ އިނިއެސްޓާ ވޯލްޑް ކަޕްގައި ކުޅޭ ފަހު ފަހަރަށްވުމަކީ ގާތް ކަމެކެވެ.\nސްޕެއިން ބާސެލޯނާ އިން ކެރިއަރު ފެށި އިނިއެސްޓާ އަކީ ސްޕެއިންގެ 15 އަހަރުން ދަށުގެ ޓީމުން ފެށިގެން، އެ ޤައުމުގެ ޔޫތު ޓީމުތަކަށް ކުޅެފައިވާ ކުޅުންތެރިޔެކެވެ. އިނިއެސްޓާ ސްޕެއިންގެ ޤައުމީ ޓީމަށް ކުޅެން ފެށީ 2006 ވަނަ އަހަރެވެ. އިނިއެސްޓާގެ ކެރިއަރުގައި އެންމެ ފާހަގަކޮށްލެވޭ އެއް މުބާރާތަކީ 2010 ވަނަ އަހަރުގެ ވޯލްޑް ކަޕެވެ. އެ މުބާރާތް ސްޕެއިން އިން ކާމިޔާބުކުރީ އިނިއެސްޓާ ޖެހި ލަނޑަކުންނެވެ.\nއިނިއެސްޓާ އަކީ ދުނިޔޭގެ އުފެދުނު އެންމެ މޮޅު އެއް މިޑްފީލްޑަރެވެ.\nރެއާލް މެޑްރިޑްގެ ސާޖިއޯ ރާމޯސް އަކީ މި ފަހަރުގެ ވޯލްޑް ކަޕްގައި ސްޕެއިންގެ ކެޕްޓަނެވެ. ރާމޯސް އަކީ ސްޕެއިން އިން ފަހުގެ ތާރީހުގައި ހޯދި ހުރިހާ ކާމިޔާބެއްގައި ވެސް މުހިންމު ރޯލެއް އަދާކުރި ކުޅުންތެރިޔެކެވެ.\nސްޕެއިންގެ ސެވިއްޔާ އިން ކެރިއަރު ފެށުމަށް ފަހު، ރާމޯސް ރެއާލަށް ބަދަލުވީ 2005 ވަނަ އަހަރެވެ. އޭގެ ފަހުން ރެއާލްގައި އޭނާވެފައިވަނީ އެ ޓީމުގެ އެންމެ މުހިންމު އެއް ކުޅުންތެރިޔާއަށެވެ. ރެއާލްއާއެކު އޭނާ ވަނީ ގިނަ ކާމިޔާބީތަކެއް ހޯދައިފަ އެވެ.\nސްޕެއިންގެ ޤައުމީ ޓީމަށް ރާމޯސް ކުޅެން ފެށީ 2005 ވަނަ އަހަރެވެ. މިހާތަނަށް ރާމޯސް ވަނީ ސްޕެއިންގެ ޤައުމީ ޓީމަށް ތިން ވޯލްޑް ކަޕާއި ތިން ޔޫރޯގައި ކުޅެފަ އެވެ. އޭގެ ތެރެއިން 2008 ވަނަ އަހަރާއި 2012 ވަނަ އަހަރުގެ ޔޫރޯ ސްޕެއިން ކާމިޔާބުކުރިއިރު، 2010 ވަނަ އަހަރުގެ ވޯލްޑް ކަޕް ވެސް ވަނީ ކާމިޔާބުކޮށްފަ އެވެ.\nފަހުގެ ތާރީހެއްގައި ސްޕެއިން އިން ހޯދި ގިނަ ކާމިޔާބީތަކެއްގައި، އެ ޓީމުގެ ގޯލު ބެލެހެއްޓީ އިކާ ކަސިއަސް އެވެ. އެކަމަކު އޭރު ވެސް، ގިނަ ބަޔަކު ގަބޫލްކުރި ގޮތުގައި ކަސިއަސް އަށް ފަހު، ސްޕެއިންގެ ގޯލު ދެން ބަލަހައްޓާނީ މެންޗެސްޓާ ޔުނައިޓެޑްގެ ގޯލްކީޕަރު ޑޭވިޑް ޑެހެއާ އެވެ. ހީކުރެވުނު ގޮތަށް، މިހާރު ޑެހެއާ އަކީ ސްޕެއިންގެ އެއްވަނަ ގޯލްކީޕަރެވެ.\nސްޕެއިންގެ އެތުލެޓިކޯ މެޑްރިޑް އިން ކެރިއަރު ފެށި ޑެހެއާ އަކީ މި ވަގުތު ދުނިޔޭގެ އެންމެ މޮޅު ގޯލްކީޕަރުގެ ތެރޭގައި ގުނާލެވޭ ކީޕަރެކެވެ. މޮޅެތި، އާދަޔާ ހިލާފު ސޭވްތައް ކުރުމުގައި މަޝްހޫރުވެފައިވާ ޑެހެއާ ސްޕެއިންގެ ޤައުމީ ޓީމުން ފުރަތަމަ ޖާގަ ހޯދީ 2014 ވަނަ އަހަރެވެ. އަދި އެ އަހަރު ބްރެޒިލްގައި އޮތް ވޯލްޑް ކަޕަށް ނެގި ސްޕެއިން ސްކޮޑުގައި އޭނާ ހިމެނުނެވެ.\nޔޫރޯ 2016ގައި ސްޕެއިންގެ އެއްވަނަ ކީޕަރުގެ ގޮތުގައި ކުޅުނީ ޑެހެއާ އެވެ. އެކަމަކު އެ މުބާރާތުގެ ދެވަނަ ބުރުން ސްޕެއިން ވަނީ ކަޓައިފަ އެވެ.


Smartphone beynunkuraa meehunnah vaki mageh | Mihaaru\nސްމާޓްފޯން ބޭނުންކުރާ މީހުންނަށް ދުވާރުމަތިގައި ވަކި މަގެއް\nއިސްދަށަށްޖަހައިގެން ތިބެ ސްމާޓްފޯން ސްކްރީނާ ވާހަކަދައްކަމުން މަގުތަކުގައި ހިނގާ މީހުންނާ ހެދި ބިރުބޮޑެވެ. ރާއްޖޭގައި ވެސް މި މައްސަލަ އަންނަނީ ނުތަކާވަރުވަމުންނެވެ. އާބާދީ ބިޔަ ގައުމުތަކުގައި މިކަން ވަނީ ބޮޑު ބަލިމަޑުކަމަކަށް ވެފަ އެވެ.\nސްމާޓްފޯނުގައި ދެލޯ ތަތްކޮށްގެން ޗައިނާގެ ޝިއާން އަވަށުގައި މަގުހިނގާ މީހުންނަށް ދުވާރުމަތީގައި ޚާއްސަ މަގެއް ހަދައިދީފި އެވެ. ޗައިނާގެ އަވަށެއްގައި 2014 ވަނަ އަހަރު ވެސް ވަނީ ސްމާޓްފޯން ބޭނުންކުރާ މީހުންނަށް ޚާއްސަ ލޭނެއް މަގުގައި ހަދައިދީފަ އެވެ.\nޝިއާން އަވަށުގައި ދުވާރުމަތީގައި ހެދި ހަނި މަގުގެ ދިގުމިނުގައި 100 މީޓަރު ހުންނައިރު ފުޅާމިނުގައި ހުންނަނީ 80 ސެންޓިމީޓަރެވެ. މިއީ ގާތްގަނޑަކަށް ދެ ފޫޓެވެ. އެހެން ނަމަވެސް ސްމާޓްފޯން ބޭނުންކުރަމުން މަގުހިނގާ މީހުން ބުނަނީ އެއްޗެއްގައި އަޅައިނުގެން މިހާރު މަގުހިނގޭނެ ކަމަށެވެ.\nފޯނު ބޭނުންކުރަމުން ހިނގާ މީހުންނަށް ދުވާރުމަތީގައި ވަކި މަގެއް ހެދުމަކީ ބަޔަކަށް ޖޯކަކަށް ވި ނަމަވެސް، މަގުތަކުގެ ސެކިޔުރިޓީ ބަލަހައްޓާ މީހުން ބުނަނީ މިއީ މިހާރު މިކަން ނުކޮށް ވާން ނެތް ކަމަށެވެ. އަދި މިއީ ބަޔަކު މަލާމާތްކޮށް ހޭންޖެހޭ ވަރު ކަމެއް ނޫން ކަމަށް ވެސް ބުނެ އެވެ.\nމަގުހިނގަމުން ސްމާޓްފޯން ބޭނުންކުރާ މީހުންނަށް ވަކި ލޭނެއް ހެދުމާ ބެހޭ ގޮތުން އެމެރިކާގެ ވޮޝިންޓަންގައި ވެސް ވަނީ ސާވޭކޮށްފަ އެވެ.\nއިސްދަށަށްޖަހައިގެން ތިބެ ފޯނުން މެސެޖްކުރަމުން ހިނގާ މީހުންނަށް ޚާއްސަ ނިޝާންތައް އަދި ދޭންޖެހޭ އިރުޝާދުތައް މަގުމަތީގައި ލިޔެ، ކުރަހާ ގޮތައް ޖަރުމަނުގައި ވަނީ މަޝްވަރާކޮށްފަ އެވެ. މަގުތަކުގައި ސެކިޔުރިޓީ ބަލަހައްޓާ އޮފިސަރުން ދެކޭ ގޮތުގައި އެހެން ގޮތެއް މިހާރަކު ނެތެވެ. ބެލެވޭ ގޮތުގައި ޗައިނާ ނަމޫނާއަކަށް ބަލައި މިކަން ހުޅަނގަށް އިމްޕޯޓްކޮށްފާނެ އެވެ.\nޗައިނާ ސްމާޓް ފޯން އެސްއެމްއެސް\nމައްސަލައެއްނެއް! ފޯނުގެ އަޅުންނައް އިންސާނުއް ވެއްޖެއޭ އިތައްއަރާ ކަހަލަ މަންޒަރުތައް ކޮންމެދުވަހަކު ފެނޭ


Isthiunaafaa gulheygothun Raees Yaamin aa mashvaraakohfi\nއިސްތިއުނާފާ ގުޅޭ ގޮތުން ޔާމީނާ މަޝްވަރާކޮށްފި\nރައީސް ޔާމީންގެ ގާނޫނީ ޓީމް މާފުށީ ޖަލުގައި\nޚިޔާނާތުގެ މުގުލުގައި ތިބި މީހުންވެސް ތިބީ ގޭ ބަންދުގައި ކަމަށާ އެހެން ކަމުން ވީހާވެސް އަވަހަށް ކުރީގެ ރައީސް އަބްދުﷲ ޔާމީން ގެއަށް ބަދަލު ކުރުމަށް، ހޯމް މިނިސްޓަރު އިމްރާން އަބްދުﷲއަށް ރައީސް ޔާމީންގެ ގާނޫނީ ޓީމުން ގޮވާލައިފި އެވެ.\nރައީސް ޔާމީނަށް ކޮށްފައިވާ ހުކުމް ތަންފީޒު ކުރުމަށްޓަކައި މިހާރު އެމަނިކުފާނު ވަނީ މާފުށީ ޖަލަށް ބަދަލުކޮށްފަ އެވެ. ރައީސް ޔާމީންގެ ގާނޫނީ ޓީމުން މިއަދު ވަނީ ފުރަތަމަ ފަހަރަށް މާފުށީ ޖަލަށް ވަޑައިގެން އެމަނިކުފާނާ ބައްދަލު ކުރައްވާފަ އެވެ.\nއެ ބައްދަލްވުމާއި ގުޅޭގޮތުން ޔާމީންގެ ގާނޫނީ ޓީމުގައި އިސްކޮށް ހުންނެވި ކުރީގެ ނާއިބު ރައީސް ޑރ. ޖަމީލް ވިދާޅުވީ ރައީސް ޔާމީނާ މިއަދު ބައްދަލުކޮށް، އިސްތިއުނާފުގެ ކަންކަމާ ބެހޭ ގޮތުން މަޝްވަރާ ކުރެއްވުނު ކަމަށެވެ. ރައީސް ޔާމީނަށް ދަށު ކޯޓުން އިއްވި ހުކުމް އިއްޔެ ވަނީ އިސްތިއުނާފު ކޮށްފަ އެވެ.\nޖަމީލް ވިދާޅުވީ ރައީސް ޔާމީނަށް އިއްވާފައި ވަނީ ގޯސް ހުކުމެއް ކަމަށާ ވީހާވެސް އަވަހަށް ރައީސް ޔާމީން ގެއަށް ބަދަލު ކުރުމަށް ހޯމް މިނިސްޓަރުގެ އަރިހުން އެދި ވަޑައިގަންނަވާނެ ކަމަށެވެ.\n“ޚިޔާނާތުގެ މުގުލުގައި ތިބި އަދީބާއި ޒިޔަތު ވެސް އެ ތިބީ ގޭގައި،” ޖަމީލް ވިދާޅުވި އެވެ.\nރައީސް އަބްދުﷲ ޔާމީން ޑރ. މުހައްމަދު ޖަމީލް އަހުމަދު މާފުށީ ޖަލު


Rape Case thakuga heki hoadhan gonjehun kurimathivey: HRCM\nރޭޕް ކޭސް ތަކުގައި ހެކި ހޯދަން ގޮންޖެން ކުރިމަތިވޭ: އެޗްއާރްސީއެމް\nއަންހެނުންނަށް ކުރާ ޖިންސީ އަނިޔާއާ ދެކޮޅަށް ބަޔަކު އަޑު އުފުލަނީ --\nޖިންސީ ގޯނާގެ ކުށްތަކުގައި ހެކި ހޯދަން ފުލުހުންނަށް ގިނަ ގޮންޖެހުންތަކެއް ކުރިމަތިވާ ކަމަށް ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރްސީއެމް) އިން ބުނެފި އެވެ.\nއުފަންވެނި ސިއްހަތާއި ޖިންސީ ދުޅަހެޔޮކަމަށް އާންމުން ހޭލުންތެރިވެފައިވާ މިންވަރު ބެލުމަށް އެޗްއާރްސީއެމުން ތައްޔާރުކޮށް ނެރުނު ރިޕޯޓުގައި ބުނީ 2011-2015 ދެމެދު ޖިންސީ އަނިޔާ އާއި ގޯނާގެ މައްސަލަތައް ހުށަހެޅުނު މިންވަރު އިތުރު ކަމަށް ފާހަގަކުރެވޭ ކަމަށެވެ. އެގޮތުން ޖިންސީ އަނިޔާކޮށްގެން ފުލުހުންގެ އިދާރާއަށް 2011 ވަނަ އަހަރު 642 މައްސަލައެއް ހުށަހަޅާފައިވާއިރު، ޖެހިގެން އައި 2012 ވަނަ އަހަރު 577 މައްސަލަ، އަދި 2013 ވަނަ އަހަރު 574 މައްސަލައެއް ހުށަހަޅާފައިވެ އެވެ.\nޖެހި ޖެހިގެން ތިން އަހަރު ޖިންސީ ގޯނާއާއި އަނިޔާގެ ކުށްތަކުގެ ރިކޯޑު އަހަރަކު 500 އިން މަތީގައި އޮތުމަށްފަހު އެ އަދަދު 2014 ވަނަ އަހަރު 470 މައްސަލައަށް ދަށްވި ނަމަވެސް ޖެހިގެން އައި 2015 ވަނަ އަހަރު އަނެއްކާވެސް މައްސަލަތަކުގެ އަދަދު 500 އިން މަތިވެފައިވެ އެވެ.\n"ފުލުހުންގެ ރިކޯޑްތަކުން ޖިންސީ ކުށްތައް އިތުރުވެފައިވާކަން ފާހަގަވެފައިވާއިރު، ހަބަރުފަތުރާ ވަސީލަތްތަކުންވެސް މި މައުލޫމާތުތައް ހާމަކޮށް، މި މުއްދަތުގެ ތެރޭގައި މިބާވަތުގެ މައްސަލަތައް އިތުރުވެފައިވާކަން ފާހަގަކޮށްފައިވޭ. އެގޮތުން މި މުއްދަތުގައި ހިނގި ބައެއް މައްސަލަތަކަށް ބަލާއިރު، 2011 ވަނަ އަހަރުގެ މޭ މަހު6އަހަރުގެ ކުޑަކުއްޖަކަށް ޖިންސީ ގޯނާ ކޮށްގެން 40 އަހަރުގެ ފިރިހެނަކު ވަނީ ހައްޔަރުކޮށްފަ. ހަމަ އެ މަހުގެ ތެރޭގައި ގޭންގަކުން 18 އަހަރުގެ އަންހެން ކުއްޖަކު ރޭޕް ކުރި މައްސަލައެއް ފެންމަތިވި،" އެޗްއާރްސީއެމްގެ ރިޕޯޓުގައި ބުންޏެވެ.\nޖިންސީ ގޯނާގެ ކުށްތަކުގައި އަނިޔާލިބޭ ފަރާތަށް އިންސާފު ލިބުމުގައި ހުރަސްތަކެއް ކުރިމަތިވާކަން ރިޕޯޓުގައި ފާހަގަކުރިއެވެ. އެގޮތުން އެފަދަ މައްސަލަތައް ތަހުގީގުކޮށް އެކަށީގެންވާ ހެކި ހޯދަން ފުލުހުންނަށް ދަތިވާ ކަމަށާއި އެގޮތަށް ދިމާވަނީ ހާދިސާ ހިނގާތާ ދުވަސްތަކެއް ފަހުން، ނުވަތަ ލަސްތަކެއް ފަހުން މައްސަލަ ރިޕޯޓް ކުރާތީ ކަމަށް ރިޕޯޓުގައި ބުނެފައިވެ އެވެ.\n"އާންމުކޮށް ޖިންސީ އަނިޔާ ލިބޭ ފަރާތްތަކުން އެފަދަ މައްސަލަތައް ހުށަހަޅާނީ ހާދިސާ ހިނގާތާ އިރުތަކެއް ފަހުން، ހަށިގަނޑުގައި ހުންނަ ނިޝާންތައް ފޮހެވިދާ ފަހުން، އޭގެ ސަބަބުން ހެކި ހޯދުމަށް ވަރަށް ބޮޑު ދަތިތަކެއް ފުލުހުންނަށް ކުރިމަތިވޭ،" ރިޕޯޓުގައި ބުންޏެވެ.\nޖިންސީ އަނިޔާޣެ މައްސަލަތަކުގައި އިންސާފު ހޯދޭ މިންވަރު އިތުރު ކުރުމަށް އެފަދަ ކަންކަމަށް މުޖުތަމައު ހޭލުންތެރިކުރަންޖެހޭ ކަމަށް ފުލުހުން ފާހަގަކުރި ކަމަށް ރިޕޯޓުގައި ބުންޏެވެ. އެގޮތުން އެފަދަ މައްސަލަތަކުގައި ވަގުތުން ރިޕޯޓްކުރުމާއި، ހެކި ނެތިގެންދާނެ ގޮތްތައް އޮޅުން ފިލުވައިދީ، ތައުލީމީ މަންހަޖުގެ ތެރޭގައި އެބާވަތުގެ މައުލޫމާތު ދިނުން ފަދަ ކަންކަން ހިމެނުމަށް އިސްކަމެއް ދޭންޖެހޭކަމަށް ރިޕޯޓުގައި ބުނެފައިވެ އެވެ.\nޖިންސީ ގޯނާ އެޗްއާރްސީއެމް\nއިންޑިއާ މީހަކާ ގުޅުވައި ގެނައި ހަބަރެއް ކަށަވަރު ކުރަނީ


Energy drink ge dhalhakun 8rf bodu kurumah committee in faas koffi | Mihaaru\nސިނގިރޭޓާއި އެނާޖީ ޑްރިންކުގެ ޑިއުޓީ ބޮޑުކުރުމުގެ ބިލް ދިރާސާކުރާ ކޮމެޓީ ބައްދަލުވުމުގައި އާމިރު (ވ) ވާހަކަ ދައްކަވަނީ: ކޮމެޓީގެ އަޣުލަބިއްޔަތުން ނިންމީ އެނާޖީ ޑްރިންކުން ލީޓަރަކަށް ޑިއުޓީގެ ގޮތުގައި 33.60ރ. ނެގުމަށް.--- ފޮޓޯ: ހުސެއިން ވަހީދު/ މިހާރު\nއެނާޖީ ޑްރިންކުގެ ދަޅަކުން 8ރ. ބޮޑުކުރުމަށް ކޮމެޓީން ފާސްކޮށްފި\n27 ފެބުރުއަރީ 2017 - 00:16 31 comments\nއެކަމަކު މި އިސްލާހަށް އަމަލުކުރަން ފަށާނީ ރައްޔިތުންގެ މަޖިލިހުގެ ތަޅުމުން ފާސްކުރުމުންނެވެ. މި ބިލާ މެދު މަޖިލިހުން މި ހަފުތާގައި ގޮތެއް ނިންމާނެ ކަމަށް ބެލެވެ އެވެ.\nސިނގިރޭޓުގެ ޑިއުޓީ ބޮޑުކުރުމަށް ސަރުކާރުގެ ފަރާތުން ކުޑަހުވަދޫ ދާއިރާގެ އެމްޑީއޭ މެމްބަރު އަހުމަދު އާމިރު ހުށަހެޅުއްވި އިސްލާހުގެ ބިލް ދިރާސާކުރި ކޮމެޓީން ވަނީ އެ ބިލަށް ބަދަލުތަކެއް ގެނެސްފަ އެވެ. އޭގެ ތެރޭގައި، ސިނގިރޭޓާއި އެނާޖީ ޑްރިންކުން ޑިއުޓީގެ ގޮތުގައި މިހާރު ނަގަމުން އަންނަ އަދަދު ދެ ގުނަ އަށް ބޮޑު ކުރަން ބިލްގައި ހިމަނާފައިވެ އެވެ.\nކޮމެޓީން މި ބިލަށް ގެނައި ބަދަލުތަކުގެ ތެރޭގައި ސޮފްޓް ޑްރިންކުން ޑިއުޓީގެ ގޮތުގައި ލިޓަރަކަށް 4.60ރ. ނެގުމަށާއި އެނާޖީ ޑްރިންކުން ލިޓަރަކަށް 33.64ރ. ނެގުމަށް މެމްބަރުންގެ އަޣުލަބިއްޔަތުން ވަނީ ނިންމައިފަ އެވެ. މި އިސްލާހު މަޖިލީހަށް ހުށަހެޅިއިރު އޮތީ އެނާޖީ ޑްރިންކާއި ސޮފްޓް ޑްރިންކުން ވެސް ލިޓަރަކަށް 4.60ރ. ނަގާ ގޮތަށެވެ.\nކޮމެޓީން ގެނައި ބަދަލާއެކު ބިލް ފާސްކޮށްފި ނަމަ، 20ރ. އަށް ލިބޭ ރެޑްބުލް ދަޅެއްގެ އަގު 28ރ. އަށް އަރާނެ އެވެ. އަދި 15ރ. އަށް ވިއްކާ އެކްސްއެލް ދަޅެއް ދެން ލިބޭނީ 23ރ. އަށެވެ.\nބިލަށް ގެނައި ބަދަލުތަކުގެ ތެރޭގައި ކޮންމެ ސިނގިރޭޓަކުން 75ލ. ޑިއުޓީ ބޮޑުކޮށް، އޭގެ އިތުރުން ސިނގިރޭޓްގެ ކޮންމެ އިންވޮއިސް ވެލިއުއެއްގެ ގޮތުގައި 25 ޕަސެންޓް ނެގުމަށް ވަނީ ހިމަނައިފަ އެވެ. މި އިސްލާހު މަޖިލީހަށް ހުށަހެޅިއިރު އޮތީ ކޮންމެ ސިނގިރޭޓަކުން ޑިއުޓީގެ ގޮތުގައި 2ރ. އެކަނި ނަގާ ގޮތަށެވެ.\nސިނގިރޭޓް ފޮއްޓެއް މާލޭގައި މިހާރު އެވްރެޖްކޮށް ވިއްކަނީ 50ރ. އަށެވެ. އަދި ވަކިން ސިނގިރޭޓެއް 2.50ރ. އަށް ވިއްކާއިރު، މިގޮތަށް ފާސްކޮށްފި ނަމަ ވަކި ސިނގިރޭޓެއްގެ އަގު 3.50ރ. އަށް ބަދަލުވެގެން ދާނެ އެވެ. އެއީ ސިނގިރޭޓް ފޮއްޓަކުން 20ރ. ގެ ބޮޑުވުމެކެވެ.\nއިތުރު ލިޔުންތައް ރައްޔިތުންގެ މަޖިލިސް އިމްޕޯޓް ޑިއުޓީ އެނަޖީ ޑްރިންކް އިމްޕޯޓް އެކްސްޕޯޓް ގާނޫނު ސިނގިރޭޓް ދުންފަތުގެ އިސްތިއުމާލުކުރުން މެމްބަރު އަހުމަދު އާމިރު (ކުޑަހުވަދޫ)


Inigreysi sifain thiben jeheynee hanguraama akah thayyaaru vegen | Mihaaru\nއިނގިރޭސި ސިފައިން ތިބެންޖެހޭނީ ހަނގުރާމައަށް ތައްޔާރުވެގެން\nއިނގިރޭސި ބޮޑުވަޒީރު ޖޯންސަން ޔުކްރޭނަށް ވަޑައިގެން ކިޔޭވްގެ މަގުތަކުގައި ހިންގަވަނީ. --ފޮޓޯ:އޭއެފްޕީ\n20 ޖޫން 2022 - 12:48\nރަޝިޔާ ސިފައިން ޔޫކްރޭނާ ދެކޮޅަށް ކުރަމުންދާ ހަނގުރާމަ ފަސް ވަނަ މަހަށް އަޅައިގަންނަމުން ދާއިރު، ޔޫރަޕްގައި އަނެއްކާ ވެސް ކުރަންޖެހިދާނެ ހަނގުރާމައަކަށް ފުރިހަމަ އަށް ތައްޔާރުވެ ތިބުމަށް، އިނގިރޭސި ވިލާތުގެ ސިފައިންނަށް، އެ ގައުމުގެ ސިފައިންގެ ވެރިޔާ ގޮވާލައްވައިފި އެވެ.\nއިނގިރޭސި ސިފައިންގެ ޗީފް އޮފް ދަ ޖެނެރަލް ސްޓާފްގެ މަގާމާ މިދިޔަ ހޯމަ ދުވަހު ހަވާލުވި، ޖެނެރަލް ޕެޓްރިކް ސޭންޑާޒް، ސިފައިންގެ ވަކިވަކި ޔުނިޓްތަކަށް މި ހަފުތާގައި ފޮނުއްވި ސިޓީއެއްގައި، ޔޫކްރޭން ހަނގުރާމައާ ގުޅިގެން، އިނގިރޭސި އަސްކަރިއްޔާ އަށް ކުރިމަތިވެފައިވާ ގޮންޖެހުންތައް ފާހަގަކުރައްވާފައިވެ އެވެ. އެ ގޮންޖެހުންތަކާ ކުރިމަތިލުމަށްޓަކައި، އޭނާ ވިދާޅުވެފައިވަނީ، ރަޝިޔާގެ ލަޝްކަރު ބަލިކުރެވޭ ވަރުގެ ލަޝްކަރެއް އިނގިރޭސި ވިލާތުގައި އުފައްދަންޖެހޭ ކަމަށެވެ.\nއޭނާ ވިދާޅުވީ އިނގިރޭސި ވިލާތުގެ ބައިވެރިންނާ އެކުގައި، ރަޝިޔާއާ ދެކޮޅަށް ހަނގުރާމަކޮށް ރަޝިޔާގެ ލަޝްކަރު ބަލިކުރެވޭ ވަރުގެ ގާބިލު ލަޝްކަރެއް އިނގިރޭސި ވިލާތުގައި އޮންނަންޖެހޭ ކަމަށެވެ. ދެ ވަނަ ބޮޑު ހަނގުރާމަ އަށް ފަހު، އަނެއްކާ ވެސް ޔޫރަޕްގައި ކުރަންޖެހިދާނެ ހަނގުރާމައަކަށް އިނގިރޭސި ލަޝްކަރު ތައްޔާރުކުރުމުގެ ޒިންމާ އޮތީ، މިއަދު އަސްކަރިއްޔާ ހިންގުމާ ހަވާލުވެ ތިބި މީހުންނަށް ކަމަށް ވެސް ޖެނެރަލްގެ ސިޓީގައިވެ އެވެ.\nއޭނާ މި މޭރުމުން ސިފައިންގެ އިސް ވެރިންނަށް ސިޓީއެއް މި ފޮނުއްވީ، އިނގިރޭސި ބޮޑުވަޒީރު ބޮރިސް ޖޯންސަން ވެސް އެފަދަ އިޝާރާތެއް ދެއްވާފައި ވަނިކޮށެވެ. ޔޫކްރޭނަށް ކުރެއްވި ޒިޔާރަތަކަށް ފަހު އެނބުރި ގައުމަށް ވަޑައިގެން، ބޮރިސް ޖޯންސަން ވިދާޅުވީ ދިގު މުއްދަތަކަށް ދެމިގެން ހިނގައިދާނެ ހަނގުރާމައަކަށް ތައްޔާރުވެ ތިބެންޖެހޭ ކަމަށެވެ.\nބޮރިސް ޖޯންސަން މިދިޔަ ހުކުރު ދުވަހު ޔޫކްރޭނަށް ވަޑައިގެން އެ ގައުމުގެ ރައީސް ވޮލޮޑިމީރް ޒެލެންސްކީއާ ބައްދަލުކުރެއްވުމަށް ފަހު، ވިދާޅުވީ ޔޫކްރޭން ހަނގުރާމަ މިހާރު މުޅިން އާ ފިޔަވައްސަކަށް ވަންނަމުންދާ ކަމަށެވެ. އަދި ހަނގުރާމައިގައި ރަޝިޔާ ސިފައިންނަށް ކުރިއެރުންތައް ލިބެމުންދާ ނަމަ، ޔޫކްރޭނުން ރަޝިޔާ ސިފައިން ބޭލުމަކީ، ރަޝިޔާގެ ރައީސް ލަޑިމިއާ ޕުޓިން ކުރައްވާނެ ކަމެއް ނޫން ކަމަށް ވެސް އޭނާ ވިދާޅުވި އެވެ.\n"އަނިޔާވެރިކަން ކުރިއަށް ނެރެގެންވިޔަސް، ރަޝިޔާގެ ފުރިހަމަ ބާރުގެ ދަށަށް ޔޫކްރޭން ގެންދިއުމަށް، ރައީސް ޕުޓިން މަސައްކަތް ކުރައްވަމުން ގެންދަވާ އިރު، އަހަރެމެން ވެސް ތިބެންޖެހޭނީ، ދިގުދެމިގެން ހިނގައިދާނެ ފަދަ ހަނގުރާމައަކަށް ވަނުމަށް ފުރިހަމަ އަށް ތައްޔާރުވެގެން،" ޔޫކްރޭނަށް ކުރެއްވި ދަތުރަށް ފަހު، ޓައިމް މަޖައްލާގައި ލިޔުއްވި ކޮލަމެއްގައި ބޮރިސް ޖޯންސަން ވިދާޅުވި އެވެ.\nޔޫކްރޭން ހަނގުރާމަ ފެށިގެން ދިޔައީ، އިނގިރޭސި ވިލާތުގެ އެއްގަމު ސިފައިންގެ އަދަދު މަދުކުރުމަށް އެ ގައުމުގެ ސަރުކާރުން ނިންމާފައިވަނިކޮށެވެ. އެ ގައުމުގެ އެއްގަމު ލަޝްކަރުގައި މިހާރު ތިބެނީ 82000 ސިފައިންނެވެ. ބޮޑުވަޒީރުގެ އާ ސިޔާސަތުގެ ދަށުން، އެ ގައުމުގެ އެއްގަމު ލަޝްކަރުގެ އަދަދު، 2025 ވަނަ އަހަރުގެ ނިޔަލަށް 72500 އަށް މަދުކުރުމަށް ވަނީ ނިންމައިފަ އެވެ.\nއެ އަދަދަށް އެއްގަމު ސިފައިންގެ އަދަދު މަދުކޮށްފި ނަމަ، އެއީ 1714 ވަނަ އަހަރުގެ ފަހުން އެ ގައުމުގެ އެއްގަމު ލަޝްކަރުގެ އަދަދު މިހާ މަދުކުރެވޭ ފުރަތަމަ ފަހަރަށް ވާނެ އެވެ. ސިފައިންގެ އަދަދު މަދުކުރިޔަސް، ޒަމާނީ އަސްކަރީ ޓެކެންލޮޖީ އާއި އަސްކަރީ އިލެކްޓްރޯނިކް ގާބިލުކަން އިތުރުކުރުމުން، އަސްކަރީ ގާބިލުކަން ދަށެއް ނުވާނެ އެވެ.\nރަޝިއާ ޔުކްރެއިން މިލިޓަރީ ޔުކްރެއިންގެ ހަމަނުޖެހުންތައް\nކީއްކުރަން ކެލޭމެން ޔުކްރޭން ރަޝިޔާ ހަނގުރާމައިގެތެރެއަށް ވަންނަނީ. ރަޝިޔާއިން ޔުކްރޭނަށް އެރީމަ ކަލޭމެން ކަންބޮޑުވެގެންތިޔައުޅެނީ، ޔަހޫދީން ފަލަސްތީނުގެ ރައްޔިތުންނަށް ދެމުންގެންދާ އަނިޔާތައްކޮބައިހެއްޔެވެ. ފަލަސްތީނުގެ ބިންތައްހިފައި، އެތަނުގައި ޔަހޫދީ ސަރުކާރެއް ޤާއިމުކުރި ސަލީބީންނަކީ ކަލޭމެންނެވެ. މިހާރު ހިނގަމުންދާމިދާ ހަނގުރާމައިގެ ފަހަތުގައިތިބޭވެސް ކަލޭމެންވެ. ކަލޭމެންނެތްނަމަ މިހާރު ޔުކުރޭނުން ރަޝިޔާއެކު އެއްބަސްވުމަށްކަށް އަތުއައީހެވެ.\nކަލޭމެން ތައްޔާރުވިޔަސް ނުވިޔަސް ރަޝިއާ އަދި ޗައިނާއަކާ ނުކުޅެވޭނެ. މީ 18 ވަނަ ގަރުނެއް ނޫން\nމިދުނިޔޭގައި މިހާރު ތަސައްރަފު ފުދޭ ވެރިޔަކު ހުރިހެން ހީނުވޭ. ހުސް ތަޅާފޮޅުން ހަނގުރާމަ.\nއެހެރީނު ޕުޓިން. ކަލޭ ބޯގޯސްތަ.\nއިސްވެ ގައުމަކަށް އަރައިގަނެ، އެތައްބަޔަކު މަރާ އެގައުމު ފުނޑުފުނޑު ކޮއްލާ، މުޅި ދުނިޔެ ހަނގުރާމައެއްގެ ތެރެޔަށް ވައްޓާލާއިރުވެސް އެގައުމަކަށް ތާއީދުކުރާ މީހުންނަކީ ތަސައްރަފު ފުދޭމީހުން.\nއަހަރުމެން އޭރުވެސް މިހާރުވެސް މިކިޔަނީ މިއީ ތިންވަނަ ބޮޑުހަނގުރާމައިގެ ފެށުމޭ. ރަސިއާގެ އަނިއާވެރިކަމުގެ ވާހަކަ ދައްކަން އިނގިރޭސިން ލަދުގަންނަން ޖެހޭނެ. ދުނިޔޭގަ އިނގިރޭސިންގެ އަނިއާވެރިކަން 600 އަހަރަށްވުރެ ގިނަދުވަހު އޮތް. އެމެރިކާ އަދި އިނގިރޭސިން އެއީ ތަންތަނަށްއަރައި ފޭރުމާއި ލޫޓުވުމާއި އިންސާނުން މެރުމުގެ ބާނީން. ބޮޑު ހަނގުރާމައއެއް ކުރެވޭ ވަރަށްވުރެ އިނގިރޭސިންގެ އިގުތިސާދު މިވަގުތު ބަލިކަށި .\nވަރަށް ރަނގަޅު ވާހަކައެއް.އިނގިރޭސީންގެ މާޒީ ވަރަށް ހުތުރު.އެމީހުން ހިންގާފަ ހުރި ޖަރީމާތަކުގެ ސަފްހާތައް ކިޔަމުންދާއިރު ހިތަށް އަރާ އެއީ އިންސާނުން ބާ!! ވަޒީރުގެ ކޮމެންޓް ވަރަށް 6ބޭސް.ސާބަހޭ ބްރަދާ.ވ.ވެދުން


Fannee Meehun Flat Ah Edhumuge Muhdhathu Ithurukoffi - Vaguthu\nފަންނީ މީހުން ފްލެޓަށް އެދުމުގެެ މުއްދަތު އިތުރުކޮށްފި\n3 ހަފްތާ ކުރިން ( އޭޕްރީލް 19, 2021 )\nހިޔާ މަޝްރޫގެ ދަށުން ސަރުކާރުން ބިނާކޮށްފައިވާ ފްލެެޓުތަކުގެެ ބަދަލުގައި ސަރުކާރުން ކުރިއަށް އޮތް މަޝްރޫއެއްގައި އަޅާ ފްލެޓަކަށް އެދުމުގެ ފުރުސަތު ހުޅުވާލައިފިއެވެެ.\nޕްލޭނިން މިނިސްޓްރީން ވިދާޅުވީ، މިހާރު ހިޔާ މަޝްރޫގެ އެހެެނިހެން ކެޓަގަރީތަކުން ފްލެޓު ލިބުނު ފަރާތްތަކުގެ މެދުގައި ގުރުއަތުލުން ބާއްވަމުން އަންނަ ކަމަށާއި، އެެހެންކަމުން އެއްބަސްވުމުގައި ސޮއި ކުރުމަށްފަހު ވެސް ތިން މަސް ދުވަހުގެ މުއްދަތުގެ ތެރޭގައި ފަންނީ ކެޓެގަރީގެ ފަރާތްތަކަށް ފްލެޓް ދޫކޮށްލުމުގެ ފުރުސަތު ލިބޭނެ ކަމަށެވެ.\nއެ މިނިސްޓްރީން ވިދާޅުވީ ހިޔާ މަޝްރޫގެ ފްލެތުތައް ނޫން އެހެން މަޝްރޫއަކުން ފްލެޓުތަކަށް އެދުމުގެ ފުރުސަތު ހުޅުވާލާފައި ވަނީ، ގިނަ ފަރާތްތަކަކުން އެގޮތަށް އެދެމުން ދާތީ ކަމަށެވެ.\nފަންނީ ކެޓެގަރީގައި ހިމެނެނީ ޑޮކްޓަރުންނާއި ނަރުހުންނާއި ޓީޗަރުން އަދި ސިވިލް ސާވިސްގެ މުވައްޒަފުންނެވެ. ފަންނީ ފަރާތްތަކަށް ލިބިފައިވާ ހިޔާ ފްލެޓްގެ ބަދަލުގައި އާ ފްލެޓް ހޯދުމުގެ ފުރުސަތު ހުޅުވާލައިފައި ވަނީ އެފަރާތްތަކަށް ލިބޭ އާމްދަނީ އާއި އެއްހަމައެއްގައި ބޯހިޔާވަހިކަން ހޯދައިދިނުގެ ބޭނުމުގައިކަމަށް މިނިސްޓްރީން ވަނީ ހާމަކޮސްފައެވެެ.\nޕްލޭނިން މިނިސްޓްރީން ހާމަކޮށްފައިވާ ގޮތުގައި ސަރުކާރުގެ އާ މަޝްރޫއުން ދޫކުރާ ފްލެޓްތައް ވެގެންދާނީ ތަނުގެ ފެންވާރާއި އެއްހަމައެއްގައި ފްލެޓްތަކުގެ އަގު ހިފެހެއްޓިފައިވާ ފްލެޓްތަކަށެވެ. މީގެެ އިތުރުން ފްލެޓްތައްވެސް ވެގެންދާނީ މީގެ ކުރިން ދޫކުރި ފްލެޓުތަކާއި އަޅައި ބަލާއިރު، ޖާގައިގެ ގޮތުން ތަނަވަސް ތިން ކޮޓަރީގެ އެޕާޓްމެންޓުތަކަކަށް ކަމަށް އެެމިނިސްޓްރީން ވަނީ ވިދާޅުވެެފައެވެ.\nހިޔާ މަޝްރޫ އަކީ ރައްޔިތުންނަށް ބޯހިޔާވަހިކަން ތަނަވަސްކޮށްދިނުމަށް ރައީސްް އަބްދުﷲ ޔާމިިީން ފެއްޓެވި މަޝްޜޫއެކެވެ. މި މަޝްރޫގެެދަށުން ގާއިމްކޮށްފައިވާ ފްލެޓުތަކަށް ސަރުކާރުން އަންނަނީ ވަރަށް ބޮޑަށް ފާޑު ވިދާޅުވަމުންނެެވެ.\nދާއިމީ ލިސްޓްގައި ފޯމް ނަމްބަރު ޖަހާފައި، ގުރުއަތުލަނީ އައިޑީކާޑު ނަމްބަރުން!\nމިދޫ - "ކޮތަރުކޮށި" ފަލްސަފާ ފަތުރާލި އާއްމުންގެ ހިދުމަތްތެރިޔާ!\nހިޔާ ފްލެޓްތަކަށް ގޭސް ފޯރުކޮށްދެނީ ހޮޅިއަކުން\nއޭޕްރީލް 19, 2021 13:49\nދެދުވަހުން އެއްދުވަހު ކޮން ހާސަރެއްތޯ ތިޔަ ދަމަނީ، ތިޔައިގެ ހައްޤުވެރިންނަށް ތިޔަދީ ނިންމަބަލަ.\nއޭޕްރީލް 19, 2021 16:29\nފަންނީ މީހުން ތިބީ ހަމައެކަނި އެމްޑީޕީގަ.. އެހެންމީހުން ހެޔޮ ނެތަސް..\nއޭޕްރީލް 19, 2021 13:58\nސަޅި ބާސާ ނުކަނޑާ . އެއްފްލެޓެއްވެސް ރައްޔިޔަކަށް ދޭނެކަމެއްނެތް. ބަރުއެލުވާގެން ބަރުލަމާނީ ލާދީނީ ބައިގނަޑު މި ޤައުމުން ރައްކާވާން ފޮއްޓަށް އެއްޗެހި އަޅާގެން ލާރިތައް ބަނޑުއަޅާގެން ރެޑީވެ. ތިޔަ ފްލެޓް ގެ އެެންމެ ހައްޤުވެރިޔަކުވެސް އަދި ދިވެހި ރއްޔިތަކުވެސް ކަލޯމެން ގެ ވެރިކަމެއްގެ ފްލެޓަކަށް ހުވަފެންވެސް ދެކޭކަށް ބޭނުމެއްނުވޭ! ސާފު ވެއްޖެތޯ އަސްލަމް ބްރޯ؟ އިސްތިއުފާދެއްވާފަ ވަޑާގަންނަވާ!\nއޭޕްރީލް 19, 2021 14:11\nއެމީހުން ފަންނީ ވަނީ ޖޮބް ގައި އުޅޭތީ، ޖޮބް ނެތިއްޔާ މަގުމަތީގަ އާދައިގެ މީހުންގެ ގޮތުގައި ނުންތޯ، އަގު ހެޔު ތަނެއްބޭނުމީ އަގު ބޮޑު ތަނެއް ބޭނުމެއް ނުވާނެ !\nއޭޕްރީލް 19, 2021 14:18\nލަ އިގެންކާނެ އެ އްޗެ އް ނަނުގަ ގަނޭތޯ ކިހާ ދުވަހެ އް ވަންދެން ތިޔަ ނަނު އެ އްލަ އިގެން އިންނަން ކަމަށްތޯ ވަޒީރު ތިޔަ ވިސްނަވަނީ. ތިޔަ ނަނަކު ނުގަންނާނެ އެކަށްޗެ އްވެސް. ތިޔަ އުޅު އްވަނީ ކޮންމެހެން ރަ އްޔިތުންނަށް (ފުލެޓް ޙަ އްޤުވެރިންނަށް) ހެޔޮ އެދިގެންނެ އް ނޫން. ތިޔަ އުޅު އްވަނީ ކޮންމެހެން ދޭންވާ ބަޔަކަށް ދޭވަރަށް އަދިވެސް ފުލެޓްކޮޅެ އް ނުލިބިގެން ހިޔާ ފުލެޓްތަކުން. ތިޔަ ހަޑި އެ އް ހާވަން ހަދަ އިގެން ކަ އުންސިލް އިންތިހާބުން ލިބުނު ބޮނޑި އަދިވެސް ކުޑަ އީތޯ؟\nއޭޕްރީލް 24, 2021 17:57


ކޮންމެ ކަމަކާ ހިތްދަތިވި ނަމަވެސް އުފާވެރިކަން އެންމެ ޔަޤީން ފަރުވާ - ކުރަން އެންމެ ފަސޭހަވެސް ފަރުވާ!\nމުޅި ދުނިޔެއަށް ބެލިނަމަވެސް ފުރިހަމަ ގޮތުގައި ހިތްހަމަޖެހިލައިގެން ތިބެވެނީ ވަރަށް މަދު މީހަކަށެވެ. ކޮންމެ މީހަކީވެސް ކޮންމެވެސް ކަމަކާއި ގުޅިގެން ހިތްދަތިކަމެއްގައި އުޅެމުންދާ މީހކެވެ. އެއްބައަކު މާލީ ތަނަވަސްކަން ނެތުމުންނެވެ. މާލީ ތަނަވަސްކަން ހުރި މީހުން އެމީހުން ލޯބިވާ މީޙުންގެ ލޯބި ނުލިބިގެންނެވެ. އަނެއް ބައަކު ލޯބިވެސް މާލީ ތަނަވަސްކަންވެސް ނުލިބިގެންނެވެ.\nމިފަދަ ގޮތަކަށް މީސްތަކުން އުޅެމުންދާއިރު ހިތްދަތިކަމުން އަރައިގަތުމަށް އޮތް ޔަޤީންމަމުގައި ސާބިތުވަނީ ވަރަށް މަދުމީހެކެވެ. ޔަޤީން ފަރުވާ ލިބިގަންނަނީ ވަރަށް މަދުމީހެކެވެ.\nޢިލްމުވެރިން އެކަން ބަޔާންކުރައްވަވާމިންވަރު ގިނަވުމުން ބައެއް މީހުންނަށް އެކަން ޤަބޫލުކުރަންވެސް އުނދަގޫވަނީއެވެ. ކާމިޔާބުވެ ހިތަށް އުފާވެރިކަން ލިބޭނެ ކަމަށް ޤަބޫލުކުރަންވެސް އުނދަގޫވަނީއެވެ. އެހެނަސް ޢިލްމުވެރިން އެބަޔާންކުރައްވަވަނީ އެކަމަށް އޮތް އެންމެ ޔަޤީންފަރުވާއެވެ. އެކަން އެ ނެރުއްވަނީ ޢިލްމުވެރިންގެ ޖީބަކުން ނޫނެވެ! ﷲ ތަޢާލާގެ ވަޙީ އިންނެވެ.\nއަހަރެންވެސް މިބަނީ ހަމަ އެފަރުވާގެ ވާހަކައެވެ. ކޮންމެ މުޞީބާތެއް ކުރިމަތިވިނަމަވެސް ކިތަންމެ ބޮޑު ހިތްދަތިކަމެއް ލިބުނު ނަމަވެސް އެކަމަކުން އަރައިގަނެ އުފާވެރިކަން ލިބުމަށް އޮތް އެންމެ ޔަޤީންކަން ބޮޑު ފަރުވާއަކީ ހަމަ އިސްތޣްފާރުކުރުން ގިނަކުރުމެވެ. އެކަމަށްވުރެ ޔަޤީންކަން ބޮޑު އެއްވެސް ފަރުވާއެއް ނެތެވެ.\nﷲ ތަޢާލާގެ ވަޙީ ބަސްފުޅުގައިވަނީ އިސްތިޣްފާރުކުރާ މީހާއަށް، އެމީހާއަށް ހީވެސް ނުކުރެވޭހައި މަގުތަކުން ކަންކަން ފަހިކުރައްވަވައި ދެއްވަވާނެ ކަމަށެވެ. ވީއިރު އިތުރަށް ޝައްކުކުރަން އޮތީ ކޮންކަމެއް ހެއްޔެވެ؟ ތަކުރާރުކޮށްވެސް ބުނަމެވެ. ކޮންމެ ހިތްދަތިކަމަކުން އަރައިގަތުމަށްވެސް އޮތް އެންމެ މުހިންމު ފަރުވާއަކީ އަދި ޔަޤީން ކަމަކީ އިސްތިޣްފާރުކުރުން ގިނަކުރުމެވެ.


SunOnline: Luthufaru maraalee boat agai, manzaru kulhuvaifi\nލުތުފަރު މަރާލީ ބޯޓުގައި، މަންޒަރު ކުޅުވައިފި\nނަޖާހު މަސްއޫދު 14 May 2019, 14:24\nށ. ޅައިމަގު ބަނދަރުމަތި --\nމިދިޔަ މަހުގެ 22 ވަނަ ދުވަހުން ފެށިގެން ށ. ޅައިމަގުގައި ގެއްލިގެން ހޯދި އެ ރަށު "ކުރިމަގު" ބޯޓުގައި މަސައްކަތް ކުރަމުން ދިޔަ ބިދޭސީ މީހާ، ލުތުފަރުގެ ހަށިގަނޑުގެ ބައިތައް ކަނޑު އަޑިން ފެނިފައި ވަނީ މި މަހުގެ ހަ ވަނަ ދުވަހު އެވެ. އެ މައްސަލާގައި އެ ބޯޓުގައި މަސައްކަތް ކުރާ އެހެން ހަތަރު ބިދޭސީއެއް ވަނީ ހައްޔަރުކޮށްފަ އެވެ. އޭގެ ތެރެއިން ތިން ބިދޭސީން ވަނީ އޭނާ މަރާލި ގޮތް ފުލުހުންގެ ތަހުގީގަށް ކުޅެދީފަ އެވެ.\nމީގެ ކުރިން މީހުން ދައްކާފައި ހުރި ވާހަކަތަކުން ބެލެވިފައި އޮތީ ލުތުފަރު މަރާލީ ރަށުގެ ވަލު ތެރޭގައި ކަމަށެވެ. އަދި އޭނާގެ ހަށިގަނޑު ކޮށާފައި ފަހުން ކަނޑު ފެއްތީ ކަމަށެވެ. އެހެން ނަމަވެސް، ބިދޭސީން ފުލުހުންގެ ތަހުގީގަށް ދެއްކި ގޮތުގައި ހާދިސާ ހިނގާފައި ވަނީ އެހެން ގޮތަކަށް ކަމަށް އެ ރަށު މީހުން ބުނެ އެވެ.\nޅައިމަގުން ވާހަކަ ދެއްކި މީހަކު ބުނި ގޮތުގައި އެ ބިދޭސީން ލުތުފަރަށް ވީ ގޮތް ފުލުހުންނަށް ދެއްކީ، ދެ ގޯންޏަކަށް އެއްޗެހި އަޅައި ގުޅުވައިގެން، އެ ގޯނިތަކަކީ ލުތުފަރު ކަމަށް ބަލައިގެންނެވެ.\nއެ ބިދޭސީން ދެއްކި ގޮތުގައި، ލުތުފަރު މަރާލީ ކުރިމަގު ބޯޓުގަ އެވެ. އަދި އޭނާ މަރާލީ ހޭނެއްތުމަށް ފަހު ކަރުގައި ހިފައި ނޭވާ ހާސްކޮށްގެންނެވެ.\nބަނދަރުގައި އޮތް ބޯޓުގައި އެ މީހުން ޒުވާބު ކުރި އަޑާއި، ލުތުފަރު ކަމަށް ބެލެވޭ މީހަކު ވަރަށް ބާރަށް ހަޅޭއް ލަވައިގަތް އަޑު ރަށުގެ މީހަކަށް އިވިފައި ވެސްވެ އެވެ.\n"އޭނަ އެރީމާ ބޯޓު ރަށާ ދުރުކޮށްފައި، އޭނާގެ ގައިގައި ޖަހައި ހޭނައްތާލީ. ހޭނައްތާލާފައި ކަރުގައި ހިފާ މަރާލީ. ދެން އެމީހުން ބޯޓުގެ ކުރީ ކޮޅަށް ގޮއްސަ ޑިސްކަސް ކުރީ ހަދާނެ ގޮތެއް،"\nބިދޭސީން ފުލުހުންނަށް ދެއްކި ގޮތުގައި، ދެން އެ މީހުން ނިންމީ ރީނދޫ ހަމެއް އައްސާފައި، ބަނދަރާ ވީ ފަޅި ނޫން އަނެއް ފަޅިއަށް، ފަޅުތެރެއަށް ލުތުފަރުގެ ހަށިގަނޑު ވައްޓާލުމަށެވެ. އެ ހަން އެއްސީ ފަޅު ތެރޭގައި އޮންނަ ވެލިގަނޑަކަށް ހަށިގަނޑު ދަމާފައި ގެންދިޔުމަށެވެ. ދެން އެ މީހުން ވެސް މޫދަށް ފުންމާލައި ހަށިގަނޑު އެ ވެލިގަނޑަށް ގެންދިޔައީ އެވެ.\nއެމީހުން ދެއްކި ގޮތުގައި ލުތުފަރުގެ ހަށިގަނޑު ކަނޑަށް ފެއްތީ އޭނާގެ ޓީޝާޓު ބާލާފައި ހަށިގަނޑުގައި ދެ ވެލި ބަސްތާ އެއްސުމަށް ފަހު އެވެ. އެއީ އޭނާގެ މޭމަތީގައި އެއް ބަސްތާ އަދި ދެ ކަކޫ ކައިރިކޮށްފައި ދެ ކަކުލުގައި އެއް ބަސްތާ އެވެ. ދެން ދެ ބަސްތާ އެއްސުމަށް ފަހު ރީނދޫ ހަން ކަނޑާލާފައި ހަށިގަނޑު ކަނޑަށް ދޫކޮށްލީ އެވެ.\n"ދަމާފައި ގެންގޮސް، ފަޅު ނިމޭ ތަނުގެ ކައިރިން ހަން ނައްޓާފައި ކަނޑަށް ވާ ގޮތަށް ދޫކޮށްލީ،"\nއެ ރީނދޫ ހަމާއި ލުތުފަރުގެ ޓީޝާޓު އެމީހުން ރަށުގެ ވަލު ތެރޭގައި ވަޅުލި ކަމަށްވެ އެވެ. އެމީހުން އެ ތަކެތި ވަޅުލާފައި ދަނިކޮށް އެ ރަށުގެ އަންހެނަކަށް ފެނިފައިވާ ކަމަށް އެ ރަށުން ވާހަކަ ދެއްކި މީހަކު ބުންޏެވެ.\nމިދިޔަ މަހު 22 ވަނަ ދުވަހު ލުތުފަރު ގެއްލިގެން ފުލުހުންނަށް ރިޕޯޓުކުރީވެސް ރަށު ކައުންސިލުންނެވެ.\nރަށު ކައުންސިލުގެ ރައީސް ވިދާޅުވި ގޮތުގައި ލުތުފަރުގެ ހަށިގަނޑުގެ ބައިތައް ފެނުނީ ރަށު ބަނދަރުގެ އިރުމަތީ ފަރާތާ ވީ ދިމާލުން، ކަނޑުންނެވެ. އޭނާގެ ހަށިގަނޑުގެ ބައިތައް ފެނުމާއެކު އެންމެ ފުރަތަމަ އެ ބައިތައް ގެންދިޔައީ ށ. ފުނަދޫ ހޮސްޕިޓަލަށެވެ. އެތަނުން ސާމްޕަލް ނެގުމަށްފަހު ހަށިގަނޑުގެ ބައިތައް ވަޅުލީ ޅައިމަގުގައެވެ.\nކުރިމަގު ބޯޓުގެ ކެޕްޓަން އަލީ ޝަރީފް މީގެ ކުރިން "ސަން"އަށް ބުނީ ލުތުފަރު އެ ބޯޓުގައި މަސައްކަތް ކުރާތާ ވީ މަހެއްހާ ދުވަސް ކަމަށެވެ.\nރަށުގެ މީހުން ބުނާ ގޮތުގައި ލުތުފަރާއި އޭނާގެ ރައްޓެހިން ޅައިމަގުގައި ވިޔަފާރިއެއް ހިންގި އެވެ. އެއީ ރަށުން ކާއްޓާއި ކުރުނބާ އަދި އެފަދަ އެހެނިހެން ތަކެތި ރަށުން ގަނެގެން މާލޭގައި ކުރި ވިޔަފާރިއެކެވެ. އެ ވިޔަފާރިން އެ މީހުންނަށް ލިބުނު ފައިސާތަކެއް އެ މީހުންގެ މެދުގައި ބެހުމުގެ ބަދަލުގައި ލުތުފަރު ނެގީ ކަމަށް ރަށު ތެރޭގައި ވަނީ އަޑު ފެތުރިފަ އެވެ. އޭނާ މަރާލީ އެހެން ވެގެން ކަމަށް މީހުން ބުނެ އުޅެ އެވެ.\nއޭގެ އިތުރުން، ލުތުފަރު މަރާލީ އޭނާގެ އާއިލާއަށް ފޮނުވަން ހަވާލު ކުރި ފައިސާތަކެއް، އެ މައްސަލައިގައި ތުހުމަތު ކުރެވޭ ބިދޭސީއަކާ ހަވާލު ކުރުމުން، އެ ބިދޭސީ މީހާ އެ ފައިސާ ބޭނުން ކުރުމުން ޖެހުނު މައްސަލައެއްގެ ތެރެއިން ކަމަށް ވެސް ބައެއް މީހުން ބުނެއެވެ.\nތިމަރަފުށީގައި މާރާމާރީގެ ސިލްސިލާއެއް!\nދިއްފުށީގައި މާރާމާރީއެއް ހިންގައި، އެކަކުގެ ހާލު ސީރިޔަސް


Dhalhukaanage Viha ah Samaaluvey!\nދަޅުކާނާގެ ވިހައަށް ސަމާލުވޭ!\nދިރިއުޅުމުގެ ބައެއްކަންކަމީ، ޒަމާނާއެކު އައިސްފައިވާ ބަދަލުތަކުން، ވަކި ޤައުމެއް، ގިންތިއެއް ނެތި އެންމެނާއި ކުރިމަތިވާކަމެކެވެ. އެގޮތުން، މަހުޖަނުންގެ ގޭގެއަށް އަގުބޮޑުކޮށް ކެއުމަށް ގަނެގެންނާއި އަދި ރެފިއުޖީންނަށް ހިލޭ ބަހާ ދަޅުކާނާ ކާންޖެހިފައިވުމަކީ މިޒަމާނުގައި 'ޒަރޫރީ'ކަމެކެވެ. އެކަމަކު، ގިނަ ބަޔަކަށް އެދަޅުތަކުގައިވާ ނުރައްކާތެރި ވިހަގަދަ މާއްދާ 'ބައިސްފަނޯލް-އޭ'ގެ މަޢުލޫމާތެއް ނޭނގެއެވެ.\nއިނގިރޭސިބަހުން ކިޔާ 'ޓިން-ކޭން' (ޓިނު-ދަޅު)އަކީ ދަގަނޑު ނުވަތަ އެނޫންވެސް މަޢުދަނަކުން އުފައްދައި އެމަޢުދަނުގައި ދަގުއި/ދަބަރުޖެހުމާއި ('ކޮރޯޑު'ވު'މާއި) އަދި ބަންދުކުރެވޭ ކާނާގައިވާ ހުތުގެ ('އެސިޑް'ގެ) ސަބަބުން މަޢުދަން-ވިރުން ('ރިއެކްޓް'ވުން) މަނާކުރުމަށް އެޓިނުތައް ރެސިން ކޯޓަކުން ލާކޮށްގެން ހަދާފައިވާ ދަޅުތަކެވެ. މި ރެސިންއަކީ ފައިބަރުގެ މަސައްކަތުގައިވެސް ބޭނުންކުރާ ބާވަތެއްކަމުގައިވާ ވަކި ބާވަތެއްގެ 'ޕްލާސްޓި'ކެކެވެ.\nދުނިޔޭގެ ކުރިއަރާފައިވާ ޤައުމުތަކުގެ ސިއްޙަތާއިބެހޭ މަޙުކަމާތަކުން ދަޅުކާނާއިން އިންސާނުންނަށް ނުރައްކަލެއް ނެތްކަމަށާއި އޭގައިވާ ކާނާއަކީ އިންސާނުން ކެއުމަށް ރައްކާތެރި ތަކެތިކަމަށް ބުނެއެވެ. ނަމަވެސް، ކާނާ އަޅައި ބަންދުކުރެވިފައިވާ ދަޅެއްގައި ބަނޑި ނުވަތަ ކޫރުން ލައިފިނަމަ؛ މާހިރުން ރައްކައުތެރިކަމަށް ވިދާޅުވާ ދަޅުތައް ވިހައަކަށް ބަދަލުވުމުގެ ފުރުސަތު ނުހަނު ބޮޑެވެ.\nދަޅު ބަނޑިވެއްޖެނަމަ، ޓިނުގައިވާ ތުނި ރެސިންގ ފަށަލަ ފުނޑުފުނޑުވެ ލޮލަށް ނުފެންނަހާ ކުދި ކުނޑިތައް ދަޅުތެރޭގައިވާ ކާނާއާއި އެކުވުމުން ދަޅުތެރެއަށް ވިހަ އެއްކޮށްލެވުނީއެވެ. ނުވަތަ ދަޅުގެ ބޭރުގައިވާ ކޫރުމެއްގެ ނުވަތަ ބަޑިޔެއްގެ ސަބަބުން ދަބަރު ހިލިގެން ދަޅުގައި ލޮލަށް ނުފެންނަވަރުގެ ލޯވަޅެއް އެޅި ވައިވަނުމާއެކު ދަޅުގެ ތެރޭގައިވާ ކާނާ ކުނިކޮށްލުމަށް ވަޔާއެކު އެތެރެވި ޖަރާސީމުތައް މަސައްކަތްފަށައިފިނަމަވެސް ދަޅުތަކުގެ ތެރޭގައިވާ ކާނާ 'ކޮންޓޭމިނޭޓް' (ވިހަ) ވާނެއެވެ.\nރާއްޖޭގެ ގުދަންތަކުގައި ދަޅުކާނާ ކޭސްތައް އުފުލައި ގެންގުޅުމު ('ހޭންޑްލިންގ')ގައި އެތަކެތި އުކައި އުޅޭތަން ފެންނަނީ ޢާންމުކޮށެވެ. ފަރުވާތެރިކަމާއި ރައްކައުތެރިކަމަކީ ދިވެހި މުޖުތަމަޢުގައި އެހާ އަހަންމިއްޔަތުކަން ނުދޭކަންކަމެވެ. މިޙަޤީޤަތް ދިވެހިންނަށް އޮޅިފަ ނުވާއިރު، ކެންސަރުފަދަ ބަލިތައް ރާއްޖޭގައި އިންތިހާއަށް އުޅޭ ސަބަބާއި ދަޅުކާނާއާއި ގުޅުމެއް ވާނެތޯ ސުވާލު އުފައްދަންޖޭ މިންވަރަށް ރާއްޖޭގައި ކެންސަރު ބަލި ގިނަކަމީވެސް މިފަހަކަށްއައިސް އަޑުއިވޭ ޙަޤީޤަތެކެވެ.\nކާނާ ވިހަވުން ވިޔަފާރި\nވަރަށް ތެދު ޙަޤީޤަތްތަކެއްގެ މައްޗަށް ލިޔެފައިވާ ލިޔުމެއް. ދިވެހި ރައްޔިޔުން މިކަންކަމަށް ސަމާލުވެލައްވާ!\nވަރައް ބަރާބަރު ލިޔުން ކޮޅެއް،


Raees ai Naib Raees ge gulhun: Sarukaareh rangalhah hingumah...\nރައީސާއި ނައިބު ރައީސްގެ ގުޅުން: ސަރުކާރެއް ރަގަޅަށް ހިންގުމަށް އިތުބާރާއި ގާތްކަން މުހިއްމު\nނައިބު ރައީސުންގެ ދައުރު 112 ވަނަ މާއްދާގައި ބަޔާންކޮށްފައިވޭ\nނައިބު ރައީސުންގެ ތަޖުރިބާ ވަރަށް ހިތި\nރައީސާއި ނައިބު ރައީސްގެ ގާތް ގުޅުން މުހިއްމު\nކ. މާލެ 14 ޖުލައި 2018 | ހޮނިހިރު 15:37 4,145\nރައީސާއި ނައިބު ރައީސްގެ ގުޅުން: ސަރުކާރެއް ރަގަޅަށް ހިންގުމަށް އިތުބާރާއި ގާތްކަން މުހިއްމު - ސޯޝަލް މީޑިއާ\nރިޔާސީ އިންތިހާބު ބޯމަތިވެ، ކެމްޕެއިން ހަރަކާތްތައް ކުރިއަށް ގެންދާއިރު ކެންޑިޑޭޓާއިއެކު ފެންނަ އަނެއް މޫނަކީ ރަނިންގމޭޓެވެ. ރަނިންގ މޭޓުން ފޯރީގައި ކެމްޕެއިންގ މަސައްކަތްތަކުގައި އުޅޭ އިރު ފާހަގަ ކޮށްލަން ޖެހޭ އެއް ކަމަކީ ރާއްޖޭގެ ޖުމްހޫރިއްޔާގެ ތެރެއިން ރައީސުލް ޖުމްހޫރިއްޔާގެ ނައިބުންނަށް ކުރިމަތިވެފައިވާ ކަންކަމެވެ. މާޒީއަށް ބަލާއިރު ނައިބު ރައީސުންނަކީ ރައީސަށް ތަކްލީފުތަކެއް ކުރިމަތިވި މަގާމަކަށް ވަނީ ވެފައެވެ. ސަރުކާރުން ވައުދުވެގެން ރައްޔިތުންނަށް ކަންކަން ހާސިލް ކޮށްދިނުމަށް ކުރާ މަސައްކަތުގައި މާބޮޑު އެއްބާރުލުމެއް ނުދޭ މީހަކަށް ވެގެން ގޮސްފައިވެއެވެ.\nނައިބު ރައީސުންގެ ތެރެއިން އެކްޓިވްކޮށް އުޅޭ ފަރާތްތަކަށް ވެރިކަމަށް ދަހިވެތިވެގެން އުޅޭ އުޅުމެއްގެ ގޮތުގައި ސިފަކުރާއިރު އެކްޓިވްކޮށް ނޫޅުމުން، ރައީސަށް އެހީތެރިނުވާ މީހެއްގެ ގޮތުގައި ބައެއް ފަރާތްތަކުން ސިފަކުރެއެވެ.\nނައިބު ރައީސަކަށްވެ ހުރެ ހެޔޮ އެއްގޮތެއް ނޯވެއެވެ. ހުރިހާ ކަމެއް ތާށިވެ ފިތި، ހޫނު އަލިފާންގަނޑަށް އެންމެ ފަހު ވަގުތު ވެއްޓެނީ ވެސް ނައިބު ރައީސެވެ. މިހެން މިކަން މެދުވެރި ވަނީ މާޒީގައި ނައިބު ރައީސުންގެ ފަރާތުން ފެނުނު އަމަލުތަކުންނާއި ކަން ދިމާވި ގޮތުންނެވެ.\nގާނޫނު އަސާސީގެ 112 ވަނަ މާއްދާގައި ވަނީ ރައީސުލްޖުމްހޫރިއްޔާގެ ނައިބުގެ މަގާމުގެ މަސްއޫލިއްޔަތުތައް ބަޔާންކޮށްފައެވެ އެގޮތުން ވާޖިބުތަކާއި މަސްއޫލިއްޔަތު އަދާކުރުމަށް ރައީސުލްޖުމްހޫރިއްޔާ އެހީތެރިވެދިނުން ހިމެނެއެވެ.\nރައީސުލްޖުމްހޫރިއްޔާކަމުގެ މަގާމަށް ކުރިމަތިލާ ކޮންމެ މީހަކު ރައީސުލްޖުމްހޫރިއްޔާގެ ނައިބަކަށް ހުންނަންޖެހޭ މީހެއްގެ ނަން އާންމުކޮށް އިއުލާނުކުރަންވާނެ ކަމަށް ވަނީ ބަޔާން ކޮށްފައެވެ. މީގެ އިތުރުން ނައިބުގެ ޝަރުތުތަކަކީ ރައީސްގައި ހުންނަން ޖެހޭ ޝަރުތުތައް ކަމާއި އެއްވެސް ސަބަބަކާ ހުރެ ރައީސްގެ މަގާމު ހުސްވެއްޖެ ނަމަ ރައީސްގެ މަގާމާއި ހަވާލުވާނީ ރައީސުލްޖުމްހޫރިއްޔާގެ ނައިބު ކަމަށް ވަނީ ބަޔާންކޮށްފައެވެ.\nގާނޫނު އަސާސީގެ 112 ވަނަ މާއްދާގެ ދަށުން ފާހަގަކޮށްފައިވަނީ އެންމެ ހަތަރު ނުކުތާއެވެ. އެހެން ނަމަވެސް މި ހަތަރު ނުކުތާއިން ވެސް މުހިއްމު ގިނަ ކަންތައްތަކެއް ނައިބު ރައީސަށް ލިބިގެންވެއެވެ.\nނައިބު ރައީސުންގެ ހިތި ތާރީހަށް ބަލާއިރު ކުރީގެ ރައީސް މުހައްމަދު ނަޝީދުގެ ސަރުކާރުގެ ނައިބު ރައީސް ޑރ މުހައްމަދު ވަހީދު ވެރިކަން ވައްޓާލުމަށް ކުރި މަސައްކަތް ރައީސް ނަޝީދު އޭރު ފާހަގަކުރެއްވިއެވެ. އެހެން ނަމަވެސް ޑރ ވަހީދު ވަނީ ވެރިކަމުން ރައީސް ނަޝީދު އިސްތިއުފާ ދިނުމުގެ މާކުރިން މަގާމުގައި ހުރި ނަމަވެސް ވަރަށް ބޮޑަށް ސަރުކާރުގެ އެކި މަސްއޫލިއްޔަތުތަކުން އެކަހެރިކޮށްފައިވާކަން ފާހަގަ ކުރައްވާފައެވެ. އަދި ވެރިކަން ވައްޓާލުމަށް މަސައްކަތް ނުކުރާ ކަމަށް ވެސް ޑރ ވަހީދު ވިދާޅުވި އެވެ. ރައީސް އަބްދުﷲ ޔާމީންގެ ސަރުކާރުގެ ނައިބު ރައީސުންގެ ތަޖުރިބާ އަދި މާ ހާލުދެރައެވެ. ދެ ފަހަރެއްގެ މަތިން ނައިބު ރައީސް ބަދަލު ކުރަންޖެހުނެވެ. ތަފާތު ތުހުމަތަކެއް ވެސް ކުރެވުނެވެ. ސަރުކާރާއި އިދިކޮޅު ފަރާތްތަކާއި ގުޅުމާއި ރައީސަށް އިހްލާސްތެރިނުވުންވެސް ވަނީ ފާހަގަކޮށްފައެވެ. އަދި އެންމެފަހުން މި ސަރުކާރުގެ ނައިބު ރައީސްގެ މަގާމަށް އައްޔަނު ކުރެއްވި ރައީސް ޔާމީންގެ 500 ޕަސެންޓް އިތުބާރު ކުރެއްވި އަހުމަދު އަދީބު އެންމެ ފަހުން މަގާމުން ވަކި ކުރީ ރައީސް އަވަހާރަކޮށްލަން އުޅުނު ކަމުގެ ތުހުމަތުވެސް އަޅުވާފައެވެ. މިކަމަށް އަދީބުވެސް އިންކާރުކޮށް އެއީ ދޮގުތުހުމަތުތަކެއް ކަމަށް ވިދާޅުވެފައިވެއެވެ.\nމިކަންކަމާ ގުޅިގެން ބައެއް ފަރާތްތަކުން ނައިބު ރައީސުންގެ މަގާމު އޮންނަން ނުޖެހޭ ކަމަށް ވާހަކަ ދައްކަވާފައިވާއިރު އަނެއްބައި ފަރާތްތަކުން ނައިބު ރައީސުން ވެރިކަމަށް ދަހިވެތިވެ އަމިއްލަ އެނދުން އިސްކޮށް ރައީސަށް ބޭނުންވާ އެއްބާރުލުން ނުދޭ ކަމަށް ބުނެ ހިޔާލު ފާޅުކޮށްފައިވެއެވެ.\nނައިބު ރައީސުންގެ ހިތި ތަޖުރިބާތަކެއް ރާއްޖޭގައި އެތަށް ފަހަރު ކުރިމަތިވި ނަމަވެސް ދުނިޔޭގެ ތަރައްގީވެފައިވާ ގައުމުތަކުގައި ނަމޫނާ ނައިބު ރައީސުން ފާހަގަ ކުރެވިފައިވެއެވެ. އެގޮތުން ވެސް އެމެރިކާގެ ކުރީގެ ރައީސް ބަރަކް އޮބާމާގެ ނައިބު ރައީސް ޖޯ ބައިޑެން އަކީ ނަމޫނާ ނައިބު ރައީސެއްގެ ގޮތުގައި ގިނަ ބަޔަކު ފާހަގަކުރެވެއެވެ. ގައުމު އިސްލާހު ކުރުމުގައި ގިނަ މަސައްކަތްތަކެއް ޖޯ ބައިޑެން އިސްވެ ހުރެ ކޮށްފައިވެއެވެ. އެގޮތުން އިރާގްގެ ކަންކަން ހައްލުކުރުމަށްޓަކައި އެންމެ އިސްކޮށް އުޅުނީ ވެސް ޖޯ އެވެ. އޮބާމާ ވަނީ އިރާގުގެ ކަންކަން ޖޯއާ ހަވާލު ކުރީ ޖޯ އަށް އިރާގުގެ މަސްރަހުގައި ހިނގާ ކަންކަން ބޮޑަށް އެނގިލައްވާތީ ކަމަށް ވަނީ ހާމަކުރައްވާފައެވެ.\nމީގެ އިތުރުން އޮބާމާއާއި އެކު ކަންކަމުގައި މަޝްވަރާ ކުރެއްވުމަށް ދެބޭފުޅުން ގިނަވަގުތުތަކެއް އޯވަލް އޮފީހުގައި ތިއްބަވާ ކަމަށާއި ހާއްސަކޮށް މުހިއްމު ބައްދަލުވުންތަކަށް ވަޑައިގަތުމުގެ ކުރިން ނައިބު ރައީސާއެކު ވަކިން ބައްދަލުކުރައްވާ ކަން މަސްރަހު ދިރާސާކުރާ ފަރާތްތަކުން ފާހަގަ ކުރައްވައެވެ. އެގޮތުން އިކޮނޮމިކް ޓީމާއި ބައްދަލުކުރައްވާ އިރު އާއި ނޭޝަނަލް ސެކިއުރިޓީ ކައުންސިލް ބައްދަލުވުންތައް ބޭއްވުމުގެ ކުރިން ވެސް ނައިބު ރައީސާ ބައްދަލުކުރައްވާ މަޝްވަރާ ހޯއްދަވައެވެ. އަދި މީގެ ކުރިން މީޑިއާ އަށް ދެއްވާ އިންޓަރވިއުތަކުގައިވެސް އޮބާމާ އެތައް ފަހަރެއްގެ މަތިން ޖޯއަށް ތައުރީފުކޮށް ޖޯ ކޮށްދެއްވާފައިވާ މަސައްކަތްތަކަށް ޝުކުރުއަދާ ކުރައްވަފައި އެބަހުއްޓެވެ.\nޖޯ އާއި އޮބާމާގެ އޮންނަ ގާތް ކަމަކީ އޮބާމާގެ ވިސްނުންތެރި ސިޔާސަތުގައި ފައިދާ ހުރި ނިންމުންތަކަށް ވަރަށް މުހިއްމު ރޯލެއް އަދާކުރި ކަމެއް ކަމަށް މަސްރަހު ދިރާސާ ކުރާ ފަރާތްތަކުން ފާހަގަކުރެއެވެ.\nރައީސާއި ނައިބު ރައީސްގެ ގުޅުމަކީ ރަސްމީ ގުޅުމަކަށް ވުރެ ބޮޑަށް ރަހުމަތްތެރިކަމާ އިތުބާރާއެކު އޮންނަންޖެހޭ ގުޅުމެކެވެ. ދެބޭފުޅުން ވެސް އެކަކު އަނެކެއްގެ ހިޔާލަށް އިހްތިހާމު ކުރުމާއި ހިޔާލު ތަފާތުވާ ދަނޑިވަޅުތަކުގައި ވެސް ވިސްނުންތެރިކަމާ އެކު އެކަންކަން ހައްލު ކުރެވޭނެ ބަޔަކަށް ވާންޖެހެއެވެ. އޭގެ ބަދަލުގައި ބާރުވެރިކަން ދެއްކުމާއި އެހެން ކެބިނެޓް މެންބަރުންނާއި ސަރުކާރުގެ އިސްވެރިންގެ ކުރިމަތީގައި ނައިބު ރައީސުގެ އަގުވެއްޓޭ ފަދަ ވާހަކަ ރައީސަށް ހުންނަވާ ފަރާތްދެއްކުން އެއީ އެންމެ ރަގަޅު ގޮތެއްވެސް ނޫނެވެ. ދެބޭފުޅުންގެ މެދުގައި ސިއްރު ހިފެހެއްޓޭ ރަގަޅު ގާތް ގުޅުމެއް އޮންނަން ކޮންމެހެން މުހިއްމެވެ. ގައުމުގެ މަސްލަހަތު އިސްކޮށް އަމިއްލަ އެނދުންތައް އިސްކުރާ ވެރިއަކަށް ތިން ނައިބު ރައީސުން ކީއްކުރަން ކޮންމެ އަހަރަކަށް ނައިބު ރައީސަކު ހަމަޖެއްސިއަސް ނައިބު ރައީސުގެ ހަގީގީ ބޭނުމެއް ނުކުރެވޭނެއެވެ. އަދި ނައިބު ރައީސަކަށް ހުންނަ މީހާއަކީ އެންމެ އުނދަގޫ ވަގުތުތަކުގައި ވެސް ރައީސްގެ އަނބުރު ކަތިލުމުގެ ބަދަލުގައި ރަގަޅު މަގު އަންގައިދީ އެހާލަތުން އަރައިގަތުމަށް ރައީސާއެކުގައި މަސައްކަތް ކުރަންޖެހޭ މީހަކަށް ވާންޖެހެއެވެ.


Gunjan Saxena ge trailer dhakaalaifi | Mihaaru\nޖާންވީ ކަޕޫރްގެ "ގުންޖަން ސަކްސޭނާ" ގެ ޓްރެއިލާ ދައްކާލައިފި\n"ގުންޖަން ސަކްސޭނާ" މި މަހުގެ 12 ވަނަ ދުވަހު ނެޓްފްލިކްސް އިން ޕްރިމިއާކުރާނެ.\n"ގުންޖަން ސަކްސޭނާ" ގެ ޕޯސްޓަރެއް.\n02 އޯގަސްޓް 2020 - 09:09\nޒުވާން ބަތަލާ ޖާންވީ ކަޕޫރް ޕައިލެޓެއްގެ ރޯލް ކުޅެފައިވާ ބައޮގްރަފިކަލް ޑްރާމާ "ގުންޖަން ސަކްސޭނާ: ދަ ކަރްގިލް ގާލް" ގެ ޓްރެއިލާ ދައްކާލައިފި އެވެ.\nމި މަހުގެ 12 ވަނަ ދުވަހު ނެޓްފްލިކްސް އިން ޕްރިމިއާކުރަން ހަމަޖެހިފައިވާ މި ފިލްމަކީ ޝަރަން ޝަރުމާ ޑައިރެކްޓްކޮށްފައިވާ ފިލްމެކެވެ. "ގުންޖަން ސަކްސޭނާ" ގައި ކިޔައިދޭނީ 1999 ގައި އިންޑިއާ އާއި ޕާކިސްތާނާ ދެމެދު ހިނގި ކަރްގިލް ހަނގުރާމައިގައި އިންޑިއާގެ ސިފައިން ވައިގެ މަގުން އުފުލި އަސްކަރިއްޔާގެ ފުރަތަމަ އަންހެން ހެލިކޮޕްޓަރު ޕައިލެޓް ގުންޖަންގެ ވާހަކަ އެވެ.\nފިލްމުގެ ޓައިޓްލް ރޯލުން ޖާންވީ ފެނިގެންދާ އިރު، ގުންޖަންގެ ބައްޕަގެ ރޯލުން ފެނިގެންދާނީ ޕަންކަޖް ތުރިޕަތީ އެވެ. އަދި އޭނާގެ ބޭބެގެ ރޯލް ކުޅެފައި ވަނީ ބަތަލާ ނޭހާ ދޫޕިއާގެ ފިރިމީހާ އަންގަދު ބޭދީ އެވެ. އިތުރު ކާސްޓުންގެ ތެރޭގައި މާނަވް ވިޖް، ވިނީތު ކުމާރު ސިންގް އަދި އައިޝާ ރާޒާ ހިމެނެ އެވެ.\nBringing to your homes & hearts the inspiring true story ofasimple girl, who stood her ground to chase her dreams of ruling the skies. ✈#GunjanSaxena - The Kargil Girl, premieres 12th August on @NetflixIndia https://t.co/Cp5rQCU3DW\n— Dharma Productions (@DharmaMovies) August 1, 2020\n"ގުންޖަން ސަކްސޭނާ" އަކީ 2018 ގެ "ދަޅަކް" އިން ބޮލީވުޑަށް ތައާރަފުވި ޖާންވީ ދެވަނަ ބޮޑު ފިލްމެވެ. މި އަހަރުގެ ކުރީކޮޅު ނެޓްފްލިކްސް އިން ސްޓްރީމްކުރި އެންތޮލޮޖީ ފިލްމު "ގޯސްޓް ސްޓޯރީޒް" އަކީ ވެސް ޖާންވީ ފެނިގެން ދިޔަ ފިލްމެކެވެ. އެ ފިލްމުގައި އޭނާ ކުޅުނު ޑައިރެކްޓަރު ޒޯޔާ އަޚްތަރުގެ ސެގްމަންޓެވެ.\n"ގުންޖަން ސަކްސޭނާ" އަކީ ކަރަން ޖޯހަރްގެ ދަރުމާ ޕްރޮޑަކްޝަނަށް ކުރީގެ ބަތަލާ ސްރީދޭވީގެ ދަރިފުޅު ކުޅުނު ދެވަނަ ފިލްމެވެ. އަދި މި ފިލްމަކީ ދަރުމާ އިން މި އަހަރު ނެޓްފްލިކްސް މެދުވެރިކޮށް ބެލުންތެރިންނަށް ގެނެސްދޭ ދެވަނަ ފިލްމެވެ. ފުރަތަމަ ފިލްމަކީ ބަތަލާ ކިއާރާ އަދުވާނީއާ އެކު މާޗް6ގައި ސްޓްރީމްކުރި "ގިލްޓީ" އެވެ. އެ ފިލްމަކީ ކަރަންގެ ދަރުމާގެ ޑިޖިޓަލް ކޮންޓެންޓަށް ހާއްސަ ޔުނިޓް ދަރުމަޓިކްގެ އުފެއްދުމެކެވެ.\nދަރުމާ ޕްރޮޑަކްޝަނާއި ޒީ ސްޓޫޑިއޯސް ގުޅިގެން ހަދާފައިވާ "ގުންޖަން ސަކްސޭނާ" އަކީ ކުރިން މިދިޔަ އެޕްރީލްގައި ސިނަމާތަކަށް ގެންނަން އުޅުނު ފިލްމެކެވެ. އެކަމަކު އިންޑިއާގެ ސިނަމާތައް ބަންދުކޮށްފައި ހުރުމުން އެ ފުރުސަތު ނުލިބުނީ އެވެ.\nރިޕޯޓްތައް ބުނާގޮތުން ނެޓްފްލިކްސް އަށް "ގުންޖަން ސަކްސޭނާ" ގެ ޑިޖިޓަލް ރައިޓްސް ވިއްކައިލީ 70 ކްރޯޑް ރުޕީސް (9 މިލިއަން ޑޮލަރު) އަށެވެ.\nބޮލީވުޑް ޓްރެއިލާ ބޮލީވުޑް ފިލްމު ސްޓްރީމިން ޓީވީ


ރަތްރޮނގު ދަމަން މަޖުބޫރުކުރީ ކާކު؟\n23 ނޮވެންބަރު 2021 - 13:15 11\n"ކޮއްކޯ ތީގައި އަތްނުލާ. އެހެން ނޫނީ މިއޮށް ފަދަ އީދު ދުވަހު މުގުރިހަ ކާން ޖެހިދާނެ،"\nއީދު ނަމާދަށް ރައީސުލްޖުމްހޫރިއްޔާ މައުމޫން އަބްދުލްގައްޔޫމް އިސްލާމީ މަރުކަޒަށް ވަޑައިގެންނެވުމުން، އެތަނުގެ ގޯތިތެރޭގައި ޕާކުކޮށްފައި އޮތް އެމަނިކުފާނުގެ ކާރުކޮޅުގައި ކުޑަކުއްޖަކު އަތްލުމުން، އެތާ ހުރި ހަރު މީހަކު ބުންޏެވެ.\nއޭނާ އެ ބުނީ ތެދެކެވެ. އެ ކާރުގައި އަތްލައި، ގޯނާއެއްކޮށްފި ނަމަ، ފަހަރުގައި ހައްޔަރުކޮށްފާނެ އެވެ. ރައީސުލްޖުމްހޫރިއްޔާއަށް، ދައުލަތުގެ މުދަލަކަށް ގެއްލުމެއް ދޭން އުޅެނީ ކަމަށް ބަލައިފަ އެވެ. ބަންދުކޮށްފި ނަމަ ޖެހޭނީ މުގުރިހަ އާއި ބަތްކާށެވެ. އީދު ދުވަހެއް، ހައްޖު ދުވަހެއް، ބާރަ ދުވަހެއް ތަފާތެއް ނުވާނެ އެވެ.\nނޮވެމްބަރު 3، 1988 ގެ ކުރިން ރައީސް މައުމޫން އުޅުއްވީ ތަފާތު ދިރިއުޅުއްވުމެކެވެ. އެމަނިކުފާނުގެ ސެކިއުރިޓީ ކަންކަން އޮތީ ވަރަށް ލުއިކޮށެވެ. މާފަންނުގައި ހުންނަ އެމަނިކުފާނުގެ ރަސްމީ ގެކޮޅު، ތީމުގެއިން ނުކުމެވަޑައިގެން ހިންގަވާފައި ހެންވޭރަށް ވަޑައިގަންނަވާފާނެ އެވެ. އަރިހުގައި ހުންނަވާނީ ސިފައިންގޭގެ އެންމެ ބޭކަލެކެވެ. ބައެއް ފަހަރު ކާރުކޮޅު ވެސް ދުއްވަވާނީ އަމިއްލަފުޅަށެވެ. އަށެވެ. ދަތުރުކުރައްވަނީ މޮޓަރުކޭޑެއްގެ ކަފުގައެއް ނޫނެވެ.\nއެކަމަކު ދިވެހިންގެ ބަޔަކު ރާވައިގެން ތަމަޅައިންގެ ބަޔަކު ނޮވެމްބަރު3ގައި ދިން އުދުވާލީ ހަމަލާއާ ގުޅިގެން އެމަނިކުފާނަށް ހާލަތު މަޖުބޫރުކުރީ އެ ދިރިއުޅުއްވުން ބަދަލުކުރައްވާށެވެ. ސަލާމަތީ ގޮތުން ވަރުގަދަ ރިޔާސީ ގަނޑުވަރެއް ބިނާކުރައްވަން ޖެހިވަޑައިގަތެވެ. އަމިއްލަފުޅަށް ކާރުކޮޅު ދުއްވެވުން ހުއްޓަވާލެއްވި އެވެ. ދަތުރުކުރައްވަނީ އެތައް އުޅަނދެއް ހިމެނޭ މޮޓަރުކޭޑެއްގެ ކަފުގަ އެވެ. ހިންގަވާފައި ވަޑައިގަތަސް ވަށައިގެން ސިފައިންގެ ފައުޖެއް އޮވެ އެވެ.\nއެހިސާބުން އެކަމަށް އަހަރެމެން ޖެހީ ހަޖުލެވެ. ރައްޔިތުންގެ ތެރޭ އުޅެން ވެރިން ބިރުގަނެގެން ނުވާނެ ކަމަށާއި ރައްޔިތުންނަށް ނުލިބޭ ސެކިއުރިޓީއެއް ވެރިންނަށް ލިބިގެން ނުވާނެ ކަމަށާއި އަދި ސަލާމަތަށްޓަކައި ތިޔަ ހޭދަކުރައްވަނީ ބޭކާރު ހަރަދެއް ކަމަށް ބުނެ އެވެ. އެކަމަކު ސިފައިންނަށް ގާނޫނުން މަތިކޮށްފައި އޮންނަ، ވެރިންނަށް ސަލާމަތީ ކަންކަން ފުރިހަމަކޮށްދިނުމުގެ ގާނޫނީ ޒިންމާ އެބޭފުޅުން އަދާކުރެއްވީ އެވެ.\nއެމަނިކުފާނުގެ ކޮއްކޯފުޅު އަބްދުﷲ ޔާމީން ވެރިކަމަށް ވަޑައިގެން ވެސް އުޅުއްވީ ވަރަށް އާދައިގެ ދިރިއުޅުއްވުމެކެވެ. އުޅުއްވީ އަމިއްލަ ގެކޮޅުގަ އެވެ. އެކަމަކު އެމަނިކުފާނާއި ފަސްޓް ލޭޑީ މެޑަމް ފާތިމަތު އިބްރާހިމް ދަތުރުކުރެއްވި ލޯންޗުކޮޅުގައި ބޮމެއް ގޮއްވާލި ހިސާބުން ހުރިހާ ކަމެއް ބަދަލުވި އެވެ. އެމަނިކުފާނުގެ ސެކިއުރިޓީ ވަރަށް ވަރުގަދަކުރި އެވެ. އެމަނިކުފާނު ތަނަކަށް ވަޑައިގަންނަވާ ނަމަ ބަޑި ހިފައިން ސިފައިންގެ ފައުޖެއް އޮވެ އެވެ.\nއެހިސާބުން އެކަމަށް ވެސް އަހަރެމެން ޖެހީ ހަޖުލެވެ. ރައްޔިތުންގެ ތެރޭ އުޅެން ވެރިން ބިރުގަނެގެން ނުވާނެ ކަމަށާއި ރައްޔިތުންނަށް ނުލިބޭ ސެކިއުރިޓީއެއް ވެރިންނަށް ލިބިގެން ނުވާނެ ކަމަށާއި އަދި ސަލާމަތަށްޓަކައި ތިޔަ ހޭދަކުރައްވަނީ ބޭކާރު ހަރަދެއް ކަމަށް ބުނެ އެވެ. އެކަމަކު ސިފައިންނަށް ގާނޫނުން މަތިކޮށްފައި އޮންނަ، ވެރިންނަށް ސަލާމަތީ ކަންކަން ފުރިހަމަކޮށްދިނުމުގެ ގާނޫނީ ޒިންމާ އެބޭފުޅުން އަދާކުރެއްވީ އެވެ.\nރައީސް މުހައްމަދު ނަޝީދަކީ އެ ދެ ބޭފުޅުންނަށް ވުރެ ވެސް ސާދާ ދިރިއުޅުމެއް އުޅުއްވި ބޭފުޅެކެވެ. ނަޝީދުގެ މަގުބޫލުކަން ބޮޑުވި އެއް ސަބަބަކީ ވެސް އެމަނިކުފާނުގެ އާދައިގެ ދިރިއުޅުއްވުމެވެ. ރައީސް މައުމޫނުގެ އަބުއި ދިރިއުޅުއްވުމަށް ފާޑުވިދާޅުވެ، އެއާ ހިލާފަށް ރައްޔިތު މީހާ ގާތަށް ގޮސް ވާހަކަތައް އަޑުއައްސަވާ އެއްސެވުމެވެ. ރައްޔިތުން ކުރައްވާ ކަންކަމުގައި ބައިވެރިވެވަޑައިގަތުމެވެ. ސިފައިންގެ ފައުޖެއް ނުލާ ރަށްރަށަށް ކުރައްވާ ދަތުރުފުޅުތަކެވެ. އެމަނިކުފާނު ރައީސްކަމާ ހަވާލުވެވަޑައިގެން ވެސް އެންމެ އުނދަގޫފުޅު އެއް ކަމަކަށްވީ ސެކިއުރިޓީގެ ވަރުގަދަކަމެވެ. ރާއްޖޭން ބޭރު ދަތުރުތަކުގައި ޝެޑިއުލުން ބޭރު ތަންތަނަށް ވަޑައިގަންނަވަން ހުރަސްތަކެއް އެޅުނެވެ. އެ މަޖުބޫރުކަމާ އެކު ވެސް އެމަނިކުފާނު އުޅުއްވަމުން ގެންދެވީ ވަރަށް ލުއިކޮށެވެ.\nފަހުން ރައްޔިތުންގެ މަޖިލީހުގެ ރައީސްކަމަށް ވަޑައިގެން ވެސް އުޅުއްވީ ނިސްބަތުން އާދައިގެ ކޮށެވެ. ދިރިއުޅުއްވީ މާލޭގެ އެންމެ ކާރޫބާރޫބޮޑު މަގުގައި ހުންނަ ގޯޅިއެއްގައި ހުންނަ އަމިއްލަގެކޮޅު ގ. ކެނެރީގޭ ގަ އެވެ. އެމަގުން ހިންގަވާފައި ވަޑައިގަންނަވަނިކޮށް އެމަނިކުފާނަށް އަވަހާރަކޮށްލަން މޭ6ގައި ޓެރަރިސްޓް ހަމަލާއެއް ދިނެވެ. އެއާ އެކު ހުރިހާ ކަމެއް ބަދަލުވި އެވެ. މަޖިލީހުން ގާނޫނެއް ފާސްކުރި އެވެ. ސަލާމަތީ ކަންކަން ވަރުގަދަކުރުމަށް އެންގި އެވެ. މަޖިލިސް ރައީސާއި އުއްތަމަ ފަނޑިޔާރަށް ދައުލަތުން ގެކޮޅެއް ހަމަޖައްސައިދޭން ވެސް ފާސްކުރި އެވެ.\nރަސްމީ ގެކޮޅު ނިމެންދެން ވަގުތީ ގެކޮޅެއް ވެސް ހަމަޖެއްސި އެވެ. އަދި އެތަނުގެ މަރާމާތު ނިމެންދެން ހޮޓެލް ޖެންގައި ހުންނަވާ ގޮތަށް ވެސް ހަމަޖެއްސި އެވެ. ފިނޭންސް މިނިސްޓަރު އިބްރާހީމް އަމީރު ވިދާޅުވީ މަޖިލިސްކުރާ ގޭގެ ސަރަހައްދުން ސެކިއުރިޓީ އެންމެ ރަނގަޅު، އަދި ސެކިއުރިޓީ ރަނގަޅަށް ބެލެހެއްޓޭނެ ތަނަކަށް ހުރީ ހޮޓެލް ޖެން ކަމަށްވާތީ އެ މަނިކުފާނު އެތަނުގައި ބެހެއްޓެވުމަށް ޑިފެންސް މިނިސްޓްރީން އެދުނީ ކަމަށެވެ.\nއޮކްޓޯބަރު މާލެ ވަޑައިގެން ކޮޕް-26 އަށް ފުރާވަޑައިގަތުމާ ހަމަޔަށް ހޮޓެލް ޖެންގައި ނަޝީދު ހުންނެވުމަށް 698،168ރ. ހަރަދުވި އެވެ. އެއާ އެކު ރައްޔިތުން ހޫނުވި އެވެ. އެންމެ ބޭފުޅަކަށް އެވަރުގެ ހޭދައެއް ދައުލަތުން ކުރާތީވެ އެވެ. އެ ހަރަދުކުޑަކުރެވެން އޮތީ ސަލާމަތީ ގޮތުން ވަރުގަދަ ގެކޮޅެއް ހަމަޖެއްސިގެންނެވެ. އެކަމަށްޓަކައި ވަގުތީ ގޮތުން މުރައިދޫގެ ހަމަޖެއްސި އެވެ. އަދި އެމަގުގައި ޕާކުނުކުރެވޭ ގޮތަށާއި މަޑުނުކުރެވޭ ގޮތަށް ރަތްރޮނގު ދެމި އެވެ.\nއެހިސާބުން އެކަމަށް ވެސް އަހަރެމެން އަނެއްކާ ވެސް މިޖަހަނީ ހަޖުލެވެ. ރައްޔިތުންގެ ތެރޭ އުޅެން ވެރިން ބިރުގަނެގެން ނުވާނެ ކަމަށާއި ރައްޔިތުންނަށް ނުލިބޭ ސެކިއުރިޓީއެއް ވެރިންނަށް ލިބިގެން ނުވާނެ ކަމަށާއި އަދި ސަލާމަތަށްޓަކައި ތިޔަ ހޭދަކުރައްވަނީ ބޭކާރު ހަރަދެއް ކަމަށް ބުނެ އެވެ. އެކަމަކު ސިފައިންނަށް ގާނޫނުން މަތިކޮށްފައި އޮންނަ، ވެރިންނަށް ސަލާމަތީ ކަންކަން ފުރިހަމަކޮށްދިނުމުގެ ގާނޫނީ ޒިންމާ އެބޭފުޅުން އަދާކުރެއްވީ އެވެ.\nވެރިންނަށް ސަލާމަތީ ހިދުމަތް ވަރުގަދަކޮށްގެން އަހަރެމެން ހަޖޫ ޖަހާ ނަމަ އެ ދިމާކުރެވެނީ ސަލާމަތީ ބާރުތަކާ އެވެ. ސަބަބަކީ ދައުލަތުގެ އިސްވެރިންގެ ސަލާމަތީ ކަންކަން ބެލެހެއްޓުމުގެ ޒިންމާ ގާނޫނުން މަތިކޮށްފައިވަނީ ބާރުތަކާ ކަމަށްވާތީ އެވެ. ނަޝީދަށް ދިން ބޮމުގެ ހަމަލާއާ އެކު ގިނަ ބަޔަކު ހިތްހަމަނުޖެހުނީ ވެސް އެމްއެންޑީއެފްއާ މެދު އެވެ. އެކަށީގެންވާ ގޮތެއްގައި ސެކިއުރިޓީ ނުބެލެހެއްޓޭ ކަމަށް ބުނެ އެވެ. އޭރު ވެސް އެ އެމްއެންޑީއެފުން ބުނަމުން އައީ ހަނި ގޯޅިއެއްގެ ތެރޭގައި ހުންނަ ގެޔެއްގައި ހުންނަވާ ނަމަ ދަތިތައް ހުންނާނެ ކަމަށެވެ. ވަކިން ގެކޮޅެއް ހަމަޖެއްސީ ވެސް ސަލާމަތީ ގޮތުން ވަރުގަދަ، ރައްކާތެރިކޮށްދެވޭނެ ތަނެއްގައި ބެހެއްޓުމަށެވެ.\nއަނެއް ކަމަކީ ވެރިންނަކީ (އެ ޒިންމާ އަދާކުރެއްވިޔަސް ނުކުރެއްވިޔަސް) އަހަރެމެންގެ ދިރިއުޅުމުގެ ހާލަތު ރަނގަޅުކޮށް، އަހަރެމެންގެ ގައުމުގެ ކަންކަން އިސްލާހުކުރުމަށްޓަކައި، ސިޔާސަތުތައް ކަނޑައަޅައި ތަންފީޒުކުރަން އަހަރެމެން އިންތިހާބުކޮށްފައި ތިބި ބަޔެކެވެ. އަހަރެމެންގެ ޓެކްސް ފައިސާ އިން ހަރަރުކޮށްގެން، އެފަދަ ވެރިންނަށް ސަލާމަތީ ކަންކަން ބަލަހައްޓައިދިނުމަކީ އެމްއެންޑީއެފް އިން އަހަރެމެންނަށް ކޮށްދޭ ކަމެކެވެ. އެއީ އަހަރެމެން އެއަށް އަމަލުކުރާ ގާނޫނު އަސާސީން އެމްއެންޑީއެފް އަށް ލާޒިމުކޮށްފައިވާ ކަމެކެވެ.\nއެކަން ވަރަށް ލުއިކޮށް ހަރަދުކުޑަކޮށް ކުރެވެން އެބައޮތެވެ. އެކަމަކު އާދައިގެ ސެކިއުރިޓީއެއްގެ ބަދަލުގައި ހައި ސެކިއުރިޓީއެއްދޭން ޖެހި އިތުރަށް ހަރަދުބޮޑުވާ ގޮތް މެދުވެރިވެފައި ވަނީ އަހަރެމެންގެ ތެރެއިން ބަޔަކު ކުރި ކަމެއްގެ ސަބަބުންނެވެ. އެންމެ ފުރަތަމަ "ރަތްރޮނގު" ދަމަން މަޖުބޫރުކުރީ ނޮވެމްބަރު ތިނެކެވެ. ދެން "ރަތްރޮނގު" ދަމަން މަޖުބޫރުކުރީ ލޯންޗުގައި ބޮމެއް ގޮއްވާލި ހާދިސާ އެވެ. އެންމެ ފަހުން ރަތްރޮނގު ދަމަން މި މަޖުބޫރުކުރީ މަޖީދީމަގުގައި ބޮމެއް ގޮއްވާލި ގޮއްވާލުމެވެ.\nމި ސެކްޝަނުގައި ސިޓީއެއް ޝާއިއުކުރައްވަން ބޭނުން ނަމަ "އަދަދު" ގެ އެޑިޓަރަށް އެޑްރެސްކޮށް info@adhadhu.com އަށް އީމެއިލްކޮށްލާށެވެ. އޭގެ ތެރެއިން އެޑިޓޯރިއަލް ސިޔާސަތާ ފުށު ނާރާ ސިޓީތައް ވީ އެންމެ އަވަހަށް އަދަދުގައި ޝާއިއުކުރެވޭނެ އެވެ.


Messi Aai Suarez Ge Goal Thakun Barca 1 Vanaigai Hamajehilaifi - Vaguthu\nމެސީއާއި ޝުއަރޭޒްގެ ގޯލްތަކުން ބާސާ އެއްވަނައިގައި ހަމަޖެހިލައިފި\nލަލީގާގައި ރޭ ކުޅުނު މެޗުގައި 2-1ގެ ނަތީޖާއަކުން ގެޓާފޭ ބަލިކޮށް، ބާސެލޯނާއިން އެއްވަނައިގައި ހަމަޖެހިލައިފިއެވެ.\nރަށުން ބޭރުގައި ރޭ ކުޅުނު މެޗުން މޮޅުވެ، ބާސާއިން ވަނީ ލީގުގެ އެއްވަނައިގައި ފަސް ޕޮއިންޓްގެ ލީޑެއް ނަގައިފައެވެ. ދެވަނަގައި އެތުލެޓިކޯ މެޑްރިޑް އޮތް އިރު، އެޓީމަށް 18 މެޗުން ލިބިފައި ވަނީ 35 ޕޮއިންޓެވެ. ބާސާ ވަނީ އެ އަދަދަށް މެޗު ކުޅެ، 40 ޕޮއިންޓް ހޯދާފައެވެ.\nމެޗުގެ ކުރީކޮޅުގައި ބާސާއިން ލީޑު ނެގިއެވެ. 20 ވަނަ މިނެޓުގައި ހަނި އޭންގަލަކުން މެސީ ވައްދާލި ބޯޅައާއެކު އޭނާ ލަލީގާގައި ޖެހި 399 ވަނަ ގޯލް ޖެހިއެވެ. އޭގެ އިރުކޮޅެއްފަހުން، މެޗުގެ 39 ވަނަ މިނެޓުގައި ޝުއަރޭޒްގެ ބާރު ހަމަލަާއެކު ބާސާއިން ލީޑު ފުޅާވެސް ކުރިއެވެ.\nދެ ގޯލްގެ ލީޑަކާއެކު ބާސާއިން ހާފް ނިންމާލަން ދަނިކޮށް، ގެޓާފޭގެ ޖެއިމީ މާޓާ ވަނީ ނަތީޖާގެ ފަރަގު ކުޑަކޮށްދީފައެވެ. އޭގެ ފަހުން ގެޓާފޭގެ ޖޯޖު މޮލީނާއަށް ވަނީ މުޅިން ހުސް ފުރުސަތެއްވެސް ލިބިފައެވެ. ބާސާގެ ގޯލްކީޕަރުވެސް ނައްޓާލުމަށްފަހު އޭނާ ފޮނުވާލި ހަމަލާ ދިޔައީ އަރިމަތިން ބޭރަށެވެ.\nބާސާއިން ވަނީ ފަހު ހާފްގައިވެސް ގޯލް ޖަހާނެ ފުރުސަތުތަކެއް ހޯދައިފައެވެ. މެސީގެ ދެ ހަމަލާއެއް ބްލޮކް ކުރި އިރު، ޖެރާޑް ޕީކޭއަށް ހުސްކޮށް ލިބުނު ހަމަލާ، އޭނާ ބޮލުން ޖެހުމުން މަތަކުރީ ގެޓާފޭގެ ގޯލްކީޕަރެވެ.


Hithuge sihhathu baraabar kuraa nama 10 jahaairu nidhaa!\nހިތުގެ ސިއްހަތު ރަނގަޅުކުރަން އަވަހަށް ނިދަން ޖެހޭ\nބަރާބަރު ސިއްހަތަކަށް އަވަހަށް ނިދާފައި އަވަހަށް ހޭލުން މުހިއްމު ކަމަށް ޒަމާނުއްސުރެ މީހުން ބުނެ އުޅެ އެވެ. މިއީ ވަރަށް ރަނގަޅު ވާހަކައެއްކަން ސައިންސްވެރިން ވެސް ގަބޫލު ކުރެ އެވެ. މިކަމާ ގުޅޭ ގޮތުން އިނގިރޭސި ވިލާތުގެ ސައިންސްވެރިން ހަދާފައިވާ ދިރާސާއެއް "ޔޫރަޕިއަން ހާޓް ޖާނަލް" ގައި ވަރަށް ފަހުން ވަނީ ޝާއިއު ކޮށްފަ އެވެ.\nމި ދިރާސާ ރިޕޯޓުގައި ސައިންސްވެރިން ފާހަގަ ކޮށްފައިވާ ގޮތުގައި ރޭގަނޑު 10 އާއި 11 އާ ދޭތެރޭ ނިދާނަމަ ހިތާއި ހިތް ހިނގުމަށް ބޭނުންވާ ނިޒާމުގެ ސިއްހަތަށް އެދެވޭ ރަނގަޅު އަސަރުތަކެއް ކުރެ އެވެ.\nމި ދިރާސާގައި 88،026 މީހުން ބައިވެރިކޮށްފައި ވެއެވެ. އަދި އެމީހުން ނިދާ ވަގުތާއި ހޭލާ ވަގުތު ހަތް ދުވަސް ވަންދެން މޮނިޓާ ކުރުމަށްފަހު އެ މައުލޫމާތުތައް އެއްކުރި އެވެ. އަދި އޭގެ ފަހުން ހަތް އަހަރު ވަންދެން އެމީހުންގެ ނިދާ ގަޑިއާއި ހޭލާ ގަޑި އާއި އެމީހުންގެ ކާޑިއޯވެސްކިއުލާ ސިއްހަތު ހުރި ގޮތް މޮނިޓާ ކުރަމުން ގެންދިޔަ ކަމަށް ރިޕޯޓުގައި ފާހަގަ ކޮށްފައި ވެއެވެ.\nދިރާސާގެ ބައިވެރިންގެ ތެރެއިން 3،172 މީހަކަށް ދިރާސާގެ މުއްދަތުގެ ވަކި ހިސާބަކުން ހިތުގެ މައްސަލަތައް ދިމާވެފައި ވެއެވެ. މި މީހުންގެ ނިދި މޮނިޓާ ކުރަމުން ގެންދިޔައީ ކޮންމެ މީހެއްގެ ވެސް އަތުގައި އަޅުވާފައި އޮތް ގަޑިއެއް ކަހަލަ ޑިވައިސް އަކުންނެވެ.\nމި ދިރާސާއިން ހާމަވި ގޮތުގައި ރޭގަނޑު 10 އާއި 11 އާ ދެމެދު އާދަވެ ނިދާ މީހުންގެ ހިތުގެ މައްސަލަތައް ޖެހޭ މިންވަރު ވަރަށް ބޮޑަށް ދަށެވެ. އަދި 11.00 ގެ ފަހުން ނިދާ މީހުންނަށް ކާޑިއޮވެސްކިއުލާ ބަލިތައް ޖެހުމުގެ ނުރައްކާ އިތުރެވެ. ޚާއްސަކޮށް އަންހެނުންނަށް މި ނުރައްކާ ފިރިހެނުންނަށް ވުރެ އިތުރުކަން މި ދިރާސާގައި ފާހަގަ ކޮށްފައި ވެއެވެ. އެންމެ ބޮޑަށް ހިތުގެ ބަލިތައް ޖެހުން އިތުރުވެފައި ވަނީ މެންދަމު 12 ޖަހާ ފަހުން ނިދާ މީހުންނަށެވެ.\nލަހުން ނިދުމަކީ ލޭގެ ޕްރެޝަރު މަތިވުމާއި ހިތުގެ ބަލިތައް ޖެހުމުގެ ފުރުސަތު އިތުރުވާ ކަމެއް ކަމަށް މީގެ ކުރިން ހަދާފައިވާ ވަރަށް ގިނަ ދިރާސާތަކުން ވެސް ހާމަވެފައި ވެއެވެ.\nދުނިޔޭގެ ގައުމުތަކުގެ މީހުން ހާއްސަކޮށް ސައުތު އޭޝިއާ ގައުމުތަކުގެ މީހުންގެ ތެރެއިން ގިނަ އަދަދެއްގެ ބައެއް ވަރަށް ޒުވާން އުމުރުގައި ހާޓް އެޓޭކް ޖެހިގެން މަރުވާކަން ފާހަގަ ކުރެވެ އެވެ.


SunOnline: Miadhun feshigen Taxi thakun nagan jeheynee kuda agu!\nމިއަދުން ފެށިގެން ޓެކްސީތަކުން ނަގަން ޖެހޭނީ ކުޑަ އަގު!\nއައިޝަތު ފަރީޙާ 07 Aug 2019, 09:23\nޓެކްސީ ޑްރައިވަރަކު ޓެކްސީއިން ދާގީނާތަކެއް ނަގަނީ --\nމާލެ އާއި ހުޅުމާލެ އަދި ހުޅުލެއަށް ބްރިޖާއި ލިންކް ރޯޑުން ކުރާ ދަތުރުތަކަށް މިއަދުން ފެށިގެން ޗާޖުކުރެވޭނީ ޓްރާންސްޕޯޓު އޮތީރިޓީ އިން ކަނޑައަޅާފައިވާ އާ އަގުތަކުންނެވެ.\nއަލަށް އެކުލަވާލި އަގުތަކަށް ބަލާއިރުމާލެ އާއި ހުޅުމާލެ އާ ދެމެދު ދަތުރު ކުރެވޭނެ އެންމެ ބޮޑު އަގަކީ 75 ރުފިޔާ އެވެ. މާލެ އަދި ހުޅުމާލެ އިންވެސް ހުޅުލެއަށް ދަތުރުކުރެވޭނީ 60 ރުފިޔާ އަށެވެ. މީގެ ކުރިން މި ދަތުރުތަކަށް ޓެކްސީތަކުން ނަގަމުން ގޮސްފައިވަނީ 100 ރުފިޔާ އެވެ.\nނަމަވެސް ރައްޔިތުންގެ ކަންބޮޑުވުންތަކާއެކު ޓްރާންސްޕޯޓު މިނިސްޓްރީ އިން ވަނީ ޓެކްސީ ކުރުމުގެ ގަވައިދަށް ބަދަލުގެނެސް މާލެ ސަރަހައްދުގެ ޓެކްސީ އަގުތައް ކޮންޓްރޯލް ކޮށްފައެވެ.\nމާލެ ސަރަހައްދުގެ ޓެކްސީ އަގުތައް އެކުލަވާލިއިރު، މީގެ ކުރިން ރޭގަނޑު 12 ގެ ފަހުން ކުރާ ދަތުރުތަކަށް 30 ރުފިޔާ ނަގަމުން އައި އައުން ވަނީ ބާތިލްކޮށްފައެވެ. ނަމަވެސް ޑްރައިވަރުންގެ ކަންބޮޑުވުންތަކާއެކު މިހާރު ޓްރާންސްޕޯޓު މިނިސްޓްރީ އިން ވަނީ ރޭގަނޑު 12 އިން ހެނދުނު ހަޔަކާ ދެމެދު ކުރާ ޓެކްސީ ދަތުރުތަކަށް އިތުރު ފަސް ރުފިޔާ ނެގޭނެ ކަމަށް ކަނޑައަޅައިފައެވެ. މާލެ އަދި ހުޅުމާލޭގެ އެތެރޭގައި ކުރާ ދަތުރުތަކަށް ޗާޖު ކުރަނީ 25 ރުފިޔާ އެވެ.\nމީގެ އިތުރުން ޓެކްސީތަކުން އެޕްލިކޭޝަނެއް ބޭނުން ކުރާގޮތަށް ވަނީ ކަނޑައަޅައިފައެވެ. އިއްޔެ ގެނައި ބަދަލާއެކު މިމަހުގެ އެކަކުން ފެށިގެން ޓެކްސީ ހުއްދަ ދޭނީ ޓްރާންސްޕޯޓުން ހުއްދަ ދީފައިވާ ތިން އެޕްލިކޭޝަންގެ ތެރެއިން ކޮންމެވެސް އެއް އެޕްލިކޭޝަނެއްގައި ރެޖިސްޓްރީވެފައިވާ އުޅަނދުތަކަށެވެ. އެ ތިން އެޕްލިކޭޝަނަކީ އެއައީ، އަވަސް ރައިޑް އަދި ޕިކްމީ އެވެ.\nމި ތިން އެޕްލިކޭޝަނުގައި ރެޖިސްޓްރީވެގެން އަމިއްލަ ވެހިކަލްތަކަށްވެސް ޕްރައިވެޓް ހަޔާގެ ހިދުމަތް ދެވޭނެއެވެ.\nޓެކްސީތަކުން ބޮޑުއަގުނަގާތޯ ބެލުމަށް ފުލުހުން ވަނީ ހާއްސަ އޮޕަރޭޝަނެއްވެސް ފަށައިފައެވެ.\nނަމަވެސް އެޕްލިކޭޝަންތައް ބޭނުން ކުރުމާމެދު ޑްރައިވަރުން ވަނީ ކަންބޮޑުވުން ފާޅުކޮށްފައެވެ.\nޓެކްސީ ޑްރައިވަރުންގެ ޖަމިއްޔާގެ ރައީސް އަބްދުﷲ އިބްރާހިމް އިއްޔެ ވިދާޅުވީ ޓްރާންސްޕޯޓު މިނިސްޓްރީން ކަނޑައެޅި އަގުތަކާމެދު މައްސަލައެއް ނެތްކަމަށާއި، އަދި ޑްރައިވަރުން މިހާރު ބޭނުންވަނީ ޓެކްސީ މީޓަރު ހަރުކުރުމަށް ކަމަށެވެ.\n"އަގުތަކާމެދު އަޅުގަނޑުމެން ވަރަށް ހިތްހަމަޖެހޭ. އެކަމަށް އަޅުގަނޑުމެން މަރުހަބާވެސް ކިޔަން. ނަމަވެސް އަޅުގަނޑުމެންނަށް އޮތީ އެންމެ ޗޮއިސްއެއް، އެއީ މިހާދުވަސް ވަންދެން [ޓްރާންސްޕޯޓު މިނިސްޓްރީގައި] އެދެމުން އައި މީޓަރުތައް [ތާރަފުކުރުމަށް]. އޭތި ހޯދުމަށް މިހާރު [މަސައްކަތް މިކުރަނީ]" މީގެ ކުރިން އަގުތަކާ މެދު ހިތް ހަމަނުޖެހުން ފާޅުކުރި އެސޯސިއޭޝަންގެ ރައީސް އަބްދުﷲ އިބްރާހިމް ވިދާޅުވިއެވެ.\nޑްރައިވަރުން ބުނަނީ މީޓަރު ހަރުކުރުމަށް މިނިސްޓްރީން ނިންމައިފި ނަމަ އެމީހުން ތިބީ އަމިއްލަ ޚަރަދުގައިވެސް އެކަން ކުރުމަށް ތައްޔާރަށް ކަމަށެވެ.\n"މީޓަރުތައް އަޅުގަނޑުމެންނަށް ދެއްވާށޭ. އަޅުގަނޑުމެން މިތިބީ ތަބާވާން. މިއަދު ގޮވާލިޔަސް މާދަމާ ގޮވާލިޔަސް މީޓަރު ހަރުކުރަން ތައްޔާރަށް މިތިބީ. ތިބޭފުޅުން [މިނިސްޓްރީން] އިއުލާން ކޮށްދެއްވާށޭ. އަމިއްލައަށް ހަރަދު ދީގެންވެސް އަޅުގަނޑުމެން މިތިބީ މީޓަރު ހަރުކުރުމަށް ތައްޔާރަށް،" އަބްދުﷲ އިބްރާހިމް ވިދާޅުވިއެވެ.\nއިބްރާޙިމް ވިދާޅުވީ، މީގެ ކުރިންވެސް މިނިސްޓްރީއާއެކު ކުރި މަޝްވަރާތަކުގައި މީޓަރު ތައާރަފް ކުރުމަށް އެދުނު ނަމަވެސް އެކަން ނުކުރަމީ ކަންބޮޑުވުމެއް ކަމަށެވެ.


Naasathaa dheenee kommehen beynunvaa dharivarunah: Education\n"ނާސްތާ ދޭނީ ކޮންމެހެން ބޭނުންވާ ދަރިވަރުންނަށް"\nތާޖުއްދީން ސްކޫލްގައި ބޭއްވި ނާސްތާ ޕްރޮގްރާމް އިފްތިތާހް ކުރުމުގެ ތެރެއިން --- ފޮޓޯ: އަވަސް\nއާ ދިރާސީ އަހަރުގައި ނާސްތާ ދޭނީ ކޮންމެހެން ބޭނުންވާ ދަރިވަރުންނަށް ކަމަށް އެޑިއުކޭޝަން މިނިސްޓްރީން ބުނެފި އެވެ.\nސަރުކާރުން ބޮޑު ހަރަދެއް ކުރާ ނާސްތާ ޕްރޮގްރާމްގެ ތެރެއިން އާ ދިރާސީ އަހަރުގައި ނާސްތާ ދޭނީ ކޮންމެހެން ބޭނުންވާ ދަރިވަރުންނަށް ކަމަށް އެޑިއުކޭޝަން މިނިސްޓްރީން ވަނީ މިހާރު ނިންމާފަ އެވެ.\nޕާމަނެންޓް ސެކްރެޓަރީ އަހުމަދު އަލީ ވިދާޅުވީ ކޮވިޑާއި ގުޅިގެން ނާސްތާ ޕްރޮގްރާމް ކުރިއަށް ގެންދަން ގިނަ ގޮންޖެހުންތަކެއް ކުރިމަތިވެފައިވާ ކަމަށެވެ. އެހެންކަމުން ދިރާސީ އާ އަހަރުގެ ފުރަތަމަ ޓާމް ނިމެންދެން -- މި އަހަރުގެ ނިމެންދެން -- އެ ޕްރޮގްރާމް ކުރިއަށް ނުގެންދަން ނިންމާފައިވާ ކަމަށެވެ.\nއޭނާ ވިދާޅުވީ ނާސްތާ ޕްރޮގްރާމް ނިންމާލީ ނޫން ކަމަށާއި ކޮވިޑްގެ ހާލަތު ރަނގަޅުވުމުން ކުރިއަށް ގެންދިއުމަށް ނިންމާފައިވާ ކަމަށެވެ. އަދި ކޮވިޑްގެ ދަތި ހާލުގައި ވެސް ނާސްތާ ކޮންމެހެން ބޭނުންވާ ކަމަށް ކަނޑައެޅިފައިވާ ދަރިވަރުންނަށް ދެމުން ގެންދާ ކަމަށެވެ. އާ ދިރާސީ އަހަރުގައި އެ ކުދިންނަށް ނާސްތާ ލިބޭނެ ކަމަށް ވިދާޅުވި އެވެ.\nހުރިހާ ދަރިވަރުންގެ ނާސްތާ ޕްރޮގްރާމަކީ މި ސަރުކާރުން އެންމެ އިސްކަން ދީގެން ގެނައި ޕްރޮގްރާމްތަކުގެ ތެރޭގައި ހިމެނޭ ޕްރޮގްރާމެކެވެ. ސްކޫލްތަކުގެ ހުރިހާ ދަރިވަރުންނަށް ނާސްތާ ދިނުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ. އެ ވައުދު ފުއްދަން އެޑިއުކޭޝަން މިނިސްޓްރީން 2019 ވަނަ އަހަރުގެ ފުރަތަމަ ޓާމުގައި ވަނީ ޕައިލެޓް ޕްރޮގްރާމެއްގެ ގޮތު 25 ސްކޫލެއްގައި ނާސްތާ ފަށާފަ އެވެ.\nމަދު ސްކޫލަކަށް ކުރިއަށް ގެންދިޔަ އެ ޕްރޮގްރާމުގެ ތަޖުރިބާއަށް ފަހު 188 ސްކޫލާއެކު ހަމަ އެހަރުގެ ޖޫން މަހުގެ 11 ވަނަ ދުވަހުން ފެށިގެން 203 ސްކޫލްގައި ދަރިވަރުންނަށް ނާސްތާ ދޭން ފެށި އެވެ. ފަހުން ކޮވިޑާއި ގުޅިގެން އެ ޕްރޮގްރާމް މިވަގުތު ވަނީ މެދުކަނޑާލާފަ އެވެ.\nރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އެޑިއުކޭޝަން ޑރ. އައިޝަތު އަލީ


Mifadha Sifathah Huri Firihenakaai Kairi Nuvaathi - Vaguthu\nއެއްވެސް ދެމީހެއްގެ ހިޔާލު ހުރިހާ ކަމެއްގައި އެއް ގޮތެއް ނުވާނެއެވެ. ނަމަވެސް ހަޔާތުގެ ބައިވެރިޔަކު ހޯދާއިރު ތިމާ އާއި ހުރިހާ ޚިޔާލެއް އެއްގޮތް ނުވި ނަމަވެސް ވަކި ހާއްސަ ސިފަތަކެއް ހުރި މީހަކު ހޯދަން އިސްކަން ދޭން ޖެހެއެވެ. ނޫނީ ދިރިއުޅުން "ދިރިތެޅުމަކަށް" ބަދަލުވެ އުފާވެރިކަން ހިތާމައަށް ބަދަލު ވެދާނެއެވެ.\nފިރިމިހާގެ މަގާމަށް ގެންނަން ޖެހޭ މީހެއްގެ ކިބައިގައި ހުންނަން ޖެހޭ ސިފަތައް ކިތަންމެ ގިނައިން ވެސް ކިޔައި ދެވިދާނެއެވެ. ނަމަވެސް މިލިޔުމުގައި ކިޔައި މިދެނީ ފިރިމީހާގެ މަގާމަށް ގެންނަ މީހެއްގެ ކިބައިގައި ހުރެގެން ނުވާނެ ސިފަތަކެކެވެ.\nވަގުތީ އުފަލަށް އުޅޭ މީހުން\nމީހަކު ދެކެ ލޯބިވަނީކީ އޭނާގެ ހިތް ނިއަތް އެނގިގެންނެއް ނޫނެވެ. ނަމަވެސް އެއްކޮށް ދުވަސްކޮޅަކު އުޅެލުމުން ބައެއް ފަހަރު އެނގެނީ ލޯބިވެރިއެއްގެ ގޮތުގައި މިގެންގުޅެވޭ މީހަކީ އަމިއްލަ އުފަލާއި އަމިއްލަ އެދުމަށްޓަކައި އުޅޭ މީހެއް ކަމަށެވެ. ފަހުން ރަނގަޅު ވާނެ ކަމަށް ހީކޮށް ކައިވެނި ކުރެވިދާނެއެވެ. ނަމަވެސް އެއީ ހާސިލް ނުވާނެ އުއްމީދެއްގެ ފަހަތުން އުމުރު ދުވަހު ހިނގަން ވެގެން ފަށާ މަގަކަށް ވެދާނެއެވެ. އޭނާ އަބަދުވެސް އުޅޭނީ އާއަންހެނަކު ހޯދައިގެން އެއަންހެނެއްގެ ފަރާތުން އުފާ ހޯދާށެވެ. ތިބާ އަކީ ގޭގައި ގެންގުޅޭ މީހަކަށް ދުވަސްކޮޅަކުން ހަދާލާނެއެވެ.\nއަމިއްލަ ނަފްސަށް ވިސްނާ މީހުން\nހަމައެކަނި އެމީހެއްގެ އަމިއްލަ ނަފްސާއި މެދު ވިސްނާ މީހަކު ވެސް ހަޔާތުގެ ބައިވެރިއަކަށް ކަމަކު ނުދެއެވެ. އޭނާ އަށް ތިބާއެއް މުހިންމެއް ނުވާނެއެވެ. ތިބާގެ އުފަލާއި ތިބާގެ ހިތްހަމަޖެހުމެއް ވެސް މުހިންމެއް ނުވާނެއެވެ.\nގަބޫލު ކުރަން ބޭނުން ނުވި ނަމަވެސް މިރާއްޖޭގައި ވެސް ކޮންމެ ވީކެންޑެއްގައި ޕާޓީ ކޮށްލާ މަޖާކޮށްލަން ބޭނުންވާ ކިތަންމެ ބަޔަކު އެބައުޅެއެވެ. ޒުވާންކަމުގެ ޖޯޝްގައި އެއީ ފެޝަނެއް ކަމަށް ބައެއް އަންހެނުންނަށް ވެސް ހީވެއެވެ. ނަމަވެސް ތިއީ ކުށް ހީއެކެވެ. އެއީ މުސްތަގުބަލެއް ނެތް އެތައް މައްސަލަތަކެއް ދުނިޔެ މަތިން ވެސް ކުރިމަތިވާނެ ދިރިއުޅުމެކެވެ.\nހުރިހާ ކޮންޓްރޯލެއް ހޯދަން އުޅުން\nތިބާގެ ހުރިހާ ކަމެއް ކޮންޓްރޯލް ކުރަން ޖެހޭނީ އޭނާ ކަމަށް ގަބޫލު ކުރާ މީހަކު ހަޔާތައް ނުގެންނާށެވެ.\nރަހުމަތްތެރިން ހޯދަން ހުރަސް އެޅުން\nއޭނާ ގަބޫލު ކުރާ ގޮތުން ތިބާގެ ރަހުމަތްތެރިންގެ ލިސްޓް ކަނޑައަޅަން ޖެހޭނީ ވެސް އޭނާ އެވެ. އެހެން ކަމަށްވާނަމަ ތިއީ ވަރަށް ބޮޑު މައްސަލައެކެވެ. ތިބާ ބޭނުން ކޮންމެ ރަހުމަތްތެރިއަކާއި ގުޅުން ބަދަހި ކުރުމުގެ ފުރުސަތު ނުލިބެންޏާ އެއީ ގޯހެކެވެ. ތިބާގެ ރަހުމަތްތެރިއަކާއި ތިބާގެ ގުޅުން ކަނޑާލަން އޭނާ އަށް ބުނެވޭނީ ތިގުޅުމުގައި މައްސަލައެއް އޮތްކަން ފުރަތަމަ އޭނާ ސާބިތު ކޮށްދިނުމަށް ފަހުއެވެ.\nއޭޕްރީލް 26, 2018 23:41\nމީކާކު ލިޔެފައިން އާޓިކަލް އެއްތަ؟\nއޭޕްރީލް 27, 2018 13:51\nއެއްކަލަ ޑޮޓޭ ލިޔެފައިން ލިޔުމެއް.....އެއުޅެނީ ނަންޖަހަން ލަދުން ކަންނޭނގެ.....\nއޭޕްރީލް 27, 2018 14:10\nމިކަހަލަ ލޯބީގެ ކަންކަމާ ގުޅޭ އާޓިކަލްތައް އަބަދުވެސް ލިޔާނީ ކުދިހިތިގަސްދޮށު ގްރޫޕް ކުދިން ! އެގޭ މާމަ އެއީ ލޯބީގެ ތަޖުރިބާ ގިރައިގެން ބޮއިގެން އިންނެވި އިޝްޤީ ހުރިހާ ސިފަތަކެއްގެ ވެރި އަދި އެހުރިހާ ސިފަތަކެއް އޭނާގެ ކިބައިގައި އަށަގެންފަ އިންނެވި ބޭކަނބަލަކޯ! މިކަހަލަ ކަންކަމުގެ ގޮތްތައް ޅަކުދިންނަށް ދަސްކޮށްދެއްވަނީވެސް އެކަމަނާޔޯ! އެހެންވެ އެކަމަނާ ބުނާހާ އެއްޗެއް އެކުދިން ލިޔެދެނީޔޯ!\nއޭޕްރީލް 27, 2018 09:41\nއޭޕްރީލް 27, 2018 11:10\nގާތް ނުވާވަރެއް އެނގޭނީ ތިޔަ ސިފަތައް ހުރި މީހަކު ރާއްޖެ އަރާލީމަ! ބަނގްލަދޭޝް މީހުންނަށް ނަށްވުރެ މާ ފޯރި ދަގަވާނެ !\nއޭޕްރީލް 28, 2018 17:09\nހުސް ބޭކާރު ވާހަކަ


SunOnline: 8 mahah fahu Rizey en'buri farithakurunthakah\nޢަބްދުﷲ އައިމަން 21 Oct 2021, 22:15\nއީގަލްސްގެ ފޯވާޑް އަހުމަދު ރިޒުވާން ބޯޅައާ އެކު --- ފޮޓޯ// އެފްއޭއެމް\nކުލަބް އީގަލްސްގެ ހުނަރުވެރި ފޯވާޑް އަހުމަދު ރިޒުވާން (ރިޒޭ) މިދިޔަ ސީޒަނުގެ ކުރީކޮޅު ލިބުނު އަނިޔާއިން ރަނގަޅުވެ ތަމްރީންތައް ހަދަން ފަށައިފިއެވެ.\nމިދިޔަ ސީޒަނުގެ ޗެރިޓީ ޝީލްޑް މެޗުގައި ކަކުލަށް ލިބުނު އަނިޔާއާ ގުޅިގެން ލީގުގެ ފުރަތަމަ ދެ މެޗު ރިޒޭ ކުޅެފައެއް ނުވެއެވެ. އޭރު ރިޒޭއަށް ލިބުނީ ކިހާވަރެއްގެ އަނިޔާއެއްކަން ޔަގީން ނުވާތީ ކުޅުމަށް އެނބުރި އާދެވޭނެ ދުވަހެއް ނޭންގޭ ކަމަށް ޓީމުން ބުނި ނަމަވެސް، ލީގުގެ ތިންވަނަ މެޗުގައި ރިޒޭ ވަނީ ކުޅެ ގޯލެއް ވެސް ޖަހައިފައެވެ.\nއެކަމަކު އެއަށްފަހުން ވެލެންސިއާއާ ދެކޮޅަށް ކުޅުނު މެޗުގައި ކަކުލަށް އަނިޔާވުމުން ރިޒޭ އަށިގަނޑުގައި ދަނޑުން ވަނީ ބާލަން ޖެހިފައެވެ. އެއާ ގުޅިގެން ރިޒޭ ވަނީ މީގެ އަށް މަސް ދުވަސް ކުރިން ކަކުލުގެ ސާޖަރީއެއްކޮށްފައެވެ.\nސާޖަރީ ކުރިތާ އަށް މަސްފަހުން ރިޒޭ އިއްޔެ ވަނީ ދަނޑުގައި ތަމްރީންތަކެއް ހަދައިފައެވެ. އޭނާގެ ފިޒިއޯތެރަޕިސްޓް މުއީނާ މުހައްމަދު "ސަން"އަށް ބުނީ ރިޒޭގެ އަނިޔާއަށްފަހު މިހާރު އޭނާ ގައިގަނޑަކަށް ރިކަވާ ވެއްޖެ ކަމަށާއި، ބޯޅައާ އެކު ފަރިތަކުރުންތަކެއް މީގެ ދެ ދުވަސް ކުރިން އޭނާ ފަށާފައިވާ ކަމަށެވެ.\n"އީގަލްސްގެ ޕްރެކްޓިސް އަންނަ މަހު ފަހުކޮޅު ފަށަން ތައްޔާރުވާއިރު، އެ ޕްރެކްޓިސްތައް ފަށާނީ ރިޒޭއާ ވެސް އެކު. މީގެ ދެ ދުވަސް ކުރިން ބޯޅައާ އެކު ތަމްރީންތައް ފަށައިގެން ކުރިއަށްދަނީ،" މުއީނާ ބުންޏެވެ.\nމުއީނާ ބުނީ ރިޒޭގެ ރިކަވަރީ ލަސްވެގެން ދިޔައީ ކޮވިޑްގެ ސަބަބުން އައި ލޮކްޑައުންއާ އެކު ރިޒޭ އޭނާގެ ރަށުގައި ތާށިވުމުން ކަމަށެވެ.\n"ލޮކްޑައުންއާ ހެދި ރަށުގައި ތާށިވެގެން އަސްލު ރިކަވަރީ ލަސްވީ. އެހެން ނޫން ނަމަ މިހާރު އޭނާ ކުޅެން ފަށާނެ."\nރިޒޭ ވަނީ 2019-2020 ވަނަ ސީޒަނުގައި އީގަލްސް އިން ޕްރިމިއާ ލީގު ދެ ވަނަ އާ އެކު ކުލަބުގެ ތާރީހުގައި ފުރަތަމަ ފަހަރަށް އޭއެފްސީ ކަޕް ކޮލިފައިން އިން ޖާގަ ހޯދި އިރު ލީގުގައި 28 ގޯލު ޖަހައި، ފަސް މެޗެއްގައި ހެޓްރިކް ހަދައިފައެވެ.


Maavashuge Covid Haalathu Vidhaalhuve Dhehvumah Fahu Saeed Govaalevvee Sarukaarun Zinmaadhaaruvumah - Vaguthu\nމާވަށުގެެ ކޮވިޑް ހާލަތު ވިދާޅުވުމަށްފަހު، ސައީދު ގޮވާލެއްވީ ސަރުކާރުން ޒިންމާދާރުވުމަށް\nމިހާރު ފެތުރެމުން އަންނަ ނުރައްކާތެރި ވައިރަސް ކޮވިޑް-19 އާއި ގުޅިގެން ލ. މާވަށުގެ ހާލަތު ބަޔާންކޮށް ސަރުކާރުން ޒިންމާދާރުވުމަށް އެ ދާއިރާގެ މެންބަރު މުހައްމަދު ސައީދު ގޮވާލައްވައިފިއެެވެެ.\nސައީދު ކުރެއްވި ޓްވީޓެއްގައި ވިދާޅުވެފައި ވަނީ، މާވަށުން ކޮވިޑް ޖެހި މާލެެ ގެންދިޔަ މާބަނޑު އަންހެނެއްގެ ހާލު ވަރަށް ސީރިއަސް ކަމަށާއި، ބަނޑަށް ހަމަހުގައި ދަރިފުޅު ނަަގައި ދެމައިންނަށް ވެންޓިލޭޓަރުގައި ފަރުވާ ދެމުން އަންނަ ކަމަށެވެ. އަދި މި ބައްޔަށް ފައްސިވި އުމުރުން ދުވަސްވީ ދެ އަންހެެނަކު އެރަށުން ލ. ގަމު ރީޖަނަލް ހޮސްޕިޓަލަށް ގެންދިޔަ ކަމަށާއި، އެއިން އެކަކު ނިޔާވެފައިވާކަންވެސް އޭނާ ފާހަގަކުރެއްވިއެވެ.\nސައީދު ވިދާޅުވީ، މިހާތަނަށް މާވަށުން ނަގާފައިވާ ސުންކު (ސާމްޕަލް)ތަކުގެ ތެރެއިން 125 ސުންކެެއްގެެ ނަތީޖާ ނުލިބި އެެތައް ދުވަހެއް ވެފައިވާކަމަށެވެ. މިހާތަނަށް މާވަށުން ފައްސިވެެފައި ވަނީ 60 މީހުންނެވެެ.\nނަތީޖާ ނެރުމުގައި ސަރުކާރުން މިއަށްވުރެެ ޒިންމާދާރުވާން ޖެހޭ ކަމަށާއި، މިހާތަނަށް ރައްޔިތުންގ ފައިސާއިން އެތައް ބިލިއަނެއް ވަނީ ކޮވިޑަށް ހޭދަކޮށްފައި ކަމަށް ސައީދު ވަނީ ވިދާޅުވެފައެެވެ.\n2/2. މާވަށުން 125މީހުންގެ ސާމްޕަލް ނެގުމައްފަހު ނަތީޖާނުލިބިއެތައްދުވަސް. ޖުމްލަ 60 މީހުން މިވަގުތު ޕޮޒިޓިވް. ނަތީޖާނެރުމުގައި ސަރުކާރު މިއަށްވުރެ ޒިންމާދާރުވާންޖެހޭ. ރައްޔިތުންގެ ފައިސާއިން އެތައްބިލިއަން ވަނީކޮވިޑަށްހަރަދުކޮށްފަ. @KerafaNaseem @HPA_MV\n— Mohamed Saeed (@em_saeed) May 19, 2021\nލ.އަތޮޅުގެ ގިނަ ރަށްތަކެއްގައި މިހާރު ކޮވިޑް ބަލި މީހުން އެބަތިއްބެވެ. އެންމެ ގިނަ މީހުން ފައްސިވެފައި ވަނީ މަސް ފެކްޓްރީއެއް ހުންނަ މާންދޫންނެވެ. މާންދޫ އާއި ގަން އަދި ފޮނަދޫން ފައްސިވި މީހުންގެ އަދަދު މިހާރު 300 އަށްވުރެ ގިނައެވެ. އޭގެ އިތުރުން މާބައިދޫ، ދަނބިދޫ އަދި އިސްދޫން ވެސް ވަނީ ކޮވިޑަށް މީހުން ފައްސިވެފައެވެ.\nލ.އަތޮޅުން ގިނަ ބަޔަކު ކޮވިޑަށް ފައްސިވަމުން ދާއިރު ވެސް ކޮވިޑް ޓެސްޓް ލ.އަތޮޅުން އެކަށީގެންވާ ގޮތެއްގައި ނުކުރެވޭތީ އެމްޑީޕީއަށް ނިސްބަތްވާ ލ.ގަމު ދާއިރާގެ މެންބަރު މުހައްމަދު ވިސާމާއި ލ.ފޮނަދޫ ދާއިރާގެ މެންބަރު މޫސާ ސިރާޖު ވަނީ ކަންބޮޑުވުން ފާޅުކުރައްވާފައެވެ.\nމެއި 20, 2021 11:40\nޢަވަށް 10މިލިއަން ރުފިޔާއަށް ޕާޓީ ބަދަލު ކޮއްލާ.ފިނިފެންސައީދު ލަދުކޮބާތޯ؟؟؟؟\nމެއި 20, 2021 22:58\nކަލޭމެން 13 ގަ ކަރުންހަންދާވަރައް ތިބެގެންކިޔާ ކޮވިޑްމީ ސަރުކާރު ދަމަހައްޓަން ކިޔާ އެއްޗެކޭ އެކަމަކު ފިނިފެންމާ ސައީދު ތިދައްކާވާހަކަދިމަލެއްނުވޭ


ވޭސްޓް މެނޭޖްމަންޓް ސެންޓަރަށް މީހަކު ހޯދަނީ | Landhooinfo\nވޭސްޓް މެނޭޖްމަންޓް ސެންޓަރަށް މީހަކު ހޯދަނީ\nލޭފަވެތި2މަސްކުރިން\tޚިޔާލެއް ދެއްވާ\nމަނަދޫ ކައުންސިލަށް ޕިކަޕެއް ހޯދަނީ\nމަނަދޫ ވޭސްޓް މެނޭޖްމަންޓް ސެންޓަރަށް، އިސް މަސައްކަތު މީހެއްހޯދަން އިއުލާނުކޮށްފިއެވެ. މަނަދޫ ކައުންސިލްގެ ރައީސް މުހައްމަދު އުމަރު ސޮއިކުރަވާ ނެރެފައިވާ އިއުލާނުގައިވާގޮތުން، މި މަގާމަށް ހޮވޭފަރާތަކުން މަސައްކަތްކުރަން ޖެހެނީ މަނަދޫ ކުނިކޮށީގައެވެ. ވަގުތީ މަގާމެއްގޮތުގައި ގިންތިކުރެވިފައިވާއިރު، މުސާރައަކީ 5000 ރުފިޔާއެވެ.\nމަގާމުގެ މައިގަނޑު މަސްއޫލިއްޔަތަކީ މަނަދޫގެ ކުންޏާބެހޭ އެންމެހާ ކަންކަން ރާވާހިންގާ ބެލެހެއްޓުމެވެ. މަގާމުގެ ޝަރުތަކީ ގިނަވަގުތު މަސައްކަތުގައި އުޅެވުމާ، މިފަދަ މަސައްކަތްކުރެވޭނެ ގާބިލްކަން ހުރުމާއި ދިވެހިބަހުން ލިޔަންކިޔަން އެނގުމެވެ. މި މަގާމަށް ކުރިމަތިލާ ފަރާތްތަކުން، 16 ޖެނުއަރީ 2018ވާ އަންގާރަދުވަހުގެ 14:00 ގެ ކުރިން މަަނަދޫ ކައުންސިލަށް ސިޓީފޮނުވަން ޖެހެއެވެ. މިހާރު މަނަދޫ ކުނިކޮށީގައި މަސައްކަތްކުރަނީ6ބިދޭސީންނެވެ.\nމަނަދޫ ކައުންސިލްގެ ނައިބްރައީސް، ހުސެން ނަޒީދު ލަންދޫ އިންފޯއަށް މައުލޫމާތުދެއްވި ގޮތުގައި، ކުރިއަށްއޮތް ތަނުގައި މަނަދޫ ކުނިކޮށީގައި މަސައްކަތްކުރާނީ4ބިދޭސީންނާ ދިވެހި ސުޕަވައިޒަރެކެވެ. އަދި ކައިރި މުސްތަގުބަލެއްގައި ގޭގެއަށްގޮސް ކުނިނަގަން ފެށޭނެކަމަށާއި، އެކަމަށް ވާންޖެހޭ ތައްޔާރީތައް ވަމުންދާކަމުގައެވެ.\nނިމިދިޔަ ކައުންސިލުންވެސް ގޭގެއަށްގޮސް ކުނިނެގުމުގެ ހިދުމަތް، ކޮންޓްރެކްޓަށް ބަޔަކާހަވާލުކޮށްގެން ފެށިއެވެ. ނަމަވެސް މާގިނަ ދުވަހު ހިދުމަތްނުދެވި، ކޮންޓްރެކްޓަރުވަނީ ހިދުމަތް ހުއްޓާލައިފައެވެ.\nޓެގްކުނިކޮށި މަނަދޫ ކައުންސިލް\nކުރު މުއްދަތުގެ5ކޯހެއް މަނަދޫގައި ހިންގަނީ\nނ.މަނަދޫ ކައުންސިލާއި ޓޮޕްސީ ޓްރޭނިންގ ސެންޓަރު ގުޅިގެން، ފަންނީ މަސައްކަތްތެރިކަން ދަސްކޮށްދިނުމުގެ ގޮތުން ދެޖިންސަށް އަމާޒުކޮށްގެން، ކުރުމުއްދަތުގެ5ކޯހެއް …\nހުރިހާ ލިޔުންތައް (58)


( 30 މެއި 2022 އާ ގުޅޭ )\n"އައިތަން." ރަޒާ ފޯނު ނެގި ގޮތަށް ގޮވާލިއެވެ.\nކޮޓަރިން ރިއާއާއެކު އައިތަން ނުކުތެވެ. އެމީހުންނަށް ނުކުމެވުނީ ފަޒްނާގެ ކުރިމައްޗަށެވެ. އެ ގޭގައި އެންމެ ދުވަސްވީ އަދި ހުރިހާ ޚާދިމުންގެ ކަންތައްތައް ބަލަހައްޓަނީ ފަޒްނާއެވެ. އެ ޢާއިލާއާ ގުޅުމެއްނެތް ދިވެހި އަންހެނެކެވެ. ފިރިއެއް، ދަރިއަކުނެތެވެ. ސަލްމާނާއި ޒަހްރާގެ ދުނިޔޭގައި އެގެއަށް އައިގޮތަށް އޭނާގެ ދިރިއުޅުން ވަނީ އެ ގޭގެ އިމުގެތެރޭގައި ހަމަޖެހިފައެވެ. ޝަބްނަމްއާއި އިސާކްގެ ކައިވެނި ކުރެވި އެމީހުންނަށް އައިރިކްއާއި އައިތަން ލިބުނީ ވެސް ފަޒްނާގެ ކުރިމަތީއެވެ. އެ ދެ ފިރިހެން ދަރީން ބޮޑުކުރުމަށް ޝަބްނަމްއާއެކު އެންމެ ގިނަ ވަގުތެއް ހޭދަކުރި އެކަކީ ފަޒްނާއެވެ. އެކަމަކު މިހާރު އެކުދީންގެ އާޔާ އަކަށް ވެގެން އުޅުނު ދުވަސް ފާއިތުވެއްޖެއެވެ. މިއަދު އެކުދީން އެ ތިބީ ބޮޑުވެ ޒުވާނުންނަށް ވެފައެވެ. އެ ކުދީންގެ މައްޗަށް ފަޒްނާގެ ހިތުގައި ދަރިކުލުނު ޖެހިފައިވާއިރު އައިތަންއާއި އައިރިކް ވެސް ގޭގައި ދެން އުޅޭ ޚާދިމުންނާ ތަފާތު ޤަދަރެއް ފަޒްނާއަށް ކުރާކަން އެނގެއެވެ.\n"އައިތަން." ފަޒްނާގެ ކައިރިން އަޅާފައި އައިތަންގެ ދެމަފިރިން ދާން އުޅުމުން ގޮވާލިއެވެ.\n"މަންމައާއެކު ބޮޑުކޮޓަރީގައި ބައްޕަ އެބަ އިންނެވި. އައިތަންއާ ބައްދަލުކުރާން ބޭނުންވެފައި." ފަޒްނާ ބުންޏެވެ.\nބޯޖަހާލުން ފިޔަވާ އައިތަންގެ ފަރާތުން އިޝާރާތެއް ނުވިއެވެ. މަޑުނުކޮށް ފަޒްނާ ކުރާން އުޅުނު ކަންތަކައިގެން ކުރިޔަށް ހިނގައިގަތެވެ. ރިއާގެ ބަލާލުމުގައި ނުތަނަވަސްކަން ވިއެވެ. ޝަބްނަމްއާއި އިސާކުގެ ސުވާލުތަކަށް ޖަވާބުދޭން އޭނާ ތައްޔާރެއް ނޫނެވެ. ހިތާހިތުން އައިތަން ކުށްވެރި ކުރިއެވެ. ވަރިވާން ރިއާ ބޭނުމެއްނޫނެވެ. އެކަމަކު އެ ވާހަކަ ވެސް އައިތަން ބޮޑުކޮށްފައި މައިންބަފައިންގެ ކައިރީ ދެއްކިކަން ހަނދާންވީމާ ފުސްމޫނު ހެދުނީ ބޭއިޚްތިޔާރުގައެވެ. އެކަމަކު އަދި އެއީ އެންމެ ރަނގަޅުގޮތް ނޫންކަން އޭނާގެ ޟަމީރު ވިސްނައިދިނެވެ. އެންމެހާ ނުތަނަވަސްކަމަކާ ދުރުވެ ރުޅިގަނޑު އަވަހަށް ފިނިކޮށްލުމަށް ރިއާ ފުންނޭވާއެއް ލިއެވެ. ދެން ހިނިތުންވުމެއް ވެރިކޮށްލީ އަމިއްލަ ނަފްސަށް ވެސް އޮޅުވާލަން އުޅޭ ފަދައަކުންނެވެ. އައިތަންގެ އަތުގައި އޭނާ ހިފާލިއެވެ. ހަމަ އެހިނދުން އޭނާގެ އަތް ނައްޓުވާލި ގޮތަށް ޖީންސުގެ އަރިމަތީ ޖީބަށް އައިތަންގެ ދެއަތްތިލަ ކޮށްޕާލައިފިއެވެ. ހަރުކޮށް ހިނގާފައި އައިސް އޭނާ ނުކުތީ ބޮޑުކޮޓަރިއަށެވެ. ބަސްމަދުވެ ކިޔަމަންތެރިކަން ދައްކަމުން ރިއާ އައީ ތަންކޮޅެއް ފަހަތުންނެވެ.\n"ގެއަށް ދަނީތަ؟. ނުވެސް ކައިތަ؟." އައިތަންއާއި ރިއާ ފެނުމާއެކު ސޯފާއިން ޝަބްނަމްއަށް ތެދުވެވިއްޖެއެވެ.\n"އައިތަން... އިރުކޮޅަކުން ކާން ނަގާނެ. ދެކުދީން ކައިގެން ދާން މަޑުކުރޭ." އިސާކުގެ އަޑުގައި އޯގާތެރިކަން ވިއެވެ. އެހެންވިޔަސް އެއީ ކިޔަމަން ކުރުމަށް ޓަކައި ދަރިފުޅުގެ މައްޗަށް ބައްޕައަކު ކުރި އަމުރެކެވެ.\n"އައިތަން." ދަރިފުޅުގެ ފަރާތުން ޖަވާބެއް ނައުމުން ދެވަނަ ފަހަރަށް އިސާކް ގޮވާލިއެވެ.\n"ކައިގެންދާނީ." އެންމެފަހުން އައިތަން ބުނެލައިފިއެވެ.\nބައްޕައާއި މަންމަގެ ގާތުގައި ބޮޑުކޮޓަރީގައި އައިތަން މަޑެއްނުކުރިއެވެ. އޭނާ ހިނގައިގަތުމުން ރިއާ ވެސް އެތަނުގައި ހުންނާކަށް ބޭނުމެއްނުވިއެވެ. ވަށައިގެން ހިޔާކޮށްފައި އޮންނަ ސަރައްކާލިން ލާފައި އައިތަން އައިސް މަޑުކޮށްލީ ބިއްދޮށުގައި ހަދާފައި އޮންނަ މަސްފެންގަނޑު ކައިރީއެވެ. އެތަނުގައި ހުރި ދަގަނޑު ގޮނޑީގައި މަޑުކޮށްލާނީއޭ ހިތަށް އަރުވައިގެންނެވެ. ނަމަވެސް އަދިވެސް ތުނިކޮށް ވާރޭ ވެހެނީއެވެ. ސަރައްކާލިން މަސްފެންގަނޑު ހަދާފައި އޮންނަ ދިމާ ފެންނަ ގޮތަށް ތިރިތިރިކޮށް ޖަހާފައި ހުރި ލަކުޑި ރެއިލިންގެ ކައިރީ މަޑުކޮށްލައިގެން ބޭބެ ހުއްޓާ އައިތަންއަށް ފެނުނެވެ. ދެއަތް އުރާލައިގެން ހަރަކާތެއްނުކޮށް ދުރަށް ނަޒަރު ހުއްޓާލި ގޮތަށް އައިރިކް ހުރީއެވެ. އޭނާގެ ހަގީގަތް ނޭނގޭ މީހަކަށް ހީވާނީ އައިރިކް އެ ހުރީ މަސްފެންގަނޑަށް އޮހެމުންދާ ފެންތަކަށް ގެއްލިފައި ކަމެވެ. އައިތަންގެ ނިތަށް ރޫގިނަވެލީ އައިރިކްގެ ކޮޓަރި ފެނިފައެވެ. އިރުއޮއްސި ދުނިޔެ އަނދިރިވެފައިވާއިރު ހުޅުވާފައި ހުރި އެ ކޮޓަރީގެ ތެރޭގައި އެއަށްވުރެ ގަދަ އަނދިރިކަމެއް ރަސްކަންކުރާ ކަހަލައެވެ. އެތަން ފެނި އައިތަން ފުރަތަމަ އައިސް ވަނީ ބޭބެގެ ކޮޓަރިއަށެވެ. އެ ކޮޓަރީގެ ބޮކި ދިއްލިއެވެ. ދެން ނުކުމެ ބޭބެގެ ކައިރީ އޭނާ މަޑުކޮށްލައިފިއެވެ. ފަހަތުން ރިއާ އައިސް އެމީހުންތާ ފަސްވަރަކަށް ފިޔަވަޅު ދުރުގައި މަޑުކޮށްލިއެވެ. އަނބިމީހާއަށް އައިތަންގެ ސަމާލުކަމެއް ނެތް ފަދައެވެ.\n"އައިތަން. މިތާ ކީއްކުރަނީ." އައިރިކް ވާހަކަދެއްކީ ކައިރީގަ ހުއްޓުނު މީހާ ޔަގީންވެގެންނެވެ.\n"އަހަރެން އައިސްގެން ނުވޭތަ." އައިތަން ބުނެލިއެވެ. ވާހަކަދެއްކުމުގައި ގާތްކަމެއް ނެތުމަކީ އާންމުކަމެކެވެ. ރުންކުރުކޮށް އައިރިކް އެއްޗެކޭ ބުނެފިނަމަ އޭގެ ރައްދު އައިތަން ދޭނީ ހަމަ އެފަދައިންނެވެ. އެހެނަސް އެ ދެބެންގެ ހިތް ބަލައިފި މީހަކަށް އެކަކުއަނެކަކަށް ފުރާނަ ދޭން ތައްޔާރަށް ތިބިފަދަ ވަރުގަދަ ލޯތްބެއް ފެންނާނެއެވެ.\n"ދަނީތަ؟" އައިރިކް އެނބުރި ކޮޓަރިއަށް ވަންނަން އުޅޭހެން ހީވުމުން އައިތަން އަހާލިއެވެ.\n"ރިއާ ކައިރީ ބުނެބަލަ ފޫހިފިލުވާދޭން. އަހަރެންމީ އައިތަން ފޫހިފިލުވާދޭން ހުރި މީހެއްނޫން." އައިރިކްގެ ބުންޏެވެ. ތަންކޮޅެއް ދުރުގައި ހުރި ރިއާއަށް ކުޑަ ސިހުމެއް ލިބުނެވެ. އައިރިކްއަށް ހަމަ ނުފެނޭބާއޭ އޭނާ ސުވާލު އުފެދުނެވެ. އެވަގުތު އައިތަންއަށް ވެސް ކޮށްލެވުނީ ހަމަ އެ ސުވާލެވެ.\n"ކިހިނެއް އެނގުނީ ރިއާ ހުރިކަން. ދޮންބެއަށް ނުފެންނަކަމާމެދު ޝައްކު." އައިރިކްގެ މޫނުގެ ކުރިމަތީ އައިތަން ކަނާއަތްތިލަ ހޫރާލިއެވެ. ކުޑަކޮށް އޭނާ ހީނލިއެވެ. އައިރިކްގެ ދެބުމަ ކައިރިވެލިއެވެ. އޭނާ އައިތަންގެ އަތުގައި ކުއްލިއަކަށް ހިފީ ހުސިޔާރުކަމާއެކުއެވެ.\n"ޔޫ ތިންކް އިޓްސް ފަނީ." އައިރިކްއަށް ރުޅި އާދެވުނެވެ. އައިތަންގެ އަތް ފޮޅުވާލިއެވެ. ދިގުވެފައި ހުރި ތުނބުޅީގެ ތެރެއިން ވެސް އައިރިކް ދަތްކުނޑިވިކާލިކަން ކޯކަށިގަނޑަށް ވާންވެލި ގޮތުން ފާޅުވެލައިފިއެވެ.\n"ސޮރީ... އައި ޑިޑިންޓް މީން ލައިކް ދެޓް." އައިތަން ވަގުތުން މަޢާފަށް އެދުނެވެ. އޭނާ އުޅުނީ ބޭބެގެ ނުކުޅެދުންތެރިކަން ހަނދާންކޮށްދޭކަށް ނޫނެވެ. ވިސްނާނުލާ އެފަދަ ސަމާސާތައް އައިތަންއަށް ކުރެވެނީއެވެ. އައިރިކް މިހާރު އެ ހުރީ އެއްވެސް ކަހަލަ ސަމާސާއެއް ބަލައިގަނެވޭފަދަ ހާލަތެއްގައި ނޫނެވެ.\n"ދޮންބެއަށް ދެން ދުވަހަކުވެސް ނުފެންނާނެތަ؟." އައިރިކް ކޮޓަރިއަށް ވަދެގެން ދިއުމުން ރިއާ އައިސް އައިތަންގެ ގާތުގައި މަޑުކޮށްލަމުން އަހާލިއެވެ.\n"ނޭނގެ. ބޭރުން ބެލި ޑަކްޓަރު ވެސް ބުނީ މިކޮޅުން ބުނި ގޮތަށް. އެއް ލޮލަށް ފެނުމުގެ ޗާންސް އެބައޮތޭ. ވަގުތީ އަނދިރިވުމެކޭ އެއީ. އެކަމަކު ދޮންބެ ގަބޫލެއްނުކުރޭ. މިހާ ދުވަސްވީއިރު ވެސް ލޮލަށް ނުފެންނާތީ މައްސަލައަކީ." އައިތަން ބުންޏެވެ.\n"އެހާލުގަ މަސައްކަތެއް ވެސް ނުކުރެވޭނެ. ދެން މުޅި އުމުރު މީހެއްގެ އެހީގަ އުޅޭން ޖެހޭނީ ދޯ. ކާކު އޮފީހުގެ ބޮޑަކަށް މިހާރު ހުންނަނީ. އައިތަންއަށް އެ މަޤާމް ދޭން ބައްޕަ ކައިރީ ބުނަންވީނު. ދޮންބެއަށް އެހެންވީއްސުރެ އައިތަން ތިއުޅެނީ ކިހާ ބުރަކޮށް. ކީއްވެ ދޮންބެ ބަލަހައްޓަން މީހަކު ނުގެންނަނީ." ރިއާ ބުންޏެވެ.\n"ޝަޓަޕް ރިއާ." އައިތަންއަށް ބުނެވުނެވެ.\n"މިހާރު މަށަށް ކީކޭ ބުނެވުނީ. ލޮލަށް ނުފެންނަ މީހެއްގެ ވާހަކަ އޭ މިދައްކަނީ. އައިތަންގެ ބޭބެއެއް ކަމަކު، އިޓްސް ދި ޓްރުތް. ހަގީގަތް ބަދަލެއްނުވާނެ ދޯ. ފެންނާނޭކަމެއް ޔަގީންވަނީއެއްނޫން. އޭނާ ގޮސް ބޮޑުގޮނޑީގަ އިނދެގެން ވިޔަފާރި ކުރިޔަށް ގެންދެވޭނެތަ؟. ތި މީހުންގެ ހުރިހާ ފިހާރަތަކަށް ވާނީ ކިހިނެއް؟..."\n"ރިއާ ޕްލީޒް. ހުއްޓާލަފާނަންތަ!... އާން! އެއީ އަހަރެންގެ ބޭބެ. އަހަރެންގެ ދޮންބެ... އެހެންވީމަ އޭނާގެ ވާހަކަ ނުދައްކަންވީ. އެއީ ރިއާއާ ބެހޭ މީހެއްނޫން. ދެން ތިބުނީ ވިޔަފާރިއޭ. އެއީ އަހަރެންގެ ފެމިލީ ބިޒްނަސް. ކުރިއަރާ ދިޔަސް އަދި ބަނގުރޫޓުވިޔަސް އެއީ ރިއާ ބަލަން ޖެހޭ ކަމެއްނޫން. ކަންބޮޑު ތިވަނީ އިރުއިރުކޮޅުން ފުރައިގެންދާން ލާރި ނުހުރެދާނެތީތަ؟." އައިތަންގެ އެންމެ ޖުމްލައަކާއެކު ރިއާއަށް ހަރުކަށިކަމެއް ވެރިވިއެވެ. އެހިސާބުން ވަގުތުން ރިއާ ހިމޭންކަން ޚިޔާރުކޮށްފިއެވެ.\n"ބެޓާ ސްޓޮޕް ނައު... މިރޭ ވެސް ގެއަށް ނުގޮސްފާނެ." އަވަހަށް އަމިއްލަ ނަފްސަށް ރިއާ ވިސްނައިދިނެވެ.\nކޮޓަރީގައި އިން އައިރިކްއަށް އެ ކޮޓަރި ކައިރީ ސަރައްކާލީގައި ތިބެ ރިއާއާއި އައިތަން ދައްކަމުން ދިޔަ ވާހަކަތައް އިވެއެވެ. ދެ ލޯ މަރާލައިގެން އިންއިރު އެ މޫނުމަތިން ފާޅުވަނީ ތުރާލާއި ވޭން ތަޙައްމުލުކުރާކަމުގެ އަސަރެވެ. ލިބިފައިވާ މާޔޫސްކަމާއެކު އޭނާގެ ބޮލުގައި ނުފިލާ ރިހުމެއް ހުއްޓެވެ. ހޭވި، ތަރުތީބެއްނެތި ނިތްކުރި މައްޗަށް ވެރިފައި ހުރި ފަންއިސްތަށިތައް، މައްޗަށް ވާހެން އޮމާންކޮއްލުމަށް ދެ އަތުން އަތްފުނާ އަޅާލިއެވެ. ދެން މަޑުމަޑުން ނިތްކުރިން ލާފައި ދެ އަތްތިލަ ތިރިކުރަމުން ގެނެސް އޭނާގެ ދެ ލޮލުގައި ޖައްސާލިއެވެ. އެއްވެސް އައިބެއް އެ ލޮލުގެ ބޭރުފުށުގައި ނެތެވެ. މެރިފައިވާ ލޮލުގެ ތެރޭ ކަޅި ހިންގާލެވުނު ހިނދު، ދިގު ބޯ އެސްފިޔަތަކުގެ އިޙްސާސް އިނގިލިތަކަށް ކުރެވުނެވެ. ލޮލުގައި ޖައްސާލެވިފައިވީ ދެ އަތްތިލަ ނަގައި ކުރިމައްޗަށް ވާހެން ދަމާލިއެވެ. އަދި ލޯ ހުޅުވާލައިގެން އިނދެ އޭނާގެ ދެ އަތް ފެނޭތޯ ސިކުނޑިއާއި މުޅި ނަފްސަށް ބާރުލަމުން ދިޔައެވެ. އެގޮތުގައި ވަގުތުކޮޅެއްވީއިރު ދަމާލެވިފައިވީ އަމިއްލަ ދެ އަތް ސިފަވެގެން އައީ އައިރިކްގެ ލޮލަކަށް ނޫނެވެ. ދެ އަތާއި ހުޅުވާލެވިފައިވާ އަތްތިލައިގެ އިތުރުން އިނގިލިތަކުގެ ސިފަ ކުރެހީ އޭނާގެ އަމިއްލަ ހިތެވެ. ލޮލުގެ ފެނުން ގެއްލުމުގެ ކުރީން ހަނދާނުގައި ރައްކާކުރެވިފައިވި ފޮޓޯގަނޑެއް ދެވަނަ ފަހަރަށް ބަލާލުން ފަދައެވެ. ވަގުތުން ރުޅިވެރިކަމުގެ އެންމެހާ އަސަރުތައް އެ މޫނަށް ޖަމާވެއްޖެއެވެ. ދެ ލޯ މަރާ ބާރުކޮށްލުމާއެކު އައިރިކްގެ ދަމާލެވިފައިވި ދެ އަތް ކުރުކޮށްލެވި ދެ އަތްތިލަ ވެސް މުއްކެވިއްޖެއެވެ.\nފާއިތުވި އޯގަސްޓް މަހު ހަތާވީސް އަހަރު ފުރުނު އައިރިކްއަކީ ލޯފަން ޒުވާނެއް ނޫނެވެ. ތިން މަސް ކުރީން ހުޅުމާލޭ ބުރިޖުމަތިން ހިނގި ނުރައްކާތެރި އެކްސިޑެންޓުގެ ސަބަބުން އޭނާގެ ބޮލާއި ވައަތު ލޯ ނުހަނު ބޮޑަށް ޒަޚަމްވީއެވެ. ލިބުނު ގެއްލުމުގެ ސަބަބުން ދެ ލޮލުގެ ފެނުމުގެ ބާރު ދިޔައީއެވެ. ދަތުރު ކުރުމުގެ ހުއްދަ ޑަކްޓަރުން ދިނުމާއެކު ވަގުތުން އައިރިކް ގޮވައިގެން ޢާއިލާ ފުރީ އެމެރިކާއަށެވެ. އޭރު އައިރިކްއަށް ލިބުނު އަނިޔާގައި މީހާއަށް ރަނގަޅަށް ހިނގައި ވެސް ނުގަނެވެއެވެ. މޮޅެތި ކުޅަދާނަ ޑަކްޓަރުންނަށް އޭނާ ދެއްކިއްޖެއެވެ. ބޭނުންވި ނަތީޖާއެއް ނުލިބުނެވެ. ލޮލަށް ފެނިފެނި ހުރެފައި ކުއްލިއަކަށް އެ ނިޢުމަތުން މީހާ މަޙްރޫމުވެ ނުކުޅެދުންތެރިކަން އިޙްސާސް ކުރާން ޖެހުނީތީ އައިރިކްގެ މުޅި ދިރިއުޅުން އެކޮޅުކޮޅުން ޖެހުނީއެވެ. އިންސާނާގެ ހަޔާތަކީ އުސްގަނޑާއި އަޑިގުނޑަން ގިނަ ރާސްތާއެކެވެ. ދިރިއުޅުން އަޑި އަޅާލާނީ ކޮންވަގުތަކު ކޮންގޮތަކަށް ކަމެއް ބުނާކަށް ނޫނީ ލަފާކުރުމަކީ ވެސް އިންސާނާއަށް ވާނޭކަމެއް ނޫނެވެ. އެއްވެސް އިރަކު އައިރިކްއަކީ އެހެން މީހުންނަށް އޭނާގެ އެއްވެސް ކަމެއް ޖައްސަން ބޭނުންވާ ޒުވާނެއްނޫނެވެ. ކާފަގެ ފަރާތުން ޢާއިލާއަށް ވާރުތަވެ ބަލަހައްޓަމުން އަންނަ ބޮޑު ފިޔަފާރީގައި ކުންފުނީގެ އެންމެ އިސް މަޤާމާ އޭނާ ހަވާލުވިތާ އަދިވީ އެންމެ ދެ އަހަރެވެ. އެއީ ހަރުދަނާ ޢިލްމީ ޒުވާނެކެވެ. އަމިއްލަ ނަފްސަށްވުރެ ވެސް ބޮޑަށް އޭނާ މަސައްކަތް ދެކެ ލޯބިވެއެވެ. ހަޔާތުގައި ލޯތްބަށް ފުރުސަތު ދެވިފައި ނެތީ އެހެންވެއެވެ. މަސައްކަތަށް އޭނާ ދޭ އަހައްމިޔަތުކަމަށްވުރެ މުހިންމުކަމެއް އެހެން ދިމާލަކަށް އައިރިކްއަށް ދެވިފައި ނެތީއެވެ. ޒަވާޖީ ހަޔާތެއް ފެށުމުގައި އޭނާއަށް ލޯތްބެއް މުހިންމެ ނޫނެވެ. އޭނާ ޤަބޫލުކުރާ ގޮތުގައި ޢާއިލާއާއި އޭނާއަށް އިޚްތިރާމް ކުރާ ބައިވެރިއަކު އެއީ ރަނގަޅު ބައިވެރިއެކެވެ. ޚާއްޞަކޮށް މައިންބަފައިން ޚިޔާރުކޮށްދޭ ބައިވެރިއަކު ގޯހެއް ނުވާނެއެވެ.\n"ޝީ އިޒް ރައިޓް..." ރުޅިވެރިކަމުގެ ތެރެއިން އައިރިކްގެ ހިތުގައި ޖެހުނެވެ. ރިއާ ދެއްކީ ތެދުވާހައެކޭ އޭނާގެ ހިތް އެއްބަސްވަނީއެވެ. މިހާރު އޭނާއަކީ އެންމެންގެ ތެރޭ ނުހަނު ބޮޑަށް ބޭކާރުވެފައިވާ މީހެއްކަމުގެ އިޙްސާސް ކުރެވޭތީއެވެ. ޢާއިލާ މީހަކު އޭނާއާ ދިމާއަށް ދެރަބަހެއް ނުބުންޏަސް ދުރު މީހުން ވާހަކަދައްކާނީ ކަން އޮތް ގޮތަށޭ އޭނާއަށް ހީވަނީއެވެ. އެކަމަކު އެއީ މުޅީން ތެދެއްކަން ޤަބޫލްކުރާން ވެދާނޭ ހެއްޔެވެ. ގާތް މީހާ ވިޔަސް ދުރުމީހާ ވިޔަސް އެކަކުގެ ވެސް ހިތާއި ނިޔަތް ނޭނގޭއިރު އެއީ ތެދެކޭ ބުނާން އެނގޭނީ ކިހިނެއް ހެއްޔެވެ. އެކަމަކު އެއިން ސުވާލެއް ކުރެވޭވަރަށްވުރެ އައިރިކް އިނީ ފުން ވަރުބަލިކަމެއްގެ ތެރޭގައެވެ. އަމިއްލަ ޟަމީރުގެ އަޑު ވެސް މިވަގުތު ހިމޭންވެފައިވާ ކަހަލައެވެ. އޭނާ އެނދުގެ އަރިމަތީ އިށީނދެ އިދެ އަތް ދަމާލީ މަޑުމަޑުންނެވެ. އެނދުއަރިމަތީ ހުރި ކަބަޑުގައި އަތް ޖެހުމުން އޭގެ ވަތްގަނޑު ހުޅުވާލިއެވެ. ކޮށްފަރިތަކަމެއް ފަދައިން އޭނާ ނެގި ސިނގިރޭޓު ރޯކޮށްލިއެވެ. ދުންފަތުގެ މަސްތުކަމުން އަރާމު ހޯދަން އޭނާ މަސައްކަތް ފެށިއެވެ. އިރެއްގައި އޭނާ ދުންފަތަށް ނަފުރަތުކުރިއެވެ. ނަމަވެސް މިހާރު އޭނާއަށް ކިރިޔާވެސް ހަމަޖެހުމެއް ގެނުވައިދޭ އެންމެ ގާތް އެކުވެރިޔާއަށް ދުންފަތް ވެއްޖެއެވެ. ބައްޕައާއި މަންމަގެ ނުރުހުމާއެކު ވެސް އެ ފައިދާނުކުރާ ގެއްލުންދޭ އެކުވެރިޔާ ދޫކޮށްލުމުގެ ވިސްނުމެއް އައިރިކްގެ ނެތެވެ.\nޝަބްނަމްއާއި އިސާކްއާއެކު ރޭގެ ކެއުމުގައި މިފަހަރު ވެސް އައިރިކް ބައިވެރިއެއް ނުވިއެވެ. ކީލަން ފޮނުވުމުގެ ބަދަލުގައި ކާއެއްޗެހި ތަބަށް ހިފައިގެން ދިޔައީ ފަޒްނާއެވެ. ބައްޕަ އެދުނު ފަދައިން ރިއާއާއެކު އައިތަން ކާކޮޓަރިއަށް އައެވެ. ކެއުމުގައި އޭގެ ދެމަފިރިން ބައިވެރިވީއިރު ވާހަކަދެއްކީ ޝަބްނަމްއާއި އިސާކެވެ. އެމީހުން ވެސް ވަރިއާ ގުޅޭ އެއްވެސް ވާހަކައެއް ނުދެއްކިއެވެ. ކައި ނިންމާލުމާއެކު އައިތަން އަވަސްވީ ރިއާ ގޮވައިގެން ގެއަށްދާށެވެ. މީހަކާ ބައްދަލުކޮށްލަންވެފައި އޮތްކަން އައިތަން ބުނީ އުޒުރެއްގެ ގޮތުންނެވެ. ރިއާ ގޮވައިގެން ގޭގައި މަޑުކުރާން އޭނާ ބޭނުންނުވާތީއެވެ.\nދުއްވަމުންދިޔަ ކާރު ތެރެއަށް އޮތީ ހިމޭންކަން ވެރިވެފައެވެ. ރިއާ ވާހަކަދެއްކީ އޭނާގެ ގޭ ދޮރު މައްޗަށް އައިތަން ކާރު މަޑުކުރާން އުޅުނީމައެވެ.\n"ނުވަންނާނަންތަ؟." ރިއާ އަހާލިއެވެ.\n"އަހަންނަށް ލަސްވޭ. ފަހަތުން ވެހިކަލްތައް ގިނަ ނުވަނީސް ފައިބަންވީނު." އައިތަން މިހެން ބުނެ ފޯނު ނެގިއެވެ. އޭނާ ރިއާ ދޭ ޖަވާބަކަށް އިންތިޒާރެއް ނުކުރިއެވެ. ފޯނުން މީހަކަށް ޑަޔަލް ކޮށްލުމާއެކު ކަންފަތުގައި ފޯނު ޖައްސާލިއެވެ.\n"ރަޒާ... ކޮންތާކު؟... އާން!... އޯކޭ!." އައިތަން ފޯނުން ވާހަކަދެއްކިއެވެ. ރިއާ ބަލަން އިނދެފައި ކާރުގެ ދޮރުފަތް ހުޅުވާލައި ފޭބިއެވެ.\n"މިރޭ އަންނާނަންތަ؟. މިކޮޅުގަ ނިދަން." ކާރުގެ ދޮރުފަތް ލެއްޕުމުގެ ކުރީން ރިއާ އަހާލިއެވެ.\n"ހޫމް... ވިސްނާނަން. ގެއަށް ވަދޭ." އަވަހަށް ފޮނުވާލަން ބޭނުންވެފައި ހުރިވަރުން އައިތަން ބުނެލިއެވެ.\nހައިރާން ކަމުގައި ފޯނަށް ބަލަން ހުރެފައި ރަޒާ އެނބުރިލީ މައިރާ ގޮވާލީމައެވެ. ކޭކުފަޅަންވީ ވަގުތު ޖެހުނީއެވެ. ފަޅާލި ޗޮކުލެޓު ކޭކު ފެނި އެއީ މައިރާގެ މަސައްކަތެއް ނޫންކަން ބުނާން ޢާއިލާއާއި މާޔަލްއަށް ވެސް އެނގެއެވެ. އެހެންވިޔަސް އެކަކުވެސް އެއްވެސް އެއްޗެއް އެވަގުތު ނުބުނެއެވެ. ކިރިޔާ ވެސް ކޭކާ ބެހޭ ގޮތުން ސުވާލެއް ކުރީ މަލަކް އެކަންޏެވެ. މާޔަލްއަށް އެންމެ ކަމުދާނީ ރެޑްވެލްވެޓް ކޭކުކަން ޢާއިލާގެ އެންމެންނަށް އެނގޭނެއެވެ.\nފެޅި ކޭކުން އެތިކޮޅެއް ގާތް އެންމެންނަށް މާޔަލް ލަވައިދީ ފޮޓޯތައް ނެގުނެވެ. ކުއްލިއަކަށް އެންމެންގެ ރާގުތަކަށް ބަދަލުއައީތީ މާޔަލްގެ ސަމާލުކަން ވެސް އެކަމަށް ހުއްޓުނެވެ. ވަރަށް ލޯބިވާކަން ޖަހާފައިވާ ހިތް ބައްޓަމުގެ ފޮއިލް ފުއްޕާހަމާއެކު ވިއްސާރަދުނީގެ ކުލަތައް ހިމަނާފައިވާ ބޮޑު ފިނިފެންމާ ބޮނޑި ހިފައިގެން މާޔަލްއާ ދިމާއަށް އައީ އިވާންއެވެ. ކޭކުކޮޅު ކާލި ގޮތަށް އައިމީގެ ދެމަފިރިން އިވާންއާއެކު ގެއްލުނީ ކީއްވެކަން މާޔަލްއަށް އެނގުނީ ދެނެވެ. ހެނދުހެނދުނާ އިވާން ގެނެސްދިން ރަތް ފިނިފެންމާ ބޮނޑީގެ ހުރި މާތައް މިހާރު ވެސް ގޭތެރެއިން ހުރީ ފެންނާށެވެ. އަނެއްކާވެސް މާޔަލްއަށް އެ ލިބުނީ އެފަދަ ރީތި ދެވަނަ މާބޮޑިއެވެ. މާބޮނޑިއާއި ފުއްޕާހަމުގައި ހިފުމުން ހަދިޔާ ނިމުނީ ނޫންކަން އިވާން ބުނެލިއެވެ. މާޔަލްގެ އަތުން މާބޮޑިއާއި ފުއްޕާހަން މައިރާ ނެގިއެވެ. އެއާއެކު އައިމީގެ އަތުގައި ރަންކަރުދާހުން ޕާރުސަލްކޮށްފައި އޮތް ފޮށި އިވާން ނަގައި ދިއްކޮށްލިއެވެ. އެފަދަ އެތައް ހަދިޔާއެއް އެވަގުތު އިވާންގެ ފަރާތުން މާޔަލްއަށް ލިބުނެވެ.\nއިވާންއާއި މާޔަލްއަށް އެންމެންގެ ސަމާލުކަން ހުއްޓިފައިވީ ވަގުތު މައިރާގެ ގާތަށް ރަޒާ ޖެހިލިއެވެ. އެކުވެރިއަކު ކަމަކު އައިސް ހުރުމުން އޭނާއާ ވާހަކަދައްކާލަން ތިރިއަށްކަން ދަނީ ބުނެލިއެވެ. ޙަފުލާ ނިމި މެހެމާނުން އެނބުރި ދިއުމުން ޢާއިލާ އެކުގައި އަދި ވަގުތު ހޭދަކުރާން ބޭނުންވާނޭކަން ރަޒާއަށް އެނގެއެވެ. އެހެންވެ އޭނާ ގިނައިރެއް އަންނާނަމޭ ބުނެލިއެވެ. މައިރާ ސުވާލުތަކެއް ނުކޮށް ހަމައެކަނި ބޯޖަހާލީއެވެ. ފިރިމީހާ ގޮސް ދޮރުން ނުކުންނަން ދެން މައިރާއަށް ބަލަން ހުރެވުނެވެ. ކާކުތޯ އައީ އަހާލަން އޭނާ ބޭނުންވިއެވެ. ނަމަވެސް އެ ސުވާލު އެންމެންގެ ތެރޭ ނުކުރީއެވެ.\n"ސޮރީ އިނގޭ. ކޮފީއަކަށް އަރާ ތިބޭނެ ވަގުތެއްނެތް. ވަރަށް އަވަސްކޮށްލަން އެބަޖެހޭ." ކާރުގެ ކުރިއަށް އަރާ ސީޓުގައި ހަމަޖެހިލި ގޮތަށް ރަޒާ ވާހަކަދެއްކިއެވެ. (ނުނިމޭ)


Naruhunge Thamareenu Kurumuge Programme aa Gulhigen ihumaalu vefaivaakamuge Shakuvaathah\nނަރުހުންނަށް ބައްދަލުކުރުމަށް ބޭއްވި ރަސްމިއްޔާތުގެ ތެރެއިން--\n21 ސެޕްޓެމްބަރ 20185ކޮމެންޓް\nނަރުހުން ތަމްރީނުކުރުމުގެ ޕްރޮގްރާމާއި ގުޅިގެން އިހުމާލުވެފައިވާކަމުގެ ޝަކުވާތައް\nޓިވެޓް އޮތޯރިޓީއާ މޯލްޑިވްސް ނޭޝަނަލް ޔުނިވަރސިޓީ (އެމްއެންޔޫ) ގުޅިގެން 500 ނަރުހުން ތަމްރީނުކުރަން އެޑިއުކޭޝަން މިނިސްޓްރީން ފަށާއިފައިވާ ޕްރޮގްރާމާއި ގުޅިގެން އެމްއެންޔޫއިން އިހުމާލުވެފައިވާކަމުގެ ޝަކުވާތައް ބައިވެރިން ކޮށްފިއެވެ.\nވީއެފްޕީ އާ ވާހަކަ ދައްކަމުން އެޕްރޮގުރާމުގެ ބައިވެރިއަކު ބުނީ އެޕްރޮގުރާމު ކުރިއަށް ގެންދިއުމަށް ނިންމާފައިވަނީ އަތޮޅުތަކުގެ ތިބެގެން ކިޔެވޭނެހެން އޮންލައިންކޮށް ކަމަށެވެ. ނަމަވެސް ކޯހުގެ މެދުތެރެއިން ކޯހުގެ ބައިވެރިންނަށް ޖެހުނީ ތޭވިސް ހާސް ރުފިޔާގެ ލޯނެއް ނަގައި ތަމްރީނުތައް ހޯދުމަށް އިންޑިއާގެ ޓްރިވެންޑްރަމްގައި ހުންނަ އެސްޔޫޓީ ހޮސްޕިޓަލުން ދާން ކަމަށެވެ.\nއިންޑިއާގައި ކުރިއަށް ދިޔަ ތަމްރީނުތައް ނިމުމަށްފަހު ކޯސް ނިމުނު ކަމުގެ ސެޓެފިކެޓް ހިފައިގެން މާލެ އައުމުން އިތުރު ޓެސްޓެއް ހަދަން ޖެހުނު ކަމަށް ވެސް ޕްރޮގުރާމުގެ ބައިވެރިއަކު ވަނީ ބުނެފައެވެ. އަދި ޓެސްޓަށް ތައްޔާރު ވުމުގެ ގޮތުން ބައިވެރިން މާލެ އައިސް އަނެއްކާ ވެސް ކިޔަވަން ޖެހުނު ކަމަށް ބުނެއެވެ. ނަމަވެސް ބައިވެރިން ބުނިގޮތުގައި ގިނަ ފަހަރު އެގަޑިތަކުގައި ލެކްޗަރުން ކިޔަވައިދޭން ނާންނަ ކަމަށާއި އަދި ކިޔަވާދޭއިރު ވެސް އެކިލެކްޗަރުން ކިޔަވައިދެނީ އެކި ގޮތަށް ކަމަށްވެސް ބައިވެރިން ވަނީ ބުނެފައެވެ. އެކަމުގެ ސަބަބުން ގިނަ ކުދިން ވަނީ ފެއިލް ވެފައި ކަމަށް ބައިވެރިއަކު ވަނީ ބުނެފައެވެ.\nއެއަށްފަހު އަނެއްކާވެސް އައިޖީއެމްއެޗަށް ކްލިނިކަލް އަށް ދާން އަންގާފައިވާކަމަށާއި އޭގެ ސަބަބުން ގިނަ ބައިވެރިންނަށް އުނދަގޫތަކާ ކުރިމަތިވެފައި ކަމަށް ވީއެފްޕީ އާ ވާހަކަ ދައްކަމުން ބައިވެރިއަކު ބުނެއެވެ. ބައިވެރިން ބުނިގޮތުގައި އެކޯހުގައި ބައިވެރިވި އިރު އިންޑިއާއަށް ގޮސް، ރާއްޖެ އައިސް ޓެސްޓުތައް ހަދައި، އައިޖީއެމްއެޗްއަށް ވެސް ދާންޖެހޭކަމުގެ އެއްވެސް މައުލޫމާތެއް އެމްއެންޔޫއިން ކުރިން ނުދޭކަމަށެވެ. އަދި އެއީ އެއްވެސް އިންސާފުވެރިކަމާއެކު ކުރިކަމެއް ނޫންކަމަށް ވެސް ބައިވެރިން ވަނީ ބުނެފައެވެ.\nބައިވެރިން ބުނިގޮތުގައި އެކަމާ ގުޅިގެން އެމްއެންޔޫއަށް ޝަކުވާ ހުށައެޅި ނަމަވެސް އެމްއެންޔޫއިން އެޝަކުވާތަކަށް އެހާ އިސްކަން ނުދެއެވެ. އެކަމާ ގުޅިގެން އެމްއެންޔޫގެ ބަހެއް ވަނީ އަދި ލިބޭ ގޮތް ނުވެފައެވެ.\nކޮންމެ މީހަކަށް ވެސް އެނގޭނެ، ކުއްޖަކު ވިހާނީ ގަރުބަގަންނަތާ ނުވަމަހާއި ނުވަދުވަސް ފަހުން ކަން. ވަންނަ ކުދިންގެ ފެންވަރަށް ނުބަލައި، ކަނޑައެޅިފައިވާ 60 ހަފުތާގައި ނުކިޔައިދީ، އަދި ކިޔަވައިދިނުމުގައި އިހުމާލުވެ، ޕްރޮސީޖަރތަކަށް ފަރިތަނުވަނީސް، ދަސްވަރުން ދަސްވެނިކުރުމުން އެކުދިންނަކަށް މުޤައްރަރުގައިވާ މިންވަރެއް ދަހެއް ނުވާނެ. މިކަމުގެ ނަތީޖާ ނުކުންނާނީ އަހަރުތަކެއްގެ ފަހުން. ވަޒީފާގެ ވާޖިބުތައް އަދާކުރަން ދަރިވަރުން ނުކުޅެދުންވެރިވުމުން.... ބަލިމީހުންނަށް އިހުމާލުވެ.... ބައެއް މީހުން މަރުވުމުން. ހެލްތު ދާއިރާއަކީ ފެންވަރު ހިފަހައްޓަން ޖެހޭ ދާއިރާއެއް. މިފަދަ އަނެއް ނުރައްކާތެރިކަމަކީ މުދައްރިސުން ބަކެޓް މޯޑުން ކިޔަވައިދީގެން ނެރޭކަން. މިކަމުގެ ނޭދެވޭ އަސަރުވެސް އެހާ ބޮޑުވާނެ.\nނަރުސްކަމަކީ، މީގެ ކުރިން ވަރަށް ފެންވަރު ރަނގަޅަށް ދެމުން އައި ތަމްރީނެއް. މިހާރު މިކަންވަނީ ބޮޑުގުޅައަށް ވެފައި. ފެންވަރު ހިފެހެއްޓުމަކީ އެބައެއްގެ މަސްއޫލިއްޔަތަށްވާ ނާރސިން ކައުންސިލްވަނީ ސިޔާސީ ނުފޫޒުން ބަނދެވިފައި.\nތެދު ވާހަކަ ތަކެއް\nގިނަކުދިން ތިބީ ކެެރިއަރ ބަދަލު ކުރާ ހިސާބުގައި\nއެއީ ރައީސް ޔާމީނު ރައްޔިތުންނަށް ދޭ އަނިޔަ އެހެންވީމަ 23 ވަނަދުވަހު ވޯޓުން ބަލިކޮށް މިއަނިޔާވެރިކަން ނިންމަންވީ އެއިރުުން އިއްތިޙާދުގެ ވެރިކަމެއްގައި ހުރިހާކުދިންނަށް ވަޒީފާ ގެރެންޓީ ވާނެ އަދި ކިއެވުންވެސް ފުރިހަމަވެ މުސާރަވެސް ރަނގަޅުވާނެ\nޙަމަ އެންމެ ބައެއްގެ ވާހަކަ ތި. ޑިޕްލޮމާ ކުދިން އަދިވެސް ތިހާލުގަ.\nޢެކުދިން ގެ އުމުރުން ގެއްލުނު 2އަހަރު. ހިލޭ ކިޔެވޭ ކޯހެއްކަމަށް ބުނެ ބައިވެރިކޮށް، 25 ހާސްރުފިޔާ ގެ ލޯނެއްގެ އިތުރުން ދަރިވަުން ބޮޑުހޭދައެއް ކުރަންޖެހުނު. ލިބުނުފާސް މެޑިކަލް ބޯޑު، ޢެކުރެޑިޓޭސަން ޤަބޫލްނުކުރެ! ބޮޑު ޖަރީމާއެއް! ވަޒީފާ ދޭނެކަމަށާ ލޯނުދައްކަން ޖެހޭނީ އޭގެ ފަހުންކަމަށް ބުނެ، މިހާރު ލޯނަށްވެސް ކަނޑަންފަށައިފި! ޙުސްދޮގުހެދީ


Cigarette fottakun 20rf, energy drink dhalhakun 8rf. bodu kuran majileehun faas koffi | Mihaaru\nރައްޔިތުންގެ މަޖިލީހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ. އެކްސްޕޯޓް އިމްޕޯޓް ގާނޫނަށް އިސްލާހު ގެނައުމުގެ ބިލު ރައްޔިތުންގެ މަޖިލީހުން ވަނީ ފާސްކޮށްފައި. - ފޮޓޯ: މަޖިލިސް\nސިނގިރޭޓު ފޮއްޓަކުން 20ރ.، އެނާޖީ ޑްރިންކް ދަޅަކުން 8ރ. ބޮޑުވާ ގޮތަށް މަޖިލީހުން ފާސްކޮށްފި\n01 މާޗް 2017 - 15:11 14 comments\nސިނގިރޭޓާއި އެނާޖީ ޑްރިންކާއި ސޮފްޓް ޑްރިންކުން ޑިއުޓީ ބޮޑުކުރުމަށް އެކްސްޕޯޓް އިމްޕޯޓް ގާނޫނަށް އިސްލާހު ގެނައުމުގެ ބިލު ރައްޔިތުންގެ މަޖިލީހުން މިއަދު ފާސްކޮށްފި އެވެ. މި އިސްލާހު ތަސްދީގުކޮށްފި ނަމަ، ސިނގިރޭޓު ފޮއްޓަކުން 20ރ.، އެނާޖީ ޑްރިންކް ދަޅަކުން 8ރ. ބޮޑު ވާނެ އެވެ.\nކުޑަހުވަދޫ ދާއިރާގެ އެމްޑީއޭ މެމްބަރު އަހުމަދު އާމިރު ހުށަހެޅުއްވި އިސްލާހު ފާސްވީ 50 އަށް ވުރެ ގިނަ މެމްބަރުންގެ ވޯޓާ އެކުގަ އެވެ.\nމި އިސްލާހަށް ބަހުސްކުރި ގަޑީގަ އާއި ވޯޓަށް އެހި ގަޑީގައި އެމްޑީޕީ މެމްބަރުން ވަނީ މަޖިލީހުގެ ތަޅުމުގައި އިހްތިޖާޖް ކުރައްވާފަ އެވެ. އެއީ ދުންފަތުގެ ބާވަތްތަކުން ނަގާ ޑިއުޓީގެ ފަސް ޕަސެންޓް އާންމުން ހޭލުންތެރިކުރުމުގެ ޕްރޮގްރާމްތަކާއި ދުންފަތުން އާންމުން ދުރުކުރުމުގެ ހަރަކާތްތައް ހިންގަން މު ދާއިރާގެ އެމްޑީޕީ މެމްބަރު ފައްޔާޒް އިސްމާއިލް ހުށަހެޅުއްވި އިސްލާހު ބަލައިނުގަތުމުންނެވެ. އެ އިސްލާހު ބަލައިނުގަތް ސަބަބެއް ރިޔާސަތުން އަންގާފައިނުވާ ކަމަށް އެމްޑީޕީގެ މެމްބަރުން ވިދާޅުވި އެވެ.\nއެހެންވެ، މަޖިލީހުގެ ރައީސް އަބްދުﷲ މަސީހު އިންނަވާ ގޮނޑި ފައްޔާޒް ހިސޯރުކުރެއްވި އެވެ. އަދި އެމްޑީޕީގެ ބައެއް މެމްބަރުން ތަޅުމުގައި އަޑުގަދަކުރެއްވި އެވެ. އަދި މަސީހު، ޖަލްސާ ކުރިއަށް ގެންދެވީ ވަޒީރުން ތިއްބަވާ ތަނުން ގޮނޑިއެއްގައި އިންނަވައިގެންނެވެ.\nބިލް ދިރާސާކުރި އިގްތިސާދީ ކޮމެޓީ އާއި މުޅި މަޖިލީހުގެ ކޮމެޓީން ވަނީ ސިނގިރޭޓާއި އެނާޖީ ޑްރިންކުން ޑިއުޓީގެ ގޮތުގައި މިހާރު ނަގަމުން އަންނަ އަދަދު ދެ ގުނަ އަށް ބޮޑުކުރަން ފާސްކޮށްފަ އެވެ. އަދި މަޖިލީހަށް ހުށަހެޅި ބިލަށް މިހާރު ވަނީ ބޮޑެތި ބަދަލުތަކެއް ގެނެސްފަ އެވެ.\nބިލަށް ގެނައި ބަދަލުތަކުގެ ތެރޭގައި ސޮފްޓް ޑްރިންކުން ޑިއުޓީގެ ގޮތުގައި ލިޓަރަކަށް 4.60ރ. ނެގުމަށާއި އެނާޖީ ޑްރިންކުން ލިޓަރަކަށް 33.64ރ. ނެގުން ހިމެނެ އެވެ. މި އިސްލާހު މަޖިލީހަށް ހުށަހެޅިއިރު އޮތީ އެނާޖީ ޑްރިންކާއި ސޮފްޓް ޑްރިންކުން ވެސް ލިޓަރަކަށް 4.60ރ. ނަގާ ގޮތަށެވެ.\nއެހެންކަމުން 20ރ. އަށް ލިބޭ ރެޑްބުލް ދަޅެއްގެ އަގު 28ރ. އަށް، ކުރިއަށް އޮތް ތަނުގައި، އަރާނެ އެވެ. އަދި 15ރ. އަށް ވިއްކާ އެކްސްއެލް ދަޅެއް، ގާނޫނަށް އަމަލްކުރަނ ފެށުމުން، ދެން ލިބޭނީ 23ރ. އަށެވެ.\nމީގެ އިތުރުން މިހާރު ސިނގިރޭޓަކަށް ނަގާ 1.25ރ ގެ ޑިއުޓީ އަށް 75ލ. ބޮޑުކޮށް، ސިނގިރޭޓްގެ ކޮންމެ އިންވޮއިސްގެ ޖުމްލަ އަގުން 25 ޕަސެންޓް ނަގަން ވެސް ވަނީ ފާސްކޮށްފަ އެވެ.\nސިނގިރޭޓް ފޮއްޓެއް މިހާރު އެވްރެޖްކޮށް ވިއްކަނީ 50ރ. އަށެވެ. އަދި ވަކިން ސިނގިރޭޓެއް 2.50ރ. އަށް ވިއްކާއިރު، ގާނޫނަށް އަމަލްކުރަން ފެށުމުން ވަކި ސިނގިރޭޓެއްގެ އަގު 3.50ރ. އަށް އަރާނެ ކަމަށް ބެލެވެ އެވެ.\nސިނގިރޭޓުން ނަގާ ޓެކްސް ބޮޑުކުރުމުން، މިހާރު އެއެއިން ލިބޭ އާމްދަނީ އަށް، 200 މިލިއަނަށް ވުރެ ގިނަ ރުފިޔާ އިތުރުވާނެ ކަމަށް ސަރުކާރުން ލަފާކޮށްފައިވެ އެވެ.\nކަސްޓަމްސްގެ ތަފާސްހިސާބުތައް ދައްކާ ގޮތުން މިދިޔަ އަހަރު 497 މިލިއަނަށް ވުރެ ގިނަ ސިނގިރޭޓު އެތެރެކުރިއިރު، ސިނގިރޭޓު އިމްޕޯޓްކޮށްގެން އާމްދަނީގެ ގޮތުގައި 622 މިލިއަން ރުފިޔާ ލިބުނެވެ. އޭގެ ކުރީ އަހަރު 460 މިލިއަނަށް ވުރެ ގިނަ ސިނގިރޭޓް އެތެރެކުރި އެވެ.\nއިތުރު ލިޔުންތައް ރައްޔިތުންގެ މަޖިލިސް އިމްޕޯޓް ޑިއުޓީ ދުންފަތް އެނަޖީ ޑްރިންކް އިމްޕޯޓް އެކްސްޕޯޓް ގާނޫނު ސިނގިރޭޓް ދުންފަތާ ބެހޭ ގާނޫނު\nސިނގިރޭޓާއި އެނާޖީޑްރިންކް އަގުބޮޑުކުރަން މާދަމާ ވޯޓަށް\nއެނާޖީ ޑްރިންކުގެ ދަޅަކުން 8ރ. ބޮޑުކުރަނީ\nކޮމެޓީން ފާސްކުރީ ސިނގިރޭޓަކުން ރުފިޔާއެއް ބޮޑުވާގޮތަށް


Iran gai masahkaiy kuraa noosveri eh America in hayyaru kohfi\nއީރާނުގައި މަސައްކަތްކުރާ ނޫސްވެރިޔެއް އެމަރިކާއިިން ހައްޔަރުކޮށްފި\nހައްޔަރުކޮށްފައިވާ ނޫސްވެރިޔާ --\nއީރާނުގެ ދައުލަތުގެ މީޑިއާ، ޕްރެސް ޓީވީގެ ނޫސްވެރިޔަކު އެމެރިކާއިން ހައްޔަރުކޮށްފި އެވެ. ހައްޔަރުކޮށްފައިވަނީ މާޒިއާ ހާޝިމީ ނަމަކަށް ކިޔާ އަންހެނެކެވެ.\nއުމުރުން 59 އަހަރުގެ ހާޝިމީއަކީ އެމެރިކާގެ ރައްޔިތެކެވެ. އިސްލާމްދީން ގަބޫލު ކުރުމަށްފަހު އޭނާ އީރާންއަށް ބަދަލުވީ 2008 ވަނަ އަހަރުގެ ތެރޭގަ އެވެ. އޭގެ ފަހުން އޭނާ ދިރިއުޅެމުންދިޔައީ އީރާނުގަ އެވެ.\nއޭނާ ހައްޔަރުކުރީ އާއިލާއާ ބައްދަލުކުރުމަށް އެމެރިކާއަށް ދިޔަ ތަނާ ކަމަށް ޕްރެސް ޓީވީއިން ވަނީ ބުނެފަ އެވެ. އެ ޓީވީއިން މައުލޫމާތު ދީފައިވާ ގޮތުގައި އޭނާ އެމެރިކާއަށް އެތެރެވި ފަހުން އާއިލާއަށް އެއްވެސް ހަބަރެއް ނުވި ކަމަށާއި އޭނާގެ ހަބަރެއްވީ ހައްޔަރުކޮށްފައި ހުންނަތާ 48 ގަޑިިއިރު ފަހުން ކަމަށް އީރާނުގެ ދައުލަތުގެ މީޑިއާއިން ވަނީ ބުނެފަ އެވެ.\nއެމެރިކާގެ އެފްބީއައިއިން އޭނާ ހައްޔަރުކުރުމަށްފަހު އަމަލުކޮށްފައިވަނީ ވަރަށް އިހާނެތިކޮށް ކަމަށް ވެސް އެ ޓީވިއިން ވަނީ ބުނެފަ އެވެ. އެގޮތުން އޭނާގެ ބުރުގާ ގަދަކަމުން ނަގައި، ނަމާދުކުރުން ހުއްޓުވާފައިވާ ކަމަށްވެ އެވެ. އަދި، އޭނާއަށް ކާން ދެނީ އިސްލާމް ދީންގައި ހަރާންކޮށްފައިވާ އޫރު މަސް އަޅާފައިވާ ކާނާ އެކަނި ކަމަށް ވެސް ވަނީ ބުނެފަ އެވެ.\nއީރާނުގެ ފޮރިން މިނިސްޓްރީން ވަނީ ހާޝިމީ ހައްޔަރުކުރުން ކުށްވެރިކޮށް އޭނާ ވަގުތުން ދޫކޮށްލުމަށް ގޮވާލާފަ އެވެ. ހާޝިމީ ހައްޔަރުކޮށްފައިމިވަނީ އީރާާނާއި އެމެރިކާގެ ގުޅުން ވަރަށް ބޮޑަށް ގޯސްވެފައިވާ ދަނޑިވަޅެއްގަ އެވެ.\nއެމެރިކާއިން މިފަހުން ވެސް ވަނީ އީރާންއާ ދެކޮޅަށް ހަރުކަށި ފިޔަވަޅުތަކެއް އަޅާފަ އެވެ. އެންމެ ފުރަތަމަ، އެމެރިކާ އިން އިރާނާއި ދެކޮޅަށް މިދިޔަ އޯގަސްޓް މަހުން ފެށިގެން އަމަލު ކުރަންފެށި ފިޔަވަޅުތަކުގެ ތެރޭގައި، އިރާނުން އެމެރިކާ ޑޮލަރު ގަތުން ހުއްޓުވުމާއި، ވެހިކަލް އުފެއްދުމާއި، ރަނާއި، އެލުމިނީއަމާއި، ދަގަނޑު ފަދަ ތަކެތީގެ ވިޔަފާރި ހުއްޓުވުން ހިމެނެ އެވެ.\nއެއަށްފަހު، އިރާނު ބޭރުކުރާ ތެލާއި، ގޭހުގެ އިތުރުން އެގައުމާއި އެކު އެއްވެސް ފައިސާގެ މުއާމަލާތްތަކެއް ހުއްޓާލުމުގެ ފިޔަވަޅުތައް އެޅިގެންދާނެ އެވެ.\nމިފަދަ ހަރުކަށި ފިޔަވަޅުތަކުގެ ބޭނުމަކީ، 2015 ވަނަ އަހަރުގެ އެއްބަސްވުމަށްވުރެ މާ ފުޅާކޮށް، ނިއުކުލިއާ ހަތިޔާރު އުފެއްދުމުގެ މަސައްކަތްތައް ހުއްޓުވުމުގެ އިތުރުން، ޓެރަރިޒަމް އަށް ހިތްވަރުދޭ ގޮތަށް އިރާނުން ކުރަމުންދާ މަސައްކަތްތައް ހުއްޓާލުމަށް މަޖުބޫރު ކުރުވުން ކަމުގައި އެމެރިކާގެ ރައީސް ޑޮނަލްޑް ޓްރަމްޕް ގެންދަވަނީ ވިދާޅުވަމުންނެވެ.


BREAKING: Hiyaanaathuge List Gai Mahloof Aai Akram Ge Nan - Vaguthu\nހިޔާނާތުގެ ލިސްޓުގައި މަހްލޫފް އާއި އަކްރަމްގެ ނަން\nހިޔާނާތުގެ ލިސްޓުގައި ހިމެނުނު އަކްރަމް (ކ)، މަހްލޫފް، (ވ)\nއެމްއެމްޕީއާރުސީ ބޮޑު ޚިޔާނާތުގެ ފައިސާ ލިބުނު މީހުންގެ ލިސްޓުގައި ޔޫތް މިނިސްޓަރ މަހްލޫފް އަހުމަދާއި ހައުސިންގް މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީންގެ ނަން ހިމެނިއްޖެ އެވެ.\nއެ ލިސްޓުގައިވާގޮތުން މަހްލޫފްގެ މައްސަލައިގެ ތަހުގީގު ނިމި އޮތީ ދައުވާ ކުރާ ހިސާބުގައެވެ.\nއަދި އެ ލިސްުޓުގައި އަކްރަމް ކަމާލުއްދީންގެ ނަން އޮތްއިރު، އޭގައި ވާގޮތުން ޖިނާއީ މައްސަލަ ހިންގޭ ވަރަށް ހެކި ނެތުމުން، މަދަނީ މައްސަލައެއްގެ ގޮތުގައި އެ މައްސަލަ ބަލަން ފަށާފައިވާ ކަމަށެވެ.\nމި ލިސްޓުގައި ވަޒީރެއްގެ ގޮތުގައި އިނީ ހަމައެކަނި މަހްލޫފްގެ ނަމެވެ.\nމިނިސްޓަރު މަހުލޫފުގެ އެކައުންޓަށް އެސްއޯއެފުން 33000 ޑޮލަރު ޖަމާކޮށްފައިވެއެވެ. އަކްރަމްގެ އެކައުންޓަށް އެސްއޯއެފުން 30000 ޑޮލަރު ޖަމާކޮށްފައިވެއެވެ.\nއެ މައްސަލާގައި އަކްރަމް އާއި މަހްލޫފް ސަސްޕެންޑްވެސް ކުރިއެވެ.\nމި ލިސްޓުގައި މިހާރު ދައުލަތުގެ ވަޒީފާގައި ތިބި 119 މީހެއްގެ ނަން އެބަ އޮތެވެ. އެ އެންމެން ވަޒީފާއިން ވަކިކުރަން ކޮމިޓީން ވަނީ ހުށަހަޅައިފައެވެ. މީގެ އިތުރުން އިންތިޚާބީ މަގާމުތަކުގައި ތިބި ގިނަ އަދަދެއްގެ މީހުން ވެސް ލިސްޓުގައި އޮތުމުން އެ މީހުންގެ މައްސަލަތަކުގެ ތަހުގީގު އަވަހަށް ނިންމުމަށް ވެސް ކޮމިޓީން ހުށަހަޅާފައިވެއެވެ.\nމެއި 12, 2021 22:28\nމިއީ ފަހުގެ ތާރީޚެއްގައި ދައުލަތުގެ ހުރިހާ ގުނަވަންތައް މެދުވެރިކޮށް ހިންގި ޚިޔާނާތުގެ އެންމެ ބޮޑު ޖަރީމާއެވެ. އޭރު މަޖިލީހުން ވަކި ގޮތަކަށް ކަންކަން ފާސްކުރުމަށާއި، ޝަރުއީ ކޯޓުތަކުން ވަކި ގޮތަކަށް ހުކުމްތައް ނެރުމަށް މި ފައިސާ ބޭނުންކޮށްފައިވެއެވެ.\nމެއި 12, 2021 23:17\nމިފަހަރު ކުޑައީދަށް ކަތިލާލަން ނިމުނު ދެ ކަންބަޅި ބަކަރި. ހަހަހާ. ހަމަ ހިނި އަންނަނީ.\nމެއި 13, 2021 03:17\nމިދެމީހުންނަކަ ނުކެރުނުދޯ އިސްތިއުފާ ދޭކަށް، މިމީހުންގެ ލަދެއްވެސް ނުހުއްނަނީދޯ،؟